
A SZERZŐ MEGJEGYZÉSE

Az 1549-es angliai lázongások részleteiről meglepően keveset lehet tudni, a Hamis próféciák azonban létező bizonyítékokon alapul, és a Mousehold Heathen lévő hatalmas tábor valóban létezett.

Bizonyos történések, például azok, amelyek a hatodik részben bebörtönzött nemesekkel kapcsolatosak, valamint a hetvenötödik fejezetben leírt események, túlságosan légből kapottnak tűnnek ahhoz, hogy igazak legyenek, de valóban megtörténtek.

A történelmi jegyzet több részletet is tartalmaz.


Jó szolgálatot tettem Kett táborában, és jó véleménnyel voltam Kettről. Hitt abban, hogy új nap virrad a magamfajta emberek számára.

Ralph Claxton, norfolki templomszolga, akit 1550-ben bíróság elé állítottak ezekért a szavakért


ELŐSZÓ
1549. JANUÁR

Éppen a Lincoln’s Innben, az irodámban voltam, amikor egy küldönc üzenetet hozott, amelyben Parry úr arra kért, hogy sürgősen keressem fel. Azon töprengtem, vajon mi történhetett. Parry volt Erzsébet hercegnő kincstárnoka, ő tartotta kézben a háztartás anyagi ügyeit. Már két éve neki dolgoztam, Parr Katalin királyné ugyanis Henrik király halála után beajánlott Erzsébetnek. A régi király jelentős bevételt, évi 3000 fontot hagyott hátra mindkét leányának azzal a szándékkal, hogy a jövedelmüket birtokokba fektessék. Somerset kormányzó úgy határozott, hogy Mária hercegnő választhat elsőként a piaci kínálatból. A hercegnő konzervatív, Somerset pedig vele ellentétben radikálisan protestáns vallási hitelveket vallott, ám ha a fiatal Eduárd királlyal történik valami, Mária – mint Henrik idősebbik lánya – fogja örökölni a trónt. A hercegnő jóléte az unokatestvére, Károly német-római császár számára is fontos volt, Somerset kénytelen volt hát vele jó kapcsolatot ápolni. Erzsébet személye kisebb jelentőséggel bírt. Mária viszont már bebiztosította magát. A birtokai többsége Norfolkban terült el, és Parry azzal volt elfoglalva, hogy Erzsébetet is megfelelő birtokokhoz juttassa, elsősorban Hetfordshire-ben. Bizonyára talált néhány jól jövedelmező, korábban rendházi földdarabot, és szerette volna mielőbb megvásárolni őket.

Elgondolkodtam azon, milyen sokkal tartozom Parr Katalinnak, annak a drága hölgynek. Elszomorodtam, amikor röviddel Henrik király halála után feleségül ment Thomas Seymourhoz, a kormányzó megnyerő modorú, jóképű, gátlástalan és rendkívül ambiciózus öccséhez. Erzsébet hercegnő egy darabig velük lakott, de tavaly májusban sietősen elköltözött, a szóbeszéd szerint azért, mert Seymour megkörnyékezte a tizennégy éves leányt. Azután tavaly szeptemberben Parr Katalin is meghalt, méghozzá szülés közben. Ez a szörnyű esemény a mai napig súlyos teherként nehezedik a szívemre.

Közöltem a titkárommal, John Skellyvel, hogy egy időre távol leszek. Gyalogosan elindultam a Lincoln’s Innből Parry úr Knightrider Street-i irodája felé. Mivel nem volt ügyvéd, nem volt az Inn tagja. Meglehetősen hideg idő volt. A piszkos hó még mindig az utak szélén hevert, és óvatosan lépdeltem a dolguk után igyekvő londoniak között. A rengeteg koldus láttán megcsóváltam a fejem. Az utóbbi időben nagyon sokan lettek, behúzódtak a kapualjakba, és annyi rongyot csavartak maguk köré, amennyit csak tudtak, hogy minél melegebben tartsák magukat.

Az elmúlt két évben rengeteg változás történt, és a szegények egyre kétségbeejtőbb helyzete is ezek közé tartozott. Henrik egy tanácsot nevezett ki az ország irányítására addig, amíg Eduárd király, aki jelenleg tizenegy éves volt, eléri a felnőttkort. A tanács azonban rövid idő elteltével átadta a hatalmat Eduárd idősebb unokatestvérének, Edward Seymournak, akiből időközben Somerset grófja lett, és mintegy királyként uralkodott. Talán VII. és VIII. Henrik hatvan évig tartó, kemény kezű és központosított uralkodását követően a főnemesek elképzelhetetlennek tartották, hogy ne egy személy képviselje a hatalmat.

Henrik öt éven keresztül háborúskodott Franciaországgal és Skóciával, amikor meghalt, az ország nem viselt háborút; és a békére valóban nagy szükség volt. A háborúk csődbe juttatták az országot. A pénz sokat vesztett értékéből, az érmékben az ezüstöt rézre cserélték. Ezeket az érméket a kereskedők nem fogadták el névértéken, és tíz év alatt az árak a kétszeresére emelkedtek. Ez elsősorban a szegényebb osztályokra nézve járt katasztrofális következményekkel, mivel a bérek nem változtak.

Somerset kormányzó azonban késedelem nélkül komoly háborút indított Skócia ellen. Azt remélte, hogy a skót protestánsok támogatni fogják, és a hatéves Mária, a skótok királynője, feleségül fog menni Eduárd királyhoz, a két királyság tehát egyesül. Somerset rengeteg új, olasz stílusú erődöt építtetett a skót alföldtől elkezdve egészen a Tay folyóig; úgy hitte, bevehetetlenek, ám a skótok az egész országban ellenálltak, a gyenge erődöket sorra elfoglalták, Máriát pedig a Skóciával szövetséges Franciaországba küldték, ahonnan szintén érkeztek csapatok. A háború tragédiába torkollott, a kormányzó azonban nem volt hajlandó beismerni a vereséget, és a szóbeszéd szerint újabb hadjáratot tervezett, habár a fennmaradó erődökből sorra szökdöstek a katonák, mert nem kapták meg a zsoldjukat.

Bedobtam egy érmét a fal mellett reszkető egyik koldus sapkájába. A féllábú férfi valószínűleg háborús veterán lehetett. A kormányzó a szegények barátjának mondta magát, és a gazdasági problémákat arra fogta, hogy a földbirtokosok illegálisan bekerítik a vidéki uradalmakat, meg elűzik a bérlőket a földjeikről, hogy birkákat legeltethessenek rajta, mert abból több bevételük származik. Tavaly lázongások törtek ki Hertfordshire-ben, és az ígéretek szerint a gondokat hamarosan orvosolni fogják.

Menet közben ránéztem a Szent Pál-székesegyház hatalmas tornyára. Élesen kirajzolódott a hideg, kék égen. Eszembe jutott, hogy a katedrális szentélykorlátjának eltávolításakor két munkás lelte halálát, amit a vallási tradicionalisták Isten büntetéseként magyaráztak. A vallási átalakulás, amely sokkal jelentősebb volt, mint Henrik király idején, erős ellentéteket szült. A kormányzó miatt a protestáns radikálisok kezében volt az irányítás. A képeket eltávolították a templomok falairól, a freskókat pedig lemeszelték. A halottakért imádkozó gyászmise alapítványokat feloszlatták, és a vagyonuk a koronára szállt. És hamarosan új imakönyv lát napvilágot angol nyelven. Azt beszélték, hogy az átlényegülést, amikor a pap átváltoztatja a kenyeret és a bort Krisztus testévé és vérévé, az úrvacsora fogja helyettesíteni. Ez jelképezi Krisztus áldozatát, jóllehet ezért a nézetért alig három évvel korábban máglyahalál járt. Eszembe jutott Anne Askew smithfieldi kivégzése, amelyet kénytelen voltam végignézni, és megborzongtam.

Rátértem a Knightrider Streetre. Parry irodájánál levertem a csizmámról a havat, mielőtt beléptem az épületbe. Legnagyobb meglepetésemre az iroda külső része üres volt, ezért bementem, és bekopogtam Parry ajtaján. Egy hang arra kért, hogy lépjek be. A küszöbön kis híján hátrahőköltem a meglepetéstől. A széles asztal mögötti széken nem Thomas Parry termetes alakja tornyosult, hanem egy sovány, ősz hajú, fekete selyemköpenyes férfit láttam, nyakában Anglia lordkancellárjának aranyláncával. Lord Richard Rich volt az, régi ellenségem. Nem kisebb meglepetésemre ritkás, barna szakállú férfi állt a háta mögött. William Cecil volt az. Három éve dolgoztam Cecillel, akkor Parr Katalin alkalmazásában állt. Azóta gyorsan kapaszkodott felfelé a ranglétrán. A kormányzó egyik főtitkára volt, befolyásos ember, pedig még nem töltötte be a harmincat. Amikor együtt dolgoztam vele, barátian viselkedett, de már akkor is tudtam, hogy a saját előmenetele és a protestáns ügy mindennél fontosabb a számára. És most Rich társaságában láttam viszont. Cecil egyenesen a szemembe nézett, de egy szót sem szólt, Rich meg úgy tanulmányozott, mint egy ragadozó az áldozatát.

–Hol van Parry úr? – kérdeztem, miután meglepetten pislogtam néhányat.

–A Towerban – felelte Rich.

Olyan jeges volt a hangja, mintha csak a kint meredező jégcsapok csörrentek volna össze. Döbbenten néztem rá.

–Erzsébet hercegnő udvarhölgyével, Kat Ashley-vel és másokkal egyetemben – folytatta Rich komor, vádló hangon, és egyenesen az arcomba bámult. – Azzal vádolják őket, hogy árulást szerveztek Lord Thomas Seymourral közösen. Erzsébet hercegnőt Sir Robert Tyrwhit hallgatja ki Hatfieldben.

Hevesen vert a szívem, és remegő kézzel megkapaszkodtam az egyik szék háttámlájában.

–Miféle árulással vádolják Seymourt? – kérdeztem.

Rich elmosolyodott, és Cecil felé fordult.

–Látod, titkár uram, hogy magára maradt, miután lelepleződtek?

Cecil továbbra is szenvtelenül bámult. Rich Parry asztala fölé hajolt, és összekulcsolta hosszú ujjait. A hangja mélyebb lett a felháborodástól.

–Az érdekel, mivel vádolják? Inkább azt a kérdést kellene feltenned, hogy mivel nem vádolják! Bár mint admirális, üldöznie kellene a kalózokat, összejátszott velük, és osztozott velük a bevételeikben. Megvesztegette a bristoli pénzverde vezetőjét, hogy érméket bocsásson a rendelkezésére. A sudeley-i kastélyában egész arzenált gyűjtött össze. Kitervelte, hogy elrabolja a királyt, és ő akarta átvenni a fivére helyét a kormányzói székben. És végezetül szövetkezett Parry úrral és Ashley úrhölggyel annak érdekében, hogy feleségül vehesse Erzsébet hercegnőt a tanács beleegyezése nélkül. Beéred ennyivel, Shardlake serjeant? Talán idővel tőled is megtudunk néhány dolgot, de egyelőre pusztán arra vagyunk kíváncsiak, mit tudtál Thomas Seymour Erzsébet hercegnővel kapcsolatos házassági tervéről. Ashley úrhölgy már bevallotta, hogy beszélt vele a házasságról, Parry úrral pedig arról, hogy Seymourral közösen kaparintják meg a hercegnő birtokait.

Ránéztem Cecilre.

–Ez így igaz – szólalt meg síri hangon.

Ismét Rich felé fordultam.

–Lordkancellár uram, én semmit sem tudok erről.

Rich úgy folytatta, mintha meg sem hallott volna:

–Parry úr szolgálatában állsz, és te vagy a felelős az Erzsébet hercegnő birtokaival kapcsolatos ügyekért. Parry bizonyára kikérte a tanácsodat, hogy kielégítő választ adhasson Seymour kérdéseire. Miről beszéltetek?

Egy üres papírlap hevert előtte. Belemártott egy tollat a tintatartóba, és írásra készen tartotta.

–Semmiről – feleltem őszintén. – Parry úr sohasem említette a Seymourral folytatott beszélgetéseit, azt pedig végképp nem, hogy valaki feleségül akarja venni Erzsébetet. Ugyan miből gondolod, hogy így történt? – tettem hozzá felbátorodva. – Jól tudod, hogy kezdettől fogva gyűlöltem Thomas Seymourt. Meg aztán, sokszor beszél a levegőbe.

Megint Cecilre néztem, aki ezúttal alig észrevehetően bólintott.

Rich megvetően fújt egyet.

–Lord Thomas boldogult feleségét, az egykori királynét azonban nem gyűlölted. Tudom, hogy közeli viszonyban álltál Parr Katalinnal. Az ő ajánlásával jutottál a jelenlegi pozíciódba. A halála előtti hónapokban milyen leveleket váltottatok Erzsébetről?

–Ismét csak azt tudom mondani, hogy semmiféléket, uram. Miután a régi király meghalt, és állást kaptam Erzsébet hercegnő háztartásában, egyetlen levelet sem váltottunk egymással. Személyesen sem találkoztunk.

Rich gúnyosan felkacagott.

–És azt akarod, hogy ezt elhiggyem? A bizalmas tanácsadója voltál!

–A régi király halála után nem. Nem sokkal azután nőül ment Seymourhoz.

–Valóban ezt akarod elhitetni velem? – kérdezte Rich színlelt felháborodással, mintha a tárgyalóteremben lettünk volna. – Annak ellenére, hogy közel álltál hozzá, és Erzsébetet szolgálod? Semmit sem mondott neked arról, mi történt Erzsébet és Seymour között? Nem említette, hogy Seymour közeledni próbált Erzsébet felé, hiába volt a felesége állapotos?

Mély levegőt vettem, hogy megnyugodjak.

–Esküszöm, hogy egészen mostanáig semmit sem tudtam ezekről az állítólagos ügyekről.

–Nem állítólagosak! – csattant fel Rich. – Kat Ashley úgy dalol, mint a megboldogult Katalin királyné egyik énekesmadara. Sok mindent elmondott arról, hogyan próbált közeledni Seymour Erzsébet felé.

–Én semmit sem tudok erről.

Rich elmosolyodott.

–Parry úr is ezt mondta, mielőtt megmutatták neki a Towerban található eszközöket.

A harag és a keserűség hirtelen erősebb lett a félelmemnél.

–Én is láttam őket, Lord Rich, és ezt neked köszönhetem! De nem fogok besétálni a csapdádba. Amennyiben Thomas Seymour valóban olyan ostoba volt, mint ahogyan állítod, megérdemli a büntetést. Azt is említetted, hogy Parry és Ashley úrhölgy beszélgettek egymással, azt viszont nem állítottad, hogy megegyeztek volna abban, támogatják az esküvőt a tanács beleegyezése nélkül. És valószínűleg Erzsébet hercegnő sem mondott semmi ilyesmit, különben közölted volna velem. Éppen ezért megismétlem: semmit sem tudok erről az egészről.

Rich sápadt arca elvörösödött a dühtől. A háta mögött álló Cecil felemelte a kezét úgy, hogy lássam, tenyérrel lefelé, és lassan leengedte. Így figyelmeztetett, hogy vigyázzak a nyelvemre.

Rich látta, hogy Cecilre nézek, a gesztus azonban elkerülte a figyelmét. Odafordult felé.

–Cecil fiatalúr azért van itt, hogy együtt kutassuk át Parry úr irodáját. Át fogja nézni az összes iratot. Te is segíthetsz neki. – Rich tartott egy kis szünetet. – Mielőtt hozzálátnánk, nem akarod felhívni esetleg a figyelmünket valamire? Az önkéntes segítségnyújtás később a hasznodra válhat.

–Semmiről sincs tudomásom.

Rich gonoszul elvigyorodott.

–Elképzelhető, hogy utána a te irodádat és házadat fogom átkutatni.

–Ahhoz felhatalmazásra lesz szükséged, Lord Rich – figyelmeztette óvatosan Cecil.

Rich összeráncolta a szemöldökét.

–Azzal nem lesz gond. Lordkancellár vagyok.

–Kérlek, ne várj a felhatalmazásra! – mondtam halkan. – Nyugodtan kutass át bármit. Nem áll szándékomban akadályozni a nyomozást.

Rich halászni jött, jöttem rá. Abban reménykedett, hogy beleakadok a hálójába.

A lordkancellár ledobta a tollat, beterítve tintával Parry asztalát.

–Elképzelhető, hogy körülnézünk nálad, és a tanúvallomásodra is szükségünk lesz.

–Ahogy kívánod, lord uram.

Rich összepréselte vékony ajkát, és felállt.

–Várnak a Towerban. Újra ki fogják hallgatni Seymourt. – Szigorú pillantást vetett Cecilre. – Alaposan kutasd át Parry irodáját! A házához is küldtem néhány embert. Shardlake irodája és háza egyelőre várhat.

–Igenis, lord uram.

Cecil meghajolt, és én is követtem a példáját. Rich gyűlölködve végigmért, és hangosan suhogó selyemköpenyében határozott léptekkel kifelé indult. Ingerülten becsapta maga mögött az ajtót, mi pedig kettesben maradtunk Cecillel, ám az csak akkor szólalt meg, amikor a bejárati ajtó is becsapódott.

–Valóban nem tudsz semmit? – kérdezte halkan.

–Esküszöm, hogy nem.

–Én is így gondoltam. Parry úr tudja, mikor kell tartania a száját. – Halványan elmosolyodott. – Nem csak Rich, mások is megbízást kaptak az ügy kivizsgálására. Amikor felmerült a neved, kijelentette, hogy ő akar kihallgatni téged. A kormányzó megkért, hogy kísérjem el, nehogy… elszaladjon vele a ló.

–Köszönöm, Cecil úr.

Cecil arca elkomorult.

–Seymour ármánykodása azonban rendkívül súlyos megítélés alá esik. És ha Erzsébet hercegnő valóban beleegyezett, hogy hozzámegy feleségül a tanács jóváhagyása nélkül – mert azt soha nem kapta volna meg –, akkor az felségárulásnak számít.

–Ha viszont Erzsébet hercegnő nem egyezett bele a házasságba, akkor ártatlan. És ugyanez vonatkozik Parryre és Kat Ashley-re is.

–Így igaz. – Cecil leejtette a vállát, amiből arra következtettem, hogy valamelyest megnyugodott. – Azt hiszem, Parryt és Ashley-t pletykálkodásban fogják bűnösnek találni, Erzsébetet pedig semmiben.

–Ezek szerint Seymour valóban közeledni próbált Erzsébet hercegnő felé? – kérdeztem némi habozás után.

Cecil keskeny arcán egy pillanatra undor futott át.

–Attól tartok, hogy igen. Legalábbis Ashley ezt állítja. A megboldogult Katalin királyné akkor küldte el Erzsébetet, amikor ölelkezésen kapta őket.

Megcsóváltam a fejem.

–Nem hittem volna, hogy Erzsébet hercegnő ennyire… meggondolatlan.

Cecil felsóhajtott.

–A fiatal hölgyeket könnyű lenyűgözni, és Seymour modora rendkívül behízelgő.

–És a többi vádponttal kapcsolatos bizonyítékok…?

–Megdönthetetlenek. Hamarosan a nyilvánosság is tudomást szerez róluk. Át akarta venni az irányítást a király fölött. Azt hiszem, Thomas Seymourt már semmi sem mentheti meg. A kormányzónak ki kell végeztetnie a saját öccsét. – Cecil megrázta a fejét. – Szörnyű helyzetbe került.

–Igen. – Felsóhajtottam. – Szegény Katalin királyné! Szegény Erzsébet!

–Azt nem mondtad, hogy „szegény Thomas Seymour”.

–Richnek is megmondtam, hogy amennyiben bűnös, megérdemli a büntetést.

–Valószínűleg bárd lesz az.

Egy darabig mind a ketten hallgattunk, azután Cecil megdörzsölte vékony kezét.

–Idehívatnád Parry szolgálóit? Rich kiküldte őket, és valószínűleg a belső udvaron gyűltek össze. Hideg van itt. Tüzet kellene rakniuk, ha át akarjuk nézni Parry úr iratait.

†

Furcsa és kellemetlen érzés volt átnézni a munkaadóm dokumentumait. Parry úrral nem voltunk barátok, de tiszteltem őt. Legnagyobb megkönnyebbülésemre semmi terhelőt sem találtunk. Miután végeztünk, felvettük a kabátunkat, és indulni készültünk, Cecil azonban hirtelen megtorpant, és elgondolkodva bámult az ablak felé. A kutatás során felvert porszemek táncoltak a téli napsütésben.

–Shardlake úr – mondta halkan. – Nem hiszem, hogy Erzsébet hercegnőt valós veszély fenyegeti, de a kormányzó sohasem kedvelte, és ezzel a botránnyal még inkább gyanúba keveredik. – Egy pillanatra elhallgatott és felsóhajtott. – A kormányzó senkiben sem bízik, és a saját fivére árulása miatt még bizalmatlanabb lesz. Ha találkozol Parry úrral, mondd meg neki, hogy figyelmeztesse Erzsébet hercegnőt, még a botrányok szelétől is tartsa távol magát!

–Köszönöm, Cecil úr, így lesz. – Azután kíváncsian hozzátettem: – Te miért nem segítesz Erzsébetnek?

Felemelte a fejét, és egymás mellé tette a két tenyerét.

–A királynak két nővére van. Erzsébet támogatja az igaz vallás ügyét, Mária nem. A jelenlegi politikai helyzet miatt a kormányzó Mária hercegnőnek kedvez. De később, ha Erzsébet idősebb lesz, talán általa fogják helyreállítani az egyensúlyt.


I. RÉSZ
†
LONDON


ELSŐ FEJEZET

1549. június



A Hatfield-palotához vezető úton végig zuhogott az eső. A kövér esőcseppek átáztatták fejfedőinket, a vizes kantárszárak pedig csúsztak. Néha egy hideg széllökés kapott oldalba, mintha a kemény tél és a hideg tavasz még június elején sem engedett volna a szorításából.

Hatan indultunk útnak Londonból a hajnali szürkületben: jómagam, a fiatal segédem, Nicholas, és négy robusztus férfi. Utóbbiak Parry kincstárnok úr szolgálatában álltak, derekukon kardokat és késeket viseltek. A férfiakat egy középkorú, Fowberry nevű férfi vezette. Egy nappal korábban, reggel érkezett meg a Lincoln’s Innbe, és egy levelet hozott magával a gazdájától, amelyben az állt, hogy egy sürgős és kényes ügy miatt azonnal menjek el Erzsébet hercegnőhöz Hatfieldbe. Fowberryvel kellett utaznom, az éjszakát egy fogadóban töltjük a város közelében, és a következő reggelen találkozom Parryvel és Erzsébet hercegnővel. Parry azt is leírta a levelében, hogy elővigyázatosságból küldi el értünk Fowberryt és az embereit, mert a májusi zavargások miatt az országban nyugtalan volt a hangulat. Parry bőbeszédű ember volt, ezért nem tudtam mire vélni a szűkszavúságát. Az elmúlt két évben birtokok eladásában és megvásárlásában segédkeztem neki Erzsébet hercegnő megbízásából, ami néha valóban követelt diszkréciót, de sohasem kellett sietnem.

Útközben általában csendben maradtunk. Az időjárás senkit sem ösztönzött társalgásra. Nicholas mellettem lovagolt, hosszú, vékony alakja a lova fölé hajlott, Fowberry a másik oldalán ügetett, a három embere pedig mögöttünk. A forgalom jórészt az ellenkező irányba haladt. Szekerekkel vitték az árut Londonba, és néhány magányos utazót is láttunk. Egy alkalommal viszont egy királyi egyenruhás lovas hírnök előzött meg bennünket, akit két fegyveres szolgáló kísért. Megfújták a harsonájukat, és integettek nekünk, hogy húzódjunk félre. A csapat megelőzött bennünket, és beterítettek minket az út sarával. Nicholas rám nézett. Vörös szemöldökéről belecsorgott a víz a szemébe, amitől sűrűn pislogott.

–Vajon mi lehetett ez? – kérdezte. – Somerset kormányzó újabb kiáltványa?

–Meglehet. De vajon mi áll benne?

–Talán elrendelte, hogy a vakoknak mostantól látniuk kell, a halaknak pedig a levegőben kell repülniük.

Elnevettem magam, Fowberry viszont rosszallóan nézett rá a másik oldalról.

†

Közeledett az este, és a szürke ég lassan besötétedett. Odafordultam Fowberryhez.

– Azt hiszem, hamarosan odaérünk a fogadóhoz.

–Biza, uram, már nem lehet messze – felelte mély, dallamos hangján.

Ő is walesi volt, csakúgy, mint Parry, és még sokan mások, akik Erzsébetet szolgálták. Magabiztosan ült a lován, és tudomást sem vett az időjárásról, mint egy vérbeli katona. Talán ő is részt vett a francia háborúkban, mint annyi földije.

Megkockáztattam egy mosolyt.

–Jó ötlet volt a gazdádtól, hogy ebben a fogadóban éjszakázzunk. Máskülönben úgy állnék oda Erzsébet hercegnő elé, mint egy sáros, csapzott patkány.

–Nem, uram, az valóban nem lenne helyes.

Kifejezéstelen maradt az arca. Reméltem, hogy sikerül kiszednem belőle, miért rendeltek Hatfieldbe, de ha tudott is erről valamit, nem árulta el.

Nicholas megállította a lovát, és az út jobb oldala felé mutatott. Valamivel távolabb, az árpaföld mögött, halvány fény pislákolt.

–Nézz csak oda, Fowberry úr! Az volna a fogadó?

Fowberry megállt, és intett az embereinek, hogy kövessék a példáját. Kitörölte az esőt a szeméből, azután belebámult az egyre erősödő szürkületbe.

–Nem, a fogadó még egy mérföldre van. – Előredőlt, és résnyire húzta össze a szemét. – Az pedig nyílt tűz, nem ablakból kiszűrődő fény. Azt hiszem, a szántóföld mögötti ligetből jön.

Az egyik embere a kardjára tette a kezét.

–Ugye nem a lázadó parasztok egyik tábora? – kérdezte.

–Úgy hallottam, hogy Hampshire-ben és Sussexben megint zavargások voltak – felelte halkan Fowberry.

Megráztam a fejem.

–Az egy kicsi tűz. Valószínűleg dologtalan férfiak újabb csoportja, akik a vidéket járják.

–Elképzelhető, hogy magányos lovasokra várnak, hogy kirabolhassák őket. – Fowberry kiköpött a földre. – A kormányzónak billogot kellene sütnie ezekre a hitvány gazfickókra, és törvénybe kellene iktatnia a rabszolgaságot. – Bólintott. – Figyelmeztetni fogjuk a fogadóst, értesítjük a konstáblert, és kiküldjük a városőröket. – Odafordult felém. – Egyetértesz, Shardlake úr?

Haboztam. Nicholas figyelmeztető pillantást vetett rám.

–Ahogy jónak látod, Fowberry úr. De az is lehet, hogy tisztességes emberek tanyáznak ott.

–Veszélyes időket élünk, első a biztonság. Ráadásul a Hatfield-palota közel van, és nem akarunk felfordulást a hercegnő körül.

Egyetértőn biccentettem. Megrántottuk fáradt lovaink kantárját, és folytattuk az utat. Azokra az emberekre gondoltam, akik ilyen időben raktak tábortüzet. Az éjszakájuk még rosszabb lesz.

†

A fogadó, amely Hatfield apró városának közelében állt, barátságosnak és kényelmesnek látszott. Leszálltunk a nyeregből az udvaron, és néhány lovász elvezette a lovainkat. Fowberry emberei követték őket, ezért hármasban maradtunk. Rettenetesen kimerített az utazás, minden tagom fájt; de egy öregedő, negyvenhét éves púpos ne is számítson másra. Egy szolga kijött a fogadóból, a vállára vette a csomagjainkat, és bekísért bennünket az ódon épületbe. Odabent rengeteg gyertya világított, mivel odakint már teljesen besötétedett. A kőpadlós folyosó egy tágas ivóba vezetett, ahonnan kíváncsi vendégek méregettek bennünket. A küllemük alapján viszonylag jómódú kereskedők lehettek. Egy kövérkés, kopasz férfi, aki egy kötényt viselt a zekéje fölött, éppen az egyik vendéggel beszélgetett, de amikor meglátott bennünket, odasietett hozzánk.

–Fowberry úr – mondta vidáman –, már értesítettek az érkezésedről. – Meghajolt. – Te pedig bizonyára az a jogász úriember vagy, aki Parry úrhoz igyekszik.

Alaposan végigmért bennünket.

–Matthew Shardlake serjeant vagyok a Lincoln’s Innből – mondtam. – Ő pedig a segédem, Overton úr.

A fogadós mosolyogva bólintott, és ismét Fowberryhez fordult.

–Nagyon örülök, hogy látlak, uram. – Közelebb hajolt hozzá, és lehalkította a hangját. – Igazán lekötelezne, uram, ha Parry úr aranypénzben egyenlítené ki a vendégeitek számláját. Az ezüstpénz értéke rengeteget romlott…

Megcsóválta a fejét.

–A Hatfield-palota mindig arannyal fizet – felelte büszkén Fowberry.

A fogadós hálásan meghajolt.

–Megtiszteltetésnek vesszük, hogy a palotával üzleti kapcsolatban állunk… – Egy pillanatra elhallgatott. – Régen láttunk utoljára, uram. Remélem, Erzsébet hercegnő jó egészségnek örvend!

Fowberry halványan elmosolyodott.

–Igen, jó uram.

–Remélem, hogy a közelmúltbeli gondok sem gyötrik már!

Ide-oda cikázott közöttünk a tekintete, mint egy morzsákra leső madáré; csakhogy ő pletykákra vadászott. Az ivóra hirtelen csönd telepedett.

–Nem szokásom kifecsegni annak a háztartásnak az ügyeit, ahol szolgálok, jóember – felelte kimérten és határozottan Fowberry.

A fogadós hátrált egy lépést.

–Természetesen, uram. Én csupán… nos, mostanában egyre kevesebb megbízást kapunk a palotából.

–Még ennél is kevesebbet fogtok kapni, ha beleütöd az orrodat Erzsébet hercegnő ügyeibe – förmedt rá kíméletlenül Fowberry. – Viszont van itt valami, ami rád tartozik. Láttunk egy tüzet egy mérföldnyire innen, délre, az út bal oldalán. Azt hiszem, helyesen tennéd, ha értesítenéd a konstáblert.

–Valószínűleg csak néhány férfi gyűlt össze a tűz körül – tettem hozzá.

A fogadós azonban komolynak látszott.

–Intézkedni fogok.

–Rendben van – mondta Fowberry. – Ami pedig bennünket illet, teljesen átáztunk. Fűtött szobákat szeretnénk és törülközőket. Azután hozz ételt az uraknak!

–Nem akartok idelent vacsorázni? – A fogadós az ivó felé intett. – Kellemes a társaság, és az időjárás miatt begyújtottunk…

–Köszönjük, de a szobánkban fogunk étkezni – feleltem.

†

Parry úr külön szobát foglalt nekem és Nicholasnak. Nem garasoskodott. Megengedhette magának a nagylelkűséget, hiszen Erzsébet hercegnőnél nemigen volt gazdagabb személy az országban. A szobámban már égett a tűz és lobogtak a gyertyák. Levetettem magamról a vizes ruhákat, és kiterítettem őket a kandalló elé, hogy megszáradjanak. Amikor felhozták a csomagomat, az ügyvédi taláromat is gondosan kiterítettem az ágyra.

Azután megérkezett a vacsora: sűrű birkagulyás, szalonna kenyérrel és sajttal és egy korsó sör. Egyszerű volt, de tökéletesen megfelelt. Kisvártatva kopogtak az ajtón, és belépett Nicholas. Le kellett hajtania a fejét, nehogy beverje az ajtófélfába. Ő is átöltözött, és megszárította vörösesszőke haját. Zöld színű zekét viselt, amelyet ezüstszínű zsinórok fogtak össze. Divatos, magas gallérja alól kilátszott az ingfodra.

–Ülj le, kölyök! – mondtam.

–Köszönöm, uram.

Mohón nekiláttunk a vacsorának. Miután Nicholas valamelyest csillapította az éhségét, benyúlt az erszényébe, elővett egy apró ezüstérmét, és letette az asztalra.

–Ezt tegnap kaptam valakitől Londonban – mondta. – A legújabb shilling.

Felvettem a fényes, vadonatúj érmét, amelyet tizenegy éves királyunk arcmása díszített. Nagyon komoly képet vágott. A peremére a VI. Eduárd Isten Kegyelméből szöveget nyomták rá latinul. Tenyeremben próbálgattam az érme súlyát.

–Nagyobb annál, mint amit az év elején hoztak forgalomba. De több réz van benne?

–Azt hiszem. – Nicholas összeráncolta a szemöldökét. – Az ég szerelmére, vajon Somerset kormányzó mindannyiunkat ostobának néz? Azt hiszi, hogy nem vesszük észre, hogy ellopja az ország ezüstjét? A lecsippentgetésekkel és a változtatásokkal csupán annyit ér el, hogy még magasabbra fognak szökni az árak. A sör megint drágább lett negyed pennyvel.

Szomorúan elmosolyodtam.

–Valahonnan ezüstöt kell szereznie, hogy finanszírozni tudja a skót háborúját. Ráadásul a parlament megszavazta az új adókat, amelyeket ő terjesztett elő. – Megcsóváltam a fejem. – Amikor a régi király meghalt, azt hittem, hogy nem ölnek több pénzt vesztes háborúkba, de a helyzet még rosszabb lett, mint volt.

Nicholas felmordult.

–Úgy véled, hogy vereséget szenvedtünk?

–Minden jel arra mutat.

–Az bizony foltot fog ejteni Anglia becsületén.

Elgondolkodva szemügyre vettem az érmét.

–Még sohasem emelkedtek olyan gyorsan az árak, mint az idén. Ha azokra a szegény munkásemberekre gondolok… – Megcsóváltam a fejem. – Ráadásul a kapzsi földbirtokosok felemelik a bérleti díjakat, és bekerítik a földeket…

Nicholas a szavamba vágott:

–Mi mást tehetnének? Nekik is ki kell fizetniük a magasabb árakat. Tudom, hogy az apám is nehezen tudott gazdaságosan termelni, és pontosan ezért…

Hirtelen elhallgatott, vállat vont. Megjelent egy ránc a homlokán.

Ránéztem. Három éve, huszonegy évesen a Lincolnshire-ben élő köznemesi származású szülei kitagadták az örökségéből; Nicholas ugyanis nem volt hajlandó feleségül venni a számára kiszemelt menyasszonyt, mert nem szerette. Tudtam, hogy a keserűség a mai napig gyötri, habár élvezte mellettem a munkát, és alig várta, hogy barrister rangú ügyvéddé avassák. Szorgalmasan és ügyesen dolgozott, de nem szerette szívből a jogot, ahogyan én szerettem az ő korában. Sokat tivornyázott a londoni kocsmákban, mivel a nemesi rangjához tudatosan és makacsul ragaszkodott, és úgy sejtettem, hogy a bordélyokat is rendszeresen felkeresi. Nicholas igen megnyerő fiatalember volt, még ha nem is volt kifejezetten jóképű; önbizalomban nem szenvedett hiányt, pénzben viszont annál inkább, mivel kizárólag a fizetésére hagyatkozhatott, ami fontos körülmény volt. Most éppen egy másik barrister lányának, Beatrice Kenzynek udvarolt. Én is találkoztam néhányszor a leánnyal, és nem kedveltem.

–Elképzelhető, hogy holnap én is találkozni fogok Erzsébet hercegnővel? – kérdezte hirtelen témát váltva.

–Nem valószínű. Én is alig találkozom vele.

Nicholas elmosolyodott.

–Azért hoztál magaddal, mert a hercegnő rangja megköveteli, hogy legyen melletted valaki, aki téged szolgál.

–Te is tudod, hogy ez a rend. Habár elképzelhető, hogy le kell másolnod néhány iratot. Erzsébet hercegnő látogatóit azonban Parry úr és az udvarhölgyek válogatják meg.

Nicholas előrehajolt, és zöld szeme érdeklődve felcsillant.

–Hogy néz ki most?

–Nyolc hónappal ezelőtt láttam utoljára – feleltem. – Részvétet nyilvánítottam neki Katalin királyné halála miatt. – Nehezen találtam a megfelelő szavakat, nyeltem egy nagyot, azután folytattam: – Erzsébet tizenöt éves, de úgy kell bánni vele, mint egy felnőttel. Nem volt éppen gondtalan gyermekkora. – Szomorúan elmosolyodtam. – Rendkívül eszes, remekül bánik a szavakkal, és nem riad vissza attól, hogy megsértsen másokat. Amikor kineveztek Parry úr mellé, azt mondta nekem, hogy az ő kutyái az ő nyakörvét fogják viselni. És pontosan ezt várja el.

Nicholas egy darabig habozott.

–Ennek a mostani ügynek… – kezdte végül – …szerinted ahhoz a januári botrányhoz van köze?

–Nem – feleltem határozottan. – A Thomas Seymour nevéhez fűződő botránynak vége azzal a szánalmas férfival együtt. Ebben egészen biztos vagyok. – Komoly pillantást vetettem Nicholasra. – Jusson eszedbe, hogy a kormányzó nyilvánosan beismerte, hogy Erzsébet hercegnőnek nem állt szándékában törvénytelenül feleségül menni Seymourhoz! Egyebet nem mondhatok erről a titoktartási kötelezettség miatt.

–Természetesen. Csupán arról van szó, hogy…

–Csupán arról van szó, hogy mindenkit érdekelnek az ügy részletei, a fogadósunktól elkezdve egészen a Lincoln’s Inn összes ügyvédjéig – torkoltam le zordan.

–Nem, uram. – Nicholas kissé idegesnek látszott. – Csupán arra gondoltam, hogy annak a sürgős és bizalmas dolognak, ami miatt idehívtak bennünket, valami köze van ehhez az ügyhöz. Arra gondoltam, hogy esetleg…

Bólintottam.

–Hogy esetleg politikai jellegű. Biztosra veszem, hogy nem az. És sajnálom, hogy az imént olyan goromba voltam, de mióta Parrynek dolgozom, mindenki zaftos pletykákat akar kiszedni belőlem. – Megcsóváltam a fejem. – Néha az a jó, ha minél kevesebbet tudunk, Nicholas. Parancsolj! Ingyenes tanácsot kaptál egy vén ügyvédtől.

†

Később, amikor Nicholas visszament a szobájába, kinyitottam az ablakot. Az eső elállt, de víz még hangosan csöpögött a néma éjszakában. A félhold fénye ezüstös világosságba borította a fogadó körül elterülő földeket. Az emberek már most azt mondogatták, hogy négy év óta először most rossz lesz a termés. Azon tűnődtem, mi lesz, ha a jelenlegi helyzetben még a gabona is elpusztul.

Elfordultam az ablaktól. El kellett volna végeznem azokat a gyakorlatokat, amelyeket orvos barátom, Guy írt elő, de nagyon fáradt voltam. Aggódtam Guy miatt. Egy hónapja lázas volt; és a láz sehogyan sem akart elmúlni. Egy hatvanas évei közepén járó férfi esetében ennek komoly következményei lehettek. Elhatároztam, hogy meglátogatom, amint visszaérünk Londonba. Az igazat megvallva attól féltem, hogy meg fog halni. Rengeteg embert elvesztettem az elmúlt néhány évben Katalin királynén kívül. Jack Barakot, az egykori gyakornokomat és barátomat alig láttam, ráadásul csak titokban tudtunk találkozni, mert a felesége, Tamasin, akivel egykor szintén baráti volt a viszonyunk, képtelen volt megbocsátani, hogy három éve olyan helyzetbe vittem bele a férjét, amelyben elvesztette az egyik kezét, és kis híján meghalt. Négyéves gyermekük, George, a keresztfiam volt, de Tamasin nem engedte, hogy meglátogassam. A kisebbik lányukat még nem is láttam. Két régi szolgálóm is elment tőlem. Timothy mesterinasnak tanul, Josephine pedig férjhez ment, és Norfolkba költöztek a férjével. A legutóbbi leveléből az derült ki, hogy nem élnek könnyen, ezért küldtem neki egy kis pénzt, és megkértem, hogy számoljon be a részletekről, mivel tudtam, hogy terhes. Nem kaptam választ, aggódtam is miatta; az ilyen viselkedés nem jellemző Josephine-re.

Leültem az ágyra, és arra gondoltam, hogy melankolikussá váltam. És akkor hirtelen belém csapott a felismerés: azért, mert magányos vagyok. Szinte úgy tekintettem Timothyra és Josephine-re, mintha a gyermekeim lettek volna. Ostobaság volt. Micsoda ostobaság! Ráadásul untatni kezdett a munkám, a bíbelődés a véget nem érő átruházási okiratokkal és a sokszor hiábavalónak bizonyuló egyezkedések a szántóföldek és földbirtokok tulajdonosaival. Sokkal boldogabb voltam, amikor a szegényeket képviseltem a Court of Requestsen. Alig vártam, hogy bevonjam Nicholast ezekbe az ügyekbe, mert ez a munka bizonyos mértékig talán megszabadította volna a nemesekre jellemző előítéletektől. Azonban két évvel ezelőtt, amikor Richből lordkancellár lett, finoman az értésemre adták, hogy valaki másnak van szüksége a pozíciómra. Szomorúan megcsóváltam a fejem.

†

Miközben lefekvéshez készülődtem, ismét eszembe jutott az a rémisztő januári nap. Erzsébetet és a szolgálóit tisztázták a vádak alól. Parry visszatérhetett Erzsébet szolgálatába, Kat Ashley viszont nem. Thomas Seymourt márciusban lefejezték. Sokat pletykáltak arról, hogy a kormányzónak ki kellett végeztetnie a saját öccsét árulás miatt, ami gyengítette a pozícióját. Richet azóta nem láttam. Az irodámat valóban átkutatták az emberei, de valószínűleg csak azért, hogy felfordulást csináljanak. Nicholas és Skelly az irodában volt, amikor Rich emberei megérkeztek, ezért el kellett mondanom nekik, mi történt. Nicholas arcán félelem tükröződött, és azonnal tudtam, hogy miért. Eszébe jutott az a három évvel korábbi eset, amikor összeesküvést szerveztek Parr Katalin ellen, és jómagam is belecsöppentem az udvari politika kegyetlen világába. Rajtam keresztül, egyszerű vidéki kölyökként ő is belekeveredett az ügybe, és szörnyű dolgoknak lettünk tanúi.

Megpillantottam a tükörképemet az ablaküvegben. A gyertya fénye kiemelte az arcomon húzódó, mélyülő ráncokat, görbe hátamat és a púpomat, amely egyre nagyobbra nőtt. A hajam még sűrű volt ugyan, de teljesen ősz. Mostanában ritkán imádkoztam, de aznap éjjel letérdeltem, és arra kértem Istent, hogy segítsen meggyógyulni a barátomnak, Guynak, és segítse át Josephine-t a nehézségeken. Azután elmormoltam egy imát Erzsébet hercegnőért, és azokért az ismeretlen férfiakért a tábortűz körül, akikre Fowberry ráküldte a hatfieldi városőröket.


MÁSODIK FEJEZET

Másnap reggel korán keltünk, és reggeli után ellovagoltunk a közeli Hatfield-palotába Fowberryvel és az embereivel. Valamelyest felmelegedett az idő, enyhe szél fújt, és a kék égen habos felhők úsztak. Nicholas rövid, fekete köpenyt viselt, én pedig a fehér serjeant-i posztósapkámat és a sötét színű, nyári selyemtaláromat, amelynek szőrmegallérját felborzolta a szél. A lovam, Genesis, alig akart reggel útnak indulni. Rájöttem, hogy már túlságosan öreg ilyen hosszú utakhoz.

A Hatfield-palota modern, vörös téglás, tágas épület volt, egy belső udvart ölelt körül. Mögötte egy magas falakkal védett park terült el. Jelenleg ez a palota volt Erzsébet százötven fős udvartartású rezidenciája. Egy kerek arcú, középkorú nő várt bennünket a főbejárat előtt. A tekintete átható volt, és szigorúság áradt belőle. Fekete ruhát és régimódi főkötőt viselt, a derekán rengeteg kulcs lógott. Korábban már találkoztam Blanche Harryvel. Ő is walesi volt, mint Thomas Parry, és Erzsébet csecsemőkora óta a hercegnőnél szolgált: irányította a háztartást, és megszabta, hogy ki mehet be az úrnőjéhez. Leszálltunk a nyeregből, és meghajoltunk előtte. Blanche úrhölgy egy biccentéssel és egy intéssel elbocsátotta Fowberryt és az embereit, mire azok bevitték a lovainkat az istállóba. Blanche úrhölgy azután szigorúan végigmérte Nicholast, a fiúnál egy papírokkal teli táska volt arra az esetre, ha jegyzeteket kell készítenie. Végül felém fordult, és elmosolyodott.

–Adjon Isten jó napot, Shardlake serjeant! Attól tartok, hogy tegnap meglehetősen esős utatok volt.

–Valóban, asszonyom, de biztonságban ideértünk.

Blanche úrhölgy bólintott.

–Nagyszerű. Parry úr már vár benneteket. Erzsébet hercegnő később fogad majd.

Bekísért minket az épületbe. A falakon finom szőttesek lógtak és a bútorok minősége is kiváló volt, ám az összkép jóval szerényebbnek hatott annál a színes és gyakran túlzottan díszesnek tűnő stílusnál, amely annyira jellemző volt a régi király palotáira. A szolgák is fekete és barna ruhákat viseltek. Protestáns stílus egy protestáns úrnő kedvéért.

Odaértünk egy ismerős folyosóhoz, és megálltunk Parry úr irodája előtt. Blanche úrhölgy felénk fordult.

–Parry úr el fogja mondani nektek, hogy nekem is tudomásom van arról az ügyről, ami miatt idekéretett benneteket – mondta halkan. – Kettőnkön kívül azonban senki sem tud róla a palotában, és ennek így is kell maradnia.

Szigorúan ránézett Nicholasra, ő pedig beleegyezően bólintott. Blanche úrhölgy bekopogott az ajtón, és Parry jellegzetes, mély hangján kiszólt, hogy lépjünk be. Blanche úrhölgy becsukta mögöttünk az ajtót, és ahogy távozott, hallottam, ahogy a derekán lévő kulcsok egyre halkabban csörrennek meg.

Thomas Parry a negyvenes évei elején járt. A magas, izmos férfi már kezdett pocakosodni. Az arca ovális volt, az orra nagy, a szeme kék, a tekintete átható. Fekete haját a kor divatja szerint rövidre vágatta. Ő volt Erzsébet kincstárnoka, és ő intézte az üzleti ügyeket. Azokhoz hasonlóan, akik hivatali pozíciót töltöttek be, ő is úgy vetette meg a lábát, hogy Thomas Cromwellnek dolgozott. Az előző évtizedben segített Cromwellnek térdre kényszeríteni a rendházakat. Most odalépett hozzánk, és szokásához híven vidáman és jóindulatúan üdvözölt bennünket.

–Jó napot, Matthew! Sajnálom, hogy ilyen hirtelen kellett idehívnom téged. A szakadó eső miatt jó ötlet volt váltóruhát hozni. Isten tudja, milyen lesz a termés! Az árpa hetekkel le van maradva.

–Én is ezen gondolkodtam tegnap, Parry úr.

–Fowberry beszámolt arról a tűzről, amelyet tegnap este láttatok nem messze innen. Kiderült, hogy gazdátlan férfiak gyújtották. Northamptoni cipészek voltak, csődbe ment az üzletük, és London felé igyekeztek, legalábbis ők ezt állították. De bunkósbotok és kések voltak náluk, ami elgondolkodtató. Mindenesetre a hatfieldi konstábler és a városőrök elzavarták őket.

–Értem.

–Ó, ne vágj ilyen elégedetlen arcot, Matthew! Jól tudom, hogy a magadfajta köztársaságpártiak az összes koldus zsebét megtömnék arannyal.

Rákacsintott Nicholasra.

–Vagy legalább munkát adnék nekik.

–Ugyan, Matthew! Ha mindegyiknek munkát adnánk, megemelkednének a bérek, az árakról nem is beszélve, és akkor hova jutnánk?

Parry ismét elmosolyodott. A befolyásos ember egy idealista ügyvéddel vitatkozott. Ám amikor kövérkés, derűs arcára néztem, eszembe jutott, mit mondott Rich januárban. Amikor megmutatták neki a Towerben a kínzóeszközöket, készségesen elmondott mindent Thomas Seymourról. De vajon ki viselkedett volna másképp? És egyetlen szóval sem keverte gyanúba Erzsébetet. Éles eszű volt és lojális.

Parry Nicholashoz fordult. A fiú gyakran elkísért, mikor Parry londoni irodájában volt dolgom.

–És veled mi a helyzet, fiacskám? Te is elolvasod a kapzsi és gazdag emberek ellen uszító irományokat?

–Nem, uram – felelte Nicholas. – Véleményem szerint az efféle beszéd aláássa a helyes társadalmi rendet.

–Jó fiú vagy. – Parry elismerően bólintott. – Hogy haladsz a tanulmányaiddal? Meghívtak már a barristerek közé?

–Remélem, hamarosan sor kerül rá! Későn kezdtem hozzá a tanuláshoz.

–Nos, én úgy vettem észre, hogy lelkiismeretesen végzed a munkádat. – Hirtelen elkomolyodott az arca, és egyenesen Nicholas szemébe nézett. – Bizalmas ügyeket is rád lehet bízni? Amelyekben vannak mocskos és visszataszító részletek… ezek pedig biztosan felkeltenék a pletykás ügyvédek érdeklődését.

–Mocskosak, uram?

Nicholasnak elkerekedett a szeme a meglepetéstől. Erre egyikünk sem számított. Parry arca azonban komoly maradt.

–Úgy van. A leggusztustalanabb dolgok, amelyeket el tudsz képzelni.

–Még sohasem szegtem meg a titoktartási kötelezettséget, Parry úr.

A kancellár felém fordult, és szigorú lett a hangja.

–Minden tekintetben megbízhatunk benne, Matthew? Ez az ügy nem szokványos.

–Magam is komoly titkokat bíztam Overton úrra, amikor a megboldogult királynénak dolgoztam, és sohasem élt vissza a bizalmammal.

Parry bólintott, azután vidáman elmosolyodott, és vállon veregette Nicholast.

–Biztosra kellett mennem. – Odament az íróasztalához, leült, és az asztal előtt álló székek felé intett. – Akkor az lesz a legjobb, ha munkához látunk. Kevés az időnk. – Odatolt egy tintatartót Nicholas elé. – Jegyzetelj, Overton, de kizárólag a neveket és a helyszíneket írhatod le, és gondosan vigyáznod kell a feljegyzéseidre! Arról, amit elmondok nektek, csak hárman tudunk: jómagam, Blanche úrhölgy és Erzsébet hercegnő, aki maga döntött úgy, hogy téged kér fel a nyomozásra. – Összeráncolta a szemöldökét, mintha kételkedett volna a hercegnő döntésében, azután folytatta: – Később ő is beszélni fog veled, Matthew, de kérlek, ne említsd előtte a történet émelyítő részleteit. Kénytelenek voltunk elmondani neki, de sajnos majdnem rosszul lett.

Nicholasszal egymásra néztünk. Ez az ügy valóban nem egy birtokvitával volt kapcsolatos.

–Járt már valamelyikőtök Norfolkban? – kérdezte Parry.

–Nem, uram – felelte Nicholas. – Lincolnshire-ből származom ugyan, de a Trenten túlról.

–Még én sem jártam ott – feleltem. – De számos ügyfelem volt abból a megyéből, amikor a szegényeket képviseltem a Court of Requestsen.

–Ó, igen! – Parry gúnyosan elmosolyodott. – Akkor bizonyára ismered azt a mondást, hogy „a norfolki ember még a rókánál is ravaszabb”. Úgy hallottam, hogy a norfolki köznép rendkívül kötekedő. Állandóan perbe fogják a nemeseket a bérleti díjak és a legelők bekerítése miatt. Hogy is szól az a másik mondás? „Minden norfolki férfi Lyttelton Birtoklás-át húzza az ekéje mögött”?

–A norfolkiak valóban tisztában vannak a jogaikkal, és nem haboznak összefogni, hogy a Requestsen képviseltessék magukat, ha a magánjog nem segít rajtuk.

–Sok ügyet nyertél meg az elnyomott norfolki népnek?

–Néhányat. A szándékosan elnyújtott perek és a földbirtokosok ravaszsága ellenére.

Parry felmordult.

–Nos, ennek az ügynek a szereplői köznemesek. A helyedben nem hangoztatnám előttük, hogy a Requestsen dolgoztál.

–A norfolki nemesemberek arról híresek, hogy legalább annyit viszálykodnak egymással, mint a bérlőikkel – feleltem. – Különösen azóta, mióta a régi király tönkretette a Howardokat, és elkobozta a földjeiket. Ők voltak ott az urak.

Parry bólintott.

–Ezt én is tudom. Norfolk régi grófja csak viszonylagos rendet tartott. Most a Towerban telnek fölötte az évek felségárulás miatt. A vádat még a régi király koholta ellene, de a kormányzónak nincs elég bátorsága ahhoz, hogy kivégeztesse. Arra vár, hogy meghaljon, de a gróf nagyon makacs, és nem fogja megtenni neki ezt a szívességet, pedig már elmúlt hetvenöt éves. – Parry elnevette magát, azután felvonta a szemöldökét. – Bizonyára tudod, hogy a földjei többségét Mária hercegnő vásárolta meg, ugyanis ő területi érdekeltségeket akar szerezni Anglia keleti részén. Kenninghallban rendezte be a rezidenciáját, a gróf norfolki palotájában. Azt hiszem, jelenleg is ott tartózkodik.

–Erzsébet hercegnő is kastélyt akart építeni Norfolkban, vagy talán tévedek?

–Úgy tudom, hogy több vásárlási szándéka is meghiúsult azon a környéken – mondta Nicholas. – Sohasem értettem, hogy miért érdeklődik annyira a megye iránt.

–A Boleyn család Norfolkból származik – magyaráztam.

–Azt hittem, Kentet, Hevert tartják otthonuknak – mondta Nicholas.

Parry megrázta a fejét.

–Eredetileg norfolki köznemesek voltak. Megfordult a fejemben, hogy Mária kifejezetten azért akar kapcsolatokat építeni azon a környéken, hogy bosszantsa a húgát. Gyűlöli. Szent meggyőződése, hogy Erzsébetnek nem Henrik volt az apja, hanem Mark Smeaton, Boleyn Anna szeretője. Egy nagy kupac lószart!

Meglepetten néztem rá.

–Ezt még nem hallottam.

Parry keserűen elmosolyodott.

–Van néhány… nos, fogalmazzunk úgy, hogy megfigyelőm Mária kenninghalli háztartásában, és nem kétlem, hogy neki is van néhány megfigyelője nálunk. – Előredőlt, és összekulcsolta vaskos ujjait. – Többek között ezért hívtam fel a figyelmeteket arra, hogy ez az ügy rendkívül bizalmas. Tudom, hogy Mária hercegnő meglehetősen dühös volt januárban, amikor Erzsébetnek sikerült tisztáznia magát a vádak alól. – Megint összeráncolta a szemöldökét, és megcsóválta a fejét. – Pillanatnyilag az a tény, hogy Mária Kenninghallban van, további bonyodalmakat támaszt. Egyelőre kevesen ismerik a történetet, de amint elkezdődik a norfolki ülésszak, széles körben ismertté válik. – Egyenesen a szemembe nézett. – A Boleyn család tagjait érinti, Erzsébet hercegnő rokonait, akik távoliak ugyan, de akkor is a rokonai. Ezért kényes az ügy.

–És azt is említetted, hogy mocskos…

Parry hátradőlt.

–A Boleynek mindig is jelentéktelen norfolki köznemesek voltak – mondta halkan. – A birtokaikon élnek, begyűjtik a bérleti díjat, és néha elküldenek egy okos fiút a családból Londonba, hogy vigye valamire. Így tett Boleyn Anna nagyapja is. De világ életükben kishalak voltak, egészen addig, amíg a régi király kiszemelte magának Erzsébet hercegnő anyját. Amikor Boleyn Anna és a közvetlen családja kegyvesztett lett, a norfolki Boleynek a jelentéktelenségben folytatták életüket. Befogták a szájukat, és igyekeztek félreállni az útból. A nevük viszont meglehetősen ismertté vált.

–Ez így van – helyeseltem halkan. – És még most is az.

Tizenhárom év telt el Boleyn Anna kivégzése óta, de néhányan, különösen akik ragaszkodtak a hagyományos hitelvekhez, még most is felkapták a fejüket a neve hallatán. Magam is részt vettem a királyné kivégzésén, és egy pillanatra felrémlett előttem az a szürke, tavaszi reggel, a néma tömeg, a levegőn keresztülhasító kard suhogása, és a szétfröccsenő vér, amikor a királyné feje levált a testéről. Halkan felsóhajtottam, és megborzongtam.

Parry folytatta:

–Erzsébet hercegnő azonban időközben gazdag lett, és néha felbukkan itt ez-az… Azt állítja magáról, hogy szegény norfolki rokon, nehezen megy a sora, és szívességet kér.

–Ez nem szokatlan, ha valaki sok pénzhez jut, és nagy udvartartást visz, számos betölthető pozícióval.

–Pontosan. Blanche úrhölggyel mindig igyekszünk eltántorítani őket. Előfordult, hogy Erzsébet hercegnő találkozni akart ezekkel az állítólagos rokonokkal, de mindig lebeszéltük róla. Még ennyi év után sem tanácsos kapcsolatba kerülni a Boleynekkel. – Parry fölvonta sűrű szemöldökét. – Őszintén szólva többnyire nem is teszünk neki említést ezekről a távoli rokonokról. – Ugatva felnevetett. – Néhányszor előfordult, hogy valamelyik cseléd elszólta magát, és kiderült, hogy elküldtünk valakit a hercegnő tudta nélkül. Olyankor Blanche úrhölgy alapos fejmosást kap, felém pedig a tintatartó szokott repülni, vagy ha éppen nincs szerencsém, akkor a levélnehezék. – Elgondolkodva megdörzsölte az arcát. – Utána mindig lenyomoztatom ezeket az embereket, és szinte minden esetben az derül ki, hogy csalók voltak. Egy barristerem segédkezik nekem ezekben az ügyekben. Aymeric Copuldyke-nak hívják, és van egy norfolki embere, Toby Lockswood.

–Tavaly nyáron találkoztam néhányszor az irodádban Copuldyke-kal – mondtam. – Kifejezetten téged keresett. Csak néhány szót váltottunk egymással.

Emlékeztem a kövér, alacsony emberre. Rettenetesen izzadt, és szörnyen kínozta a hőség.

Parry felmordult.

–Toby Lockswood sokkal hasznavehetőbb a gazdájánál. Mindkettőjükkel beszélnetek kell, amikor visszatértek Londonba.

–Nehéz lehet Erzsébet hercegnőnek, hogy nincsenek közeli rokonai – jegyezte meg halkan Nicholas.

Ránéztem. Ő valóban jól ismerte ezt a helyzetet.

–Erzsébet hercegnő esetében a politika kívánja úgy, hogy távol tartsa magától a Boleyn rokonságot – felelte metsző hangon Parry. Egy pillanatig habozott. – Blanche úrhölgy elmondása szerint egy medaliont hord a nyakában, benne az anyja képmásával. Ezt a ragaszkodást a rosszakarói könnyedén ellene fordíthatják. Újabb botrányt robbanthatnak ki. – Parry felsóhajtott, és hirtelen rájöttem, hogy súlyos teher nehezedik rá. Egy darabig hallgatott, azután folytatta: – Egy hónappal ezelőtt, május 4-én Blanche úrhölgy beszámolt nekem egy nőről. Az illető a szolgák termében bukkant fel. Azt állította, hogy házasság révén Erzsébet hercegnő távoli unokatestvére lett, nehéz idők járnak rá, mióta a férje meghalt, és a földbirtokos felmondta a bérleti szerződést. Normális körülmények között Blanche úrhölgy kihajította volna, de bizonyos körülmények miatt végül úgy döntött, hogy mindkettőnknek találkoznia kell vele.

–Miféle körülmények miatt? – kérdeztem.

–Először is azért, mert a nő úgy ötvenéves lehetett, és a szerencsevadászok többsége fiatal. Őszes, szőke haját rövidre vágta, valószínűleg a tetvek miatt. És annak dacára, hogy rongyokat viselt, tisztán és érthetően beszélt, nem a norfolki tájszólásban, ami arra utalt, hogy jó családból származik. Éppen ezért Blanche úrhölgy elhozta hozzám. – Parry megcsóválta a fejét. – Istenre mondom, rettenetesen nézett ki. Mintha az éhhalál küszöbén állt volna. Keskeny arcán látszottak a hideg és az éhség nyomai, a haja piszkos volt a főkötője alatt, és egy olcsó posztóruhát hordott.

–Egy igazi úriasszony bizonyára drága ruhákat viselt volna, még ha kopottat is – jegyezte meg Nicholas.

Parry bólintott.

–Kiváló meglátás. – Tartott egy kis szünetet. – A nő kiejtése azonban természetesnek tűnt. És valóban elgyötörtnek és kétségbeesettnek látszott. Többször is bocsánatot kért azért, hogy felkeresett bennünket, mivel csak házasság útján lett a hercegnő távoli rokona, de azt mondta, hogy nincs kihez fordulnia. Azok, akik efféle történetekkel jönnek ide, többnyire ámulattal, de legalábbis érdeklődéssel néznek körül a házban, ez a nő azonban mintha semmit sem vett volna észre. Ezért leültettem, és megkértem, hogy mesélje el a történetét. Így tett, és amit mondott, hihetőnek tűnt. Legalábbis első hallásra – tette hozzá komoran.

–Azt mondta, Edith Boleyn úrhölgynek hívják, és a férje tavaly novemberben halt meg. Addig egy jó hozamú birtokon éltek Blickling közelében, Norwichtól tizenöt mérföldnyire. Boleyn Anna családja is onnan származott, habár a Boleynek szétszóródtak Norfolkban. Rákérdeztem a gazdaságot illető részletekre, és azt mondta, hogy nagy volt, de a férje halálával megszűnt a bérleti viszony, és a birtok tulajdonosa nem volt hajlandó meghosszabbítani. Birkalegelőnek akarta használni a földjét. Boleyn asszony három hónapot kapott arra, hogy kiköltözzön. – Keserű gúnnyal elmosolyodott. – Pontosan ez ellen lázadoznak a köztársaságpárti barátaid, habár ez a gazdag és a szegény bérlőkkel egyaránt megtörténhet.

–Voltak gyermekei vagy rokonai?

–Azt mondta, hogy nincsenek gyerekei, a szülei pedig meghaltak. – Parry arcán együttérzés suhant át. Edith Boleyn története egyértelműen megindította, pedig kemény ember volt. – Ha akkor tudtam volna…

–Azt is elmondta, hogy a megboldogult férje pontosan miféle rokoni kapcsolatban állt Erzsébet hercegnővel? – kérdeztem.

Parry bólintott.

–Azt mondta, hogy a férjének és Boleyn Annának közös volt az ükapja.

Gyakran foglalkoztam rokonsági ügyekkel, és gyors fejszámolást végeztem.

–Ami azt jelenti, hogy a férje Erzsébet harmadfokú unokatestvére volt.

–Kívülről fújta a családfát. Leírta nekem egy papírra egészen Geoffrey Boleynig visszamenőleg, aki az 1420-as években jött Londonba, és polgármester lett belőle. Fájdalmat okozott neki az írás, mert görbék voltak az ujjai, és csúnyán be voltak gyulladva az ízületei. Ennek ellenére szép betűket rajzolt, ami szintén arra utalt, hogy iskolázott asszony volt. Észrevettem, hogy nem visel jegygyűrűt, és rákérdeztem ennek az okára. Azt mondta, hogy amikor begyulladtak az ujjai, le kellett vágatnia, mert fájdalmasan belevágott a bőrébe. Kezdtem hinni neki. – Parry újra felvonta sűrű szemöldökét, azután megkeményedett a hangja. – Ám amikor elkezdtem firtatni a részleteket, a meséje szétesett.

–Hogyan?

–Amikor rákérdeztem a földbirtokos nevére, aki kilakoltatta, a bérleti viszony részleteire, a legközelebbi város nevére és a helybéli családokra, kitalált neveket mondott. Alaposan felkészült, azt viszont nem tudhatta, hogy a korábbi tapasztalataim, valamint Copuldyke segítsége miatt behatóan ismerem Norfolkot. Egyre több kérdést tettem fel neki, mire végül dadogni kezdett, és ellentmondásokba keveredett. Blanche úrhölggyel egyre szigorúbban méregettük, és rájött, hogy bajba került. Akkor kifakadt, hogy a férje valóban rokon, és csupán egy egyszerű munkát szeretne a háznál, szobalány vagy konyhalány is lenne, ha Erzsébet hercegnő csak ezt tudja felajánlani neki. Kivörösödött az arca, és ekkor azt is észrevettem, hogy feldagadt ujjai kérgesek voltak. Ez a nő ismerte a kemény, fizikai munkát. – Parry megvonta széles vállát. – Nos, miután kiderült, hogy hazudott a lakhelyéről, kénytelenek voltunk ajtót mutatni neki. Úgy gondoltam, hogy valóban köznemesi családból származik, és valóban bajban van, ez azonban manapság bárkivel megtörténhet, és ez nem jogosítja fel arra, hogy hazudozzon. Megmondtam neki, hogy távozzon.

–És elment?

–Arra számítottam, hogy zokogni kezd, de nem így történt. Egészen kicsire húzta össze magát a széken. Megkértem Blanche úrhölgyet, hogy kísérje ki, és amikor elindultak az ajtó felé, az erszényem felé nyúltam, hogy adjak neki egy kis pénzt, Blanche úrhölgy azonban megrázta a fejét. Igaza volt, nem szabad bátorítanunk a hazudozókat. A nő a hátsó ajtón keresztül hagyta el a házat, ugyanott, ahol bejött. – Parry elhallgatott, azután rám nézett. – Időközben azonban kiderült, hogy a személyével kapcsolatos dolgokról hazudott ugyan, de a férje révén valóban Erzsébet hercegnő rokona. És pontosan ezért kerültünk bajba, Shardlake úr.

–Ő okozta a bajt? – kérdeztem.

Parry szárazon felnevetett.

–Amennyiben a bajkeverés azt jelenti, hogy valaki megöleti magát az elképzelhető legvisszataszítóbb módon, akkor igen.

–Ezek szerint egy gyilkossági ügyben kell nyomoznom? – kérdeztem halkan.

–Attól tartok, igen.

Parry egyenesen a szemembe nézett. Korábban is kaptam hasonló megbízást befolyásos emberektől. Az efféle ügyeket többnyire kétségbeejtőnek találtam, ezúttal azonban izgatottság lett úrrá rajtam. Ez engem is meglepett. Vetettem egy pillantást Nicholasra a szemem sarkából, és láttam, hogy az ő arcán is érdeklődés tükröződik.

–Mi történt vele? – kérdeztem.

Parry kihúzta az egyik asztalfiókot, kivett belőle egy irattartót, abból pedig egy papírlapot. Tanúvallomás volt egy bírósági tárgyaláshoz. Parry átfutotta.

–Azt már elmondtam nektek, hogy Edith Boleyn, mivel valóban így hívták, május negyedikén jött ide. Tizenegy nappal később, május tizenötödike reggelén egy Adrian Kempsley nevű juhász elindult a Brikewell községben lévő kunyhójából, hogy ellássa az ura juhait. Brikewell Norwichtól délre van. A birtokos, Leonard Witherington is áttért a birkatenyésztésre, és ő is bekerítette a legelőket. A bérlői nem kedvelik túlságosan, és a szomszédja sem, aki szintén földbirtokos.

Bólintottam.

–Ahogy az előbb is mondtam, ha a norfolki nemesek nem a bérlőikkel veszekszenek, akkor egymással.

Parry folytatta:

–Witherington és a szomszédja megvásárolt egy nagy darab rendházi földet tíz évvel ezelőtt, amikor az apátságok feloszlottak. Úgy tűnik, hogy a kolostor okiratai nem tartalmazzák egyértelműen a területhatárokat, és Witherington úr nemrégiben bejelentette az igényét egy jókora darab földre a szomszédjáéból. – Felvonta a szemöldökét. – A szomszédját John Boleyn úrnak hívják, ő Edith férje, és a felesége állítása ellenére nagyon is életben van. Habár elképzelhető, hogy egy hónapon belül a norwichi bitófára kerül.

Nicholas szeme elkerekedett.

–Ezek szerint életben volt a férje. Akkor miért jött ide?

Parry felemelte a kezét.

–Lassan a testtel, fiatalúr! Ott tartottam, hogy Adrian Kempsley vallomása szerint, amelyet a kezemben tartok, Witherington egy tágas mezőn tartja a juhait, amely egy patak felé lejt. Az a patak jelöli ki Witherington és John Boleyn földjeinek határát, habár ez vita tárgyát képezi, ahogy az előbb is mondtam.

–Sok hasonló üggyel találkoztam, mióta eladták a rendházi földeket. A birtoklevelek általában több száz évesek, a térképek pedig kifakultak vagy pontatlanok – mondtam.

–Ez valóban így van – helyeselt Parry. – A tavaszi esők miatt a patak megáradt, és sáros lett a partja. Kempsley meglátott valami fehéret, ami kiállt a patakból, és a gyönge hajnali fényben azt hitte, hogy az egyik birka csapdába esett. Ám amikor közelebb ment, halálra rémült. – Parry szünetet tartott. – Figyelmeztetlek benneteket, hogy ami ezután következik, mocskos és visszataszító, ahogy korábban is mondtam. Kiderült, hogy Kempsley nem egy birkát látott, hanem Edith Boleyn meztelen holttestét. Fejjel lefelé belenyomták a patak medrébe, ezért a feje és a felsőteste a víz és a sár alatt volt. Deréktól lefelé viszont kilátszott a vízből, a lábait pedig széttárták, hogy a szemérme az ég felé meredjen.

Egy darabig mind a hárman hallgattunk.

–Valaki rettenetesen gyűlölhette, ha ezt művelte vele – törtem meg végül a csöndet. – Mi okozta a halálát?

–Ezt egyértelműen meg lehetett állapítani – felelte Parry. – Fejbe vágták egy nehéz tárggyal. Kempsley azt mondta, hogy a feje teteje darabokra hullott, amikor kihúzták a holttestét patakból. Valószínűleg előző este került oda. Ráadásul hivatalosan Edith Boleyn már két éve halott volt.

Nicholas a térdére fektetett egy deszkát, rátette a papírt, és azon jegyzetelt, de a tolla hirtelen megcsúszott a lapon, és tintapacákat ejtett rajta.

–Mi?

Parry zordan felnevetett.

–Én is így reagáltam, amikor Copuldyke ügyvéd elmondta nekem. – Elővett egy másik tanúvallomást a mappából. – John Boleyn állítása szerint a felesége, Edith, aki két fiút szült neki, egyik napról a másikra eltűnt 1540-ben, kilenc évvel ezelőtt. Boleyn úr azt mondta, hogy sohasem jöttek ki egymással, a felesége eltűnése azonban váratlanul érte. Egy téli napon egyszerűen köddé vált, és semmit sem vitt magával, csak a ruhákat, amelyeket akkor viselt. John Boleyn kifaggatta a felesége családját – ugyanis van családja, habár nekünk nem ezt mondta –, a szolgálóit és a szomszédokat, de senki sem látta, és senki sem tudott magyarázattal szolgálni az eltűnésére. Soha többé nem látták. Hét év elteltével, tehát két évvel ezelőtt, Boleyn úr kérvényezte a halottkémtől, hogy hivatalosan nyilvánítsa halottá Edithet. A kérelmét elfogadták, és tavaly elvette a mostani feleségét, akivel néhány éve már együtt élt kisebbfajta botrányt okozva ezzel a környéken.

–A bíróságok általában alaposan kivizsgálják azokat az ügyeket, amikor valamelyik házastárs eltűnik.

–Ezúttal is így tettek. A helybéli halottkém becsületes ember hírében áll. Kiderítette, hogy az eltűnése napja óta senki sem látta a környéken Edithet, és nem is hallottak felőle. A vizsgálat során felmerült az elmeállapot kérdése. Mindenki azt állította, hogy furcsa és goromba nő volt. Boleyn szerint voltak olyan időszakok, amikor a felesége nem volt hajlandó enni, és borzalmasan lefogyott. Akkor is le volt soványodva, amikor itt járt, én azonban azt hittem, hogy azért, mert nincs pénze ételre.

–És addig a napig senki sem látta, amíg fel nem bukkant a palotában?

–Senki. A szóbeszéd szerint Boleynnek már Edith eltűnése előtt is viszonya volt a mostani feleségével, és egy helybéli pletykafészek be is számolt erről Edithnek röviddel az eltűnése előtt. John Boleyn vallomásában az áll, hogy az eltűnését megelőző időszakban a felesége búskomor volt, és megint nem evett rendesen. – Parry mély lélegzetet vett. – A halottkém arra a megállapításra jutott, hogy Edith valószínűleg öngyilkos lett, talán belefojtotta magát az egyik folyóba, ami egészen a tengerig vitte a testét, ezért sohasem találták meg.

–Ha John Boleynnek kilenc évvel ezelőtt viszonya volt, és a felesége rájött és botrányt csinált, akkor Boleynnek lett volna indítéka a gyilkosságra.

Parry egyetértőn bólintott.

–1540-ben is ezt mondogatták az emberek. Holttest híján azonban nem volt bizonyíték. John Boleyn egy évig várt, és csak azután költöztette be a házába a szeretőjét – Parry belepillantott a tanúvallomásba –, Isabella Heatht, ezt követően viszont nyíltan együtt éltek. Hihetetlen, de nő az egyik fogadóban dolgozott. A környékbeli köznemesek fel voltak háborodva, és azt suttogták, hogy kizárólag egy Boleyn képes efféle viselkedésre. És közben folyamatosan azzal gyanúsították, hogy ő tette el láb alól a feleségét. Ráadásul nemrégiben komoly nézeteltérésbe keveredett a szomszédjával, Witheringtonnal, a birtokvita miatt, ami egészen az erőszakosságig fajult. És mindezek tetejébe azt beszélik, hogy anyagi gondokkal küzd. Több birtoka is van, de nemrégiben vásárolt Londonban egy drága házat.

–Ezek szerint a felesége nem halt meg, csak elhagyta a férjét? – kérdezte Nicholas.

Parry széttárta a kezét.

–Minden jel erre mutat. Valahol lennie kellett az elmúlt kilenc évben, de Isten tudja, merre járt. Csupán annyit tudunk, hogy egy borzalmas gyilkosság áldozata lett, alig két héttel azután, hogy eljött ide.

–Te pedig Copuldyke által értesültél a gyilkosságról, igaz? – kérdeztem.

–A norwichi embere szólt neki, Lockswood. Copuldyke úgy vélte, hogy tudnom kell róla, mivel kérdezősködtem utána, miután nálunk járt.

–John Boleynt letartóztatták?

–Igen. Edithet azonosította az apja, és másnap letartóztatták John Boleynt.

–Ez gyorsan ment – állapította meg Nicholas.

–A gyilkossági ügyek esetében az a tapasztalat, hogy ha nem találják meg a gyilkost, vagy nem találnak legalább egy elfogadható gyanúsítottat, néhány nap alatt kihűl a nyom – mondtam, azután Parry felé fordultam. – Mivel indokolták meg a letartóztatását?

–Komoly bizonyítékokkal. Egy nagy és nehéz, szögekkel megvasalt csizmától származó lenyomatokat találtak a sárban a holttest körül. John Boleyn jól megtermett ember, és amikor elrendelték a háza átkutatását, az egyik istállóban találtak egy ilyen csizmát, és sáros volt. Abban az istállóban tartja a legrakoncátlanabb lovát, amelyet rajta kívül senki sem mer megközelíteni. És egy nagy és nehéz kalapácsot is találtak, vérfoltok és hajszálak voltak rajta.

Nicholas rám nézett.

–Elképzelhető, hogy valaki odatette őket, hogy gyanúba keverje Boleynt – mondta.

Parry elővett még egy iratot.

–A halottkém jelentése szerint Boleynen kívül csak az istállófiúnak volt kulcsa az istállóhoz, és a fiút féleszűnek tartják. Ennek ellenére ártatlannak fogja vallani magát a norwichi esküdtbíróságon ebben a hónapban. A vándorbírák már elindultak a körútjukra.

–Úgy van – helyeseltem. – Azt hallottam, hogy néhányan közülük el akarták halasztani a nyári körutat a múlt hónapi zavargások miatt, Rich lordkancellár azonban hallani sem akart erről. A bíráknak a szokásos időben kellett elindulniuk. A testületnek meg kell mutatnia, milyen erős.

–Barak is részt vesz a körúton? – kérdezte Nicholas.

–Igen, és ezúttal a norfolkin. Tavaly Home-ot járta körbe.

–Ki az a Barak?

–A tanítványom volt. Jelenleg jogtanácsosként dolgozik, és mellette besegít a bíráknak a téli és a nyári körútjuk során, London közelében. – Elgondolkodtam. – A körút Kelet-Anglia felé tart, úgyhogy most valószínűleg Buckinghamshire-ben üléseznek.

–A norwichi esküdtbíróság június tizennyolcadikán ülésezik először. Kevesebb mint két hét van addig. Hasznát tudnánk venni ennek a Baraknak?

–Megtudhatunk tőle ezt-azt – feleltem óvatosan. – Sok éven keresztül dolgozott mellettem, és rendkívül megbízható.

Parry elgondolkodott.

–Akkor hozzájárulok, hogy beszélj vele az ügyről. De arról nem tehetsz említést, hogy Edith Boleyn Hatfieldben járt.

–Természetesen. – Átgondoltam az eddig elhangzottakat. – Szerintem Boleynt jó eséllyel felmentik. Amennyiben a felesége kilenc év után felbukkant a házánál, és ő időközben újranősült, valóban lehetett indítéka a gyilkosságra, de csöndben és titokban ölte volna meg a feleségét. Amennyiben a holttestet egy nyilvános helyen találják meg, az új házassága azonnal semmissé válik, továbbá nyomozás indul az ügyben, amelynek valószínűleg ő lesz a gyanúsítottja. Miért hozná magát ilyen helyzetbe egy épelméjű ember?

Parry vállat vont.

–Talán amikor hazaért, úrrá lett rajta a harag és a gyűlölet, és átmenetileg elvesztette a józan ítélőképességét. Azzal viszont egyetértek, hogy ez úgy hangzik, mintha valaki bajba akarta volna keverni Boleynt. Már említettem, hogy népszerűtlen a környéken, és ti magatok is tudjátok, ez milyen sokat nyom a latban egy esküdtbíróság előtt.

–Mi a helyzet a családjával? – kérdeztem. – És az új feleségével? Született gyermeke Edithtől?

–Az új felesége Boleyn házában maradt, azt hiszem. Boleynnek és Edith-nek két ikerfia született, lassan felnőttkorba lépnek. – Parry összeráncolta a szemöldökét. – A norfolki hatóságok szentül hiszik, hogy Boleynt bűnösnek találják, és a földjei a királyra szállnak. A norfolki adószedő és vagyonkezelő emberek már szaglásznak a birtokai körül. Boleyn elég gazdag ahhoz, hogy felkeltse a királyi tisztviselők érdeklődését. Megbíztam Copuldyke-ot, hogy vetesse fel magát a jegyzőkönyvbe Boleyn ügyvédjeként, és zavarja el őket azzal az indokkal, hogy az ügyet már más bíróság tárgyalja, tehát sub judice. Boleyn ártatlan, amíg nem bizonyosodik be a bűnössége, a családját pedig békén kell hagyni addig, amíg Boleynt esetleg elítélik.

–Ahogy mondod.

Parry felmordult.

–A vagyonkezelő és az adószedő, a király norfolki birtokaiért felelős tisztviselők, egyrészt Henry Mynne, az adóra pedig személyesen Mária hercegnő jogosult. Mind a ketten helybéli tisztviselőkre ruházták át az adószedési munkát. Mária sok norfolki birtokának Richard Southwell a jószágigazgatója, Mynne megbízottja pedig Norfolknak annak a részén John Flowerdew. Ellenszenves páros. Találkoztál már esetleg Flowerdew-val? Ő is serjeant rangú ügyvéd, mint te, csak ő elsősorban azon igyekszik, hogy minél több norfolki földet szerezzen.

–Nem, még nem találkoztunk.

–Ami pedig Southwellt illeti, ő Mária embere. – Újra összevonta a szemöldökét. – És ez az átkozott ügy a hercegnőt is érinti. Nem lepne meg, ha kiderülne, hogy ő uszította rá Southwellt a családra.

–Kitudódott, hogy Boleynt gyilkossággal vádolják – jegyeztem meg. – Azt mondtad, hogy Norwichban már erről pletykálnak.

–Úgy van. Ez azonban semmiség ahhoz képest, hogy mekkora botrány lesz, ha Boleynt elítélik és felakasztják. A család neve, a bűntett visszataszító részletei… a röpiratszerzők tapsikolni fognak örömükben, és különböző verziókban fogják eladni a történetet Londontól egészen Northumberlandig. – Parry hangja elmélyült a dühtől. – Kétségbeejtő, mi minden lát napvilágot a nyomtatott sajtóban manapság! A köztársaságpártiak a gazdagok ellen uszítanak, Kálvin emberei a pokol tüzével és az apokalipszissel fenyegetőznek. Azok a próféciák és erkölcstelen történetek, a gúny és a rágalmazás... Bárcsak soha ne találták volna fel a sajtót!

Nicholas törte meg a hirtelen beállt csöndet:

–Te bűnösnek tartod John Boleynt, uram?

Parry értetlenül meredt rá.

–Jézus sebeire, kölyök, hát én azt honnan tudhatnám, bűnös-e? Sejtelmem sincs. Csupán annyit tudok, hogy Copuldyke embere, Lockswood meglátogatta a Norwich-kastély börtönében, és azt mondta, hogy Boleyn elég rossz állapotban van.

Egyenesen Parry szemébe néztem.

–Biztos vagy benne, hogy rajtad és Blanche úrhölgyön kívül senki sem tud arról, hogy Edith Boleyn itt járt?

–Tökéletesen. Ha a szolgálók észrevették, legfeljebb azt gondolták, hogy egy szerencsétlen koldus a sok közül. Rajtunk kívül senki sem tudja a nevét. És nem is szabad megtudniuk – tette hozzá nyomatékosan. – Erzsébet hercegnő neve nem merülhet fel az ügy kapcsán.

–Ez esetben miért kívánod, hogy Norfolkba menjünk? – kérdeztem.

Parry hosszan és gondterhelten felsóhajtott.

–Én nem küldtelek volna oda benneteket. De kénytelen voltam beszámolni Erzsébet hercegnőnek a gyilkosságról, nehogy pletyka útján jusson a fülébe a hír, amikor elkezdődik a per. Először azt mondta, hogy értesítenünk kell a hatóságokat arról, hogy Edith Boleyn itt járt, hátha ebből vissza lehet következtetni arra, hol töltötte az elmúlt kilenc évet.

–Erzsébet hercegnőnek igaza volt – jegyeztem meg csöndesen. – Szigorú értelemben véve, ha eltitkoljátok, hogy itt járt két héttel a meggyilkolása előtt, akkor visszatartotok egy bizonyítékot.

Parry szúrósan a szemembe nézett.

–Sikerült meggyőznöm Erzsébet hercegnőt arról, hogy Edith úrhölgy egy távoli rokon. Nincs hozzá semmi közünk, és a Seymour-ügy után egyáltalán nem lenne kívánatos, hogy egy gyilkossági üggyel kapcsolatban emlegessék a nevét. Blanche úrhölgy is támogatta az álláspontomat. Istennek hála Erzsébet hercegnő a szíve mélyén józan gondolkodású hölgy, és végül beleegyezett, hogy hallgassunk, és bízzuk a dolgot az igazságszolgáltatásra. – Előredőlt, és lassan és hangsúlyosan ejtette ki a szavakat. – Ennek a szobának a falain kívül Edith Boleyn sohasem járt ebben a házban. Ezt ne felejtsd el!

–Rendben van.

Megkönnyebbüléssel töltött el a tudat, hogy mivel Nicholasszal mind a ketten Erzsébet ügyvédjeként szolgáltunk, kötelesek voltunk hát titokban tartani, amit Parry elmondott nekünk.

Parry megcsóválta a fejét.

–Ugyanakkor Erzsébet hercegnő két feltételt szabott. Először is el kell küldenünk az egyik jogi képviselőjét, hogy diszkréten tájékozódjon az eseményekről. Pusztán annyi a dolga, hogy jogi szempontból kövesse az ügyet, nehogy igazságtalanul bánjanak John Boleynnel. A hercegnő úgy kívánja, mivel megfelelő tapasztalatokkal rendelkezel az efféle ügyek terén, te legyél a képviselője.

–Mivel egy gyilkossági tárgyalásról van szó, Boleyn nem kaphat ügyvédi képviseletet – vetettem közbe. – A bűnösségnek minden kétséget kizáróan be kell bizonyosodnia, és a törvény álláspontja szerint a tényeknek annyira egyértelműeknek kell lenniük, hogy nincs szükség jogi képviselőre. Ostobaság, de így van.

–Égbekiáltó ostobaság – helyeselt Nicholas. – Amikor jogot kezdtem tanulni, és ezt megtudtam, magam is megdöbbentem.

Parry végigmért bennünket.

–A magam részéről hálát adok érte az Úrnak, különben Erzsébet hercegnő azt követelte volna, hogy képviseld John Boleyn ügyét a bíróságon. Így viszont megegyeztünk abban, hogy csupán tájékozódni fogsz az ügyről, és a hatóságok elé tárod az esetlegesen fellelt bizonyítékokat. Közöltem a hercegnővel, hogy erre Copuldyke és az embere is képes, de ragaszkodott hozzád.

–Mi történik akkor, ha Boleyn bűnösségére utaló bizonyítékokat találok?

–Akkor a törvényre bízzuk a dolgot. – Parry résnyire húzta a szemét. – Mindannyiunk számára az lenne a legmegnyugtatóbb, ha semmiféle bizonyítékot nem találnál, Shardlake úr. Nem áll szándékunkban megbillenteni a csónakot.

Egy megjegyzéssel kerültem el a választ:

–Azt mondtad, hogy a hercegnő két feltételt szabott.

–Igen, habár a másikról továbbra is igyekszem lebeszélni. Remélem, nem fajulnak el idáig a dolgok! – Gondterhelten megcsóválta a fejét.

–Arról van szó, hogy amennyiben a bizonyítékok alapján arra a megállapításra jutsz, hogy Boleyn ártatlan, ám az esküdtszék mégis elítéli, a hercegnő kegyelemért fog folyamodni a királyhoz.

Mély levegőt vettem. A királynak hatalmában állt semmissé nyilvánítani az ítéletet, még egy gyilkosság esetében is. Ha egy rendkívül jómódú embert elítéltek egy főbenjáró vétség miatt, a királyi udvarban beindult a lekenyerezés, ami egészen a királyig eljutott. Manapság azonban Eduárd zsenge kora miatt Somerset kormányzó osztotta az uralkodó helyett a kegyelmet, akivel Erzsébet rossz viszonyban volt.

–Megértem, miért nem támogatod ezt a megoldást, Parry úr.

–Úgy hiszi, hogy ha ő maga nyújtja be a kérelmet, a király személyesen fog közbelépni. Eduárd azonban a kisujját sem fogja megmozdítani. Kedveli Erzsébetet, de semmi több. Évente legfeljebb egyszer találkoznak, és a Seymourok a markukban tartják. Ne feledd, hogy ők léptek a Boleynek helyébe! – Parry vonásai megkeményedtek. – Erzsébet hercegnő valóban józan és elővigyázatos, de ha az anyjáról van szó, a szíve felülkerekedik az eszén. Ne feledjétek, hogy még csak tizenöt éves! Segíts nekem eltemetni ezt az ügyet, Matthew! A hercegnő kedvéért. A bizonyítékoktól és a helyi politikától függően Boleynt vagy elítélik, vagy nem. Nem kívánok kegyelemért folyamodni.

–Értem – feleltem lassan. – És ezek szerint számíthatok Copuldyke-ra és a segítőjére a helybéli információkkal kapcsolatban?

–Igen. Jelenleg mind a ketten Londonban vannak, beszélhetsz velük, amikor visszatérsz. Copuldyke képviselőjeként fogsz működni, és az embere elmegy veled Norfolkba. Vidd magaddal a kölyköt is – Nicholas felé biccentett –, de gondosan válogasd meg a szavaidat, amikor Barakkal beszélsz! Norwichban rendezd be a főhadiszállásodat! A Boleyn-birtok körülbelül tíz mérföldnyire van onnan.

Gyors fejszámolást végeztem. Aznap június hatodika volt. Vissza kellett mennem Londonba, beszélnem kellett Copuldyke-kal és Lockswooddal, elő kellett készülnöm a norfolki utazásra, ami három- vagy négynapi járásra volt. Kellemetlen volt, hogy vissza kellett mennem Londonba, mivel Hatfield a Norfolkba vezető úton feküdt.

–Leghamarabb egy hét múlva érek oda – közöltem végül Parryvel. – Ez azt jelenti, hogy csak néhány napom marad a nyomozásra a tárgyalás előtt.

Parry felszegte az állát.

–Pusztán arra vagyunk képesek, ami tőlünk telik – mondta sejtelmesen.

Arra gondoltam, hogy talán szándékosan értesítette késve Erzsébetet a gyilkosságról, így kevesebb időm maradt arra, hogy valami bosszantót találjak.

–Megkaphatom a dokumentumaid másolatait? – kérdeztem. – Akkor nem kellene kikérnem őket a nowich-i bíróságról, és időt takaríthatnék meg.

–Rendben van. A segéded lemásolhatja az ügyiratokat, amíg te felkeresed Erzsébet hercegnőt. Már biztosan vár téged. Blanche úrhölgy bekísér hozzá. – Megrázta az asztalán lévő csengőt. – Van egy pad odakint a folyosón, ott várakozhattok. Overton urat pedig átkísértetem egy másik szobába a dokumentumokkal együtt. – Felállt, odalépett hozzám, és kezet rázott velem. Még sohasem láttam ilyen komolynak az arcát. – Jusson eszedbe, Matthew, hogy Erzsébet hercegnő fiatal! Kemény iskolát kell kijárnia, de még nem képes mindig eldönteni, mi szolgálja legjobban az érdekeit. Ne éld bele magad túlságosan ebbe az ügybe, Matthew! Diszkréten kérdezősködj, és menj el a tárgyalásra! Folyamatosan tájékoztass a fejleményekről, de ne vidd túlzásba a munkát!


HARMADIK FEJEZET

A pad, amelyet Parry említett, egy ablakkal szemben állt, az pedig egy gondosan megtervezett fűszerkertre nézett. A virágágyásokban itt-ott még néhány késői nárcisz virított.

–A nárcisz walesi szimbólum, igaz? – kérdezte Nicholas. – A virágok bizonyára felvidítják Parry úr szívét.

Körbenéztem, nehogy valaki meghalljon bennünket, azután halkan megszólaltam:

–Azt hiszem, erre komoly szüksége volt az elmúlt hónapokban. Először a Seymour-botrány, azután ez a gyilkossági ügy…

–Ha jól értettem, pusztán arról kíván meggyőződni, hogy rendben megy-e minden.

–Legszívesebben távol tartaná magát az egész ügytől. És azt is értem, miért.

–Nem az a fontos, hogy igazságot szolgáltassanak?

–De igen. Ugyanakkor azt is tudjuk, hogy az igazságszolgáltatás néha téved.

–Erzsébet hercegnő azt kívánja, hogy tegyünk meg mindent, ami tőlünk telik.

Ránéztem Nicholasra.

–Nem kedveled túlságosan Parry urat, igaz?

–A politikust látom benne.

–Hűséges, és ezért mindig tiszteltem. A hercegnő fiatal, de most ő itt az úr. Parry engedelmességgel tartozik neki, ugyanakkor meg is kell védenie.

–Mi történik akkor, ha elmegyünk Norfolkba, és kiderül, hogy John Boleyn ártatlan?

–Akkor értesítjük erről a hatóságokat. De ne szaladjunk ennyire előre! Még túlságosan keveset tudunk az ügyről.

Nicholas elmosolyodott.

–Komoly változás a birtokperekhez képest, igaz?

–Valóban az. – Én is elmosolyodtam. – Látom rajtad, hogy érdekel az ügy.

–Örülök, hogy kiszabadulok egy kicsit Londonból.

Felsóhajtottam.

–Mostanában én is megelégeltem. És bevallom, hogy érdekesnek találom ezt az ügyet, és azt hiszem, hogy veszélytelen ránk nézve. Legalábbis remélem, hogy az – tettem hozzá. Hirtelen eszembe jutottak azok a szörnyűségek, amelyeket a hatalmasságok ügyei miatt kellett átélnem a múltban, de arra is rájöttem, hogy ez nem ugyanaz a kör. – Amint Parry úrnak is említettem, kevés időnk van – mondtam Nicholasnak. – Norwich messze van.

–Legalább már elcsendesedtek a helybéli zavargások.

–Ne feledd, hogy vasárnaptól országszerte az új imakönyvet fogják használni az istentiszteleteken, és az sokaknak nem fog tetszeni.

Nicholas rám nézett.

–Neked már van belőle egy példányod, igaz?

–Igen, vettem egyet márciusban, amikor kiadták. – Egy darabig hallgattam, azután folytattam: – Legalább az imádságok és a zsoltárok angolul vannak. És Cranmer gyönyörű fordítást készített a latinból.

–És az új áldozati szokás szerint a kenyér és a bor valóban nem válik majd Krisztus testévé és vérévé, amikor a pap megszenteli őket?

Megráztam a fejem.

–Nem, az imakönyv nem megy ilyen messzire. Szándékosan kétértelmű. Azt hiszem, Cranmer és Somerset kormányzó szerint az úrvacsora pusztán emléket állít Krisztus áldozatának. Ám ezt egyelőre nem merik nyíltan hangoztatni. Azt remélik, hogy mindenki el fogja fogadni ezt a kompromisszumot.

–Ezek szerint mindenki a maga szájíze szerint értelmezheti?

–Igen, de a tradicionalisták elégedetlenkedni fognak. Ők a régi, latin nyelvű istentiszteletet fogják visszakövetelni.

–Tehát megint zavargásokra lehet számítani, csak ezúttal a vallás miatt?

–Az elmúlt két évben az emberek sok mindenbe beletörődtek, pedig ezek közül többet elképzelhetetlennek tartottam. Elfogadták a képek és a rózsaablakok eltávolítását, a gyászmise-alapítványok megszüntetését. Ezt viszont sokan túlzásnak fogják tartani.

Egy darabig mind a ketten hallgattunk. Nicholas a vallási kérdésekben nyitottnak és toleránsnak bizonyult. Tiszteltem ezért, mert a fiatalok többsége hajlamos volt a szélsőségekre. Ami engem illet, korábban lelkes reformer voltam, egy ideje azonban én magam sem tudtam eldönteni, miben hiszek.

–Szerinted Thomas Seymour… nos, célba ért tavaly Erzsébet hercegnőnél?

–Azt hiszem, annál még neki is több esze van, hogy odáig merészkedjen. De most hallgass! Erről itt ne beszéljünk!

Meghallottam a kulcsok csörgését, és egy pillanattal később Blanche úrhölgy bekanyarodott a folyosón. A kezét összefonta maga előtt. Elmagyarázta Nicholasnak, hogy hol találja az irodáját, engem pedig utasított, hogy kövessem.

†

Erzsébet hercegnő egy széles asztalnál ült, előtte könyvek és papírok hevertek. Az öccsével, a királlyal, és a nővérével, Máriával, a trónörökössel ellentétben Erzsébet nem baldachinnal fedett trónszéken ült. Fekete ruhát és francia főkötőt viselt. Hosszú, vörösesbarna haja a vállára omlott, ami a szüzességét jelképezte. Azon töprengtem, hogy vajon Parr Katalin miatt visel-e még mindig feketét, vagy inkább ezzel akarja jelezni a protestáns hithez való hűségét. Az arca hosszú volt és ovális, mint az anyjáé, széles orrnyergét és apró száját viszont az apjától örökölte. Vonásai nem voltak kifejezetten szépek, inkább megkapóak. A hercegnő sovány volt, arca sápadt, szeme alatt sötét karikák húzódtak. Éppen egy dokumentumot tanulmányozott, amikor beléptem, és hosszú ujjai között elgondolkodva forgatta a lúdtollat.

–Shardlake serjeant, úrnőm – jelentett be Blanche úrhölgy, azután mélyen meghajolt, és odalépett Erzsébet mellé.

Blanche rajtam tartotta a szemét, és biztosra vettem, hogy mindenről be fog számolni Parrynek.

Erzsébet hercegnő szemügyre vett, azután csengő hangon megszólalt:

–Sok hónap telt el, mióta utoljára láttalak, Shardlake serjeant. – Egy pillanatra elkomorult az arca. – Emlékszem, hogy felkerestél, és részvétet nyilvánítottál az özvegy királyné halála miatt.

–Igen. Szomorú nap volt.

–Valóban. – Letette a tollat, és halkan folytatta: – Tudom, hogy kiválóan szolgáltad azt a drága asszonyt, akit a szóbeszéd ellenére őszintén szerettem. – Mély lélegzetet vett. – Ha jól emlékszem, négy évvel ezelőtt találkoztunk először, igaz? Az özvegy királyné társaságában voltál, egy ügy miatt kerested fel.

–Így igaz, úrnőm.

Elmosolyodott.

–Emlékszem, hogy feltettem neked egy kérdést az igazságszolgáltatásról, és azt mondtad, hogy mindenki megérdemli, még a legszörnyűbb emberek is.

–Helyesen emlékszel.

Elégedetten bólintott. Előszeretettel csillogtatta emlékezőtehetségét és intelligenciáját.

–Hogy haladnak a birtokvásárlásaimmal kapcsolatos ügyek?

–Elég gyorsan, mióta a nővéred kiválasztotta azokat, amelyekre ő tart igényt.

–Ó, igen, mindig Máriáé volt az elsőbbség. De majd meglátjuk, hogyan boldogul az imakönyvvel. Kénytelen lesz megszabadulni az összes pápista lelkészétől. – Erzsébet komoran elmosolyodott, azután egy legyintéssel elhessegette a témát, és hátradőlt. – Tudom, hogy te hiszel az igazságszolgáltatásban, Shardlake serjeant, és néha sötét zugokban kutattál utána. A birtokaimmal kapcsolatos okiratok elkészítése ehhez képest unalmasnak tűnhet.

–Öregszem, úrnőm, és beérem a nyugalmasabb munkával. Legalábbis többnyire – tettem hozzá.

–Azt szeretném, ha ezúttal igazságot szolgáltatnál a rokonomnak, és a szerencsétlen elhunyt feleségének. Parry úr bizonyára beavatott az ügy borzalmas részleteibe.

–Így igaz. – Gondosan megválogattam a szavaimat. – És azt is mondta, hogy Norfolkba kívánsz küldeni, hogy megvizsgáljam az említett részleteket, továbbá meggyőződjem arról, hogy John Boleyn úr fölött igazságos ítéletet hoznak.

–Igen. Blanche-nak és Parry úrnak nem lett volna szabad elküldenie azt az asszonyt. – Ránézett Blanche-ra, aki legnagyobb meglepetésemre elpirult. Erzsébet hangja megenyhült: – Ó, tudom én, hogy csupán óvni próbálnak, mert félnek a botrányoktól és a kormányzó köreiben terjedő hazugságoktól. Ennek ellenére alaposan ki fogom vizsgáltatni ezt az ügyet. Parry bizonyára beszámolt neked Copuldyke ügyvédről.

–Úgy tudom, hogy azon a környéken ő a füle és a szeme.

–Parry azt javasolta, hogy őt bízzam meg. Nos, nem vagyok túlságosan jó véleménnyel Copuldyke-ról. Felfuvalkodott hólyag. Azt hiszem, te jobb munkát fogsz végezni.

–Köszönöm a bizalmadat, úrnőm.

–Parry arra kért, hogy utazz el Norfolkba, amilyen hamar csak lehet.

–Úgy van.

–És azt hiszem, boldog lenne, ha üres kézzel térnél vissza. – A hercegnő hangja keményebben csengett. –Ha viszont találsz valami olyasmit, Shardlake serjeant, ami hatással lehet az ügy kimenetelére, megparancsolom, hogy értesítsd róla a norwichi bíróságot. És engem is. – Megint ránézett Blanche úrhölgyre. – Közölni fogom Parry úrral, hogy az összes levelet látni kívánom.

–Megteszek mindent, ami tőlem telik – feleltem habozva, azután hozzátettem: – Természetesen elképzelhető, hogy Boleyn úr bűnös.

–Ez esetben igazságot kell szolgáltatni – mondta Erzsébet –, amennyiben bebizonyosodik a bűnössége. Ha viszont Boleyn urat bűnösnek találják, és te bizonyítékokkal alá tudod támasztani, hogy nem ő gyilkolta meg a feleségét, kegyelemért fogok folyamodni az öcsémhez. Mielőtt távozol, adok neked egy másolatot a pecsétemmel ellátva, amelyet szükség esetén oda kell adnod a bíráknak. – Szigorú pillantást vetett Blanche-ra, azután folytatta: – Úgy tudom, Copuldyke ügyvéd segédjét is magaddal viszed. Nyers a modora, de a beszámolók szerint jó munkát végez. És az a magas fiatalember is veled tart, akivel idejöttél. Láttalak benneteket az ablakomból. Elég megbízhatónak látszott.

–Tökéletesen megbízom Overton úrban.

A darabokra tört királyi család, gondoltam, mostanság kénytelen tervezgetni, számolgatni és ablakokból kukucskálni.

–Helyes. – Erzsébet egy pillanatra lehunyta a szemét, és hirtelen látszott rajta, hogy mennyire kimerült és gondterhelt. Józanul folytatta: – Parry úrnak a rendelkezésedre kell bocsátani az ügyhöz kapcsolódó dokumentumok másolatát.

–Overton úr most másolja őket. Mindent el fogok követni, hogy igazság szolgáltassék. Ebben biztos lehetsz.

Erzsébet bólintott. Egy darabig a gondolataiba merült, azután szomorúan elmosolyodott.

–Te sohasem nősültél meg, igaz, Shardlake serjeant? – kérdezte.

–Úgy van, úrnőm.

–És mi ennek az oka? – kérdezte őszinte érdeklődéssel.

Haboztam.

–Nos, némi… hátránnyal indulok a házasságpiacon.

–Ugyan! – legyintett. – Sok nős púpost ismertem, és sokkal rosszabbul festettek nálad.

Elakadt a lélegzetem. Senki sem merészelte volna ilyen kegyetlen őszinteséggel szóba hozni a témát. Blanche úrhölgy figyelmeztetően köhintett, Erzsébet azonban tudomást sem vett róla, és barna szemét egyenesen rám függesztette.

Zavartan elnevettem magam.

–Elképzelhető, hogy túlságosan magasra tettem a mércét a szívügyek terén. Többször is előfordult, hogy olyan hölgyeket csodáltam, akik… rangban fölöttem álltak. – Azonnal megbántam, hogy ezt kimondtam, mert Parr Katalin is közéjük tartozott. Erzsébet pillantása nem árulta el, rájött-e erre. Esetlenül hozzátettem: – És mivel már egy ősz öregember vagyok, azt hiszem, számomra késő.

Arra számítottam, hogy Erzsébet megint ellentmond nekem, ehelyett azonban bólintott, és megkeményedtek az arcvonásai.

–Én úgy döntöttem, hogy sohasem fogok férjhez menni – közölte.

–Úrnőm…! – kezdte Blanche úrhölgy.

Erzsébet türelmetlenül legyintett.

–Mindenkinek elmondom, hogy mindenki tudomást szerezzen a szándékomról.

–Ám ha mégis meggondolod magad… – jegyeztem meg óvatosan.

–Soha. – A hercegnő hangja higgadt maradt, de az izmai megfeszültek. – Pontosan azért akarom, hogy mindenki tudjon róla, hogy ne is próbáljanak politikai okokból oltár elé csalni. – Még mindig a szemembe nézett. – Tudom, mit jelent a házasság egy királyi rangú nő számára. Láttam, mi történt Parr Katalinnal. A pápisták befeketítették a nevét apám előtt, és rávették apámat, hogy szabaduljon meg tőle, amint ezt te magad is tudod. Azután feleségül ment Thomas Seymourhoz. – Sápadt arca egyre jobban kipirult. – Seymour a rangja miatt vette el, és becstelenül viselkedett, Katalin pedig megátkozta a halálos ágyán.

–Úrnőm!

Blanche hangja ezúttal éles volt, mint a penge, de Erzsébet nem figyelt rá.

–Először jön a szerelem, utána a házasság, azután az árulás, és végezetül a halál. Parr Katalinnal is ez történt. – Halkan hozzátette: – És az elődjével is.

Lesütöttem a szemem. Az anyjára célzott. Erzsébetnek nem lett volna szabad így beszélnie velem. Szomorúan elmosolyodott, mintha olvasott volna a gondolataimban.

–Tudom, hogy megbízható ember vagy, Shardlake serjeant. Azóta tudom, mióta először találkoztam veled, és időközben arra is rájöttem, hogy ez ritka tulajdonság. És azt is tudom, hogy gondoskodni fogsz arról, hogy ezúttal igazságot szolgáltassanak egy Boleynnek, és hogy elnyerje a méltó büntetését annak a szerencsétlen asszonynak a gyilkosa, azé a nőé, aki segítségért folyamodott hozzám. Akárki is volt.


NEGYEDIK FEJEZET

Mivel Nicholas még nem végzett a másolással, engedélyt kaptam arra, hogy sétáljak egyet a Hatfield-kastély kertjében. Miközben követtem a fák között kanyargó ösvényeket, elhittem, hogy végre beköszöntött a nyár. Amikor beértem az egyik ligetbe, megpillantottam egy őzet, amelyik az egyik alsó ág friss leveleit rágcsálta. Két fiatal gida állt mellette kissé imbolyogva. Mozdulatlanná dermedtem, és kivártam, amíg az őz eltűnik a fák között. A gidák bizonytalan léptekkel követték az anyjukat. Felsóhajtottam. Nem örültem különösképpen az előttem álló hosszú lovaglásnak Londonba.

Kora délután indultunk útnak. Körülbelül félúton, egy whetstone-i fogadóban foglaltak nekünk szállást éjszakára. Parry embere, Fowberry, előhozta a lovainkat, és útnak eresztett bennünket. Miközben végiglovagoltunk a kastélyhoz vezető úton, hátrapillantottam a vállam fölött a napfényben csillogó ablakokra. Azon tűnődtem, hogy vajon Erzsébet figyel-e bennünket.

Alig néhány mérföld után megfájdult a lábam. A Norfolkba vezető útra gondoltam. Évek óta nem tettem meg ilyen nagy távolságot. Kellemetlen időszak várt rám. Őszintén megbántam, hogy mostanában nem végeztem el megfelelően azokat a gyakorlatokat, amelyeket Guy írt elő a hátamra. Azon töprengtem, hogy ő vajon jobban van-e. Az elkövetkezendő néhány napban nagyon elfoglalt leszek, de időt fogok szakítani rá, hogy meglátogassam.

A Londonba vezető út nyugalmasabb volt, mint idefelé jövet, egyetlen lovas sem volt a láthatáron, de a mellettem lovagló Nicholas halkan megszólalt:

–Oda nézz!

Egy tucatnyi rongyos embert láttam előttünk az úton, London felé haladtak. Egy nő és néhány gyermek is volt közöttük, de a csoport többnyire férfiakból állt. Az egyik szakadt katonai zubbonyt viselt, amely hátát Anglia fehér keresztje díszítette. Némelyik férfinak volt holmija, és a derékszíjukon lógó késeket leszámítva nem viseltek fegyvert.

– Vajon ők gyújtották azt a tábortüzet tegnap este? – kérdezte Nicholas. – Őket zavarta el a konstábler?

–Talán. Rengetegen járják az utakat manapság. Ők nem tűnnek veszélyesnek.

–Mindenesetre előzzük meg őket! Egyébként sem kellene elfoglalniuk az út közepét.

–Bokrok nőnek az út szélén – tiltakoztam, Nicholas azonban elkiáltotta magát, hogy „Adjanak utat!”, és megsarkantyúzta a lovát.

Követtem. Amikor elhaladtam a csoport mellett, a szemem sarkából szemügyre vettem a szabad ég alatt töltött napoktól kipirult és cserzett arcokat, az ápolatlan szakállakat, a komor arckifejezéseket. Azután magunk mögött hagytuk őket.

†

A hatfieldi fogadóhoz hasonlóan a whetstone-i fogadó is az északi útvonal egyik szokványos pihenőhelyének számított, és a szállásunk ezúttal is kényelmes volt. A társalgóban vacsoráztunk néhány másik utazóval együtt. Hatfielddel ellentétben itt legalább nem ismert senki. Egy ablak előtti asztalhoz telepedtünk le, és a hosszú, júniusi nappal miatt nem volt szükség gyertyákra. Vacsora előtt egy órát azzal töltöttem, hogy átnéztem azokat a dokumentumokat, amelyeket Nicholas másolt le az ő rendezett, titkári kézírásával, vacsora közben pedig ezekről beszélgettünk, de halkan, és egyikünk sem tett említést Edith Boleyn hatfieldi látogatásáról.

A papírokra vetett információk meglehetősen vázlatosak voltak: a halottkém határozata arról, hogy gyilkosság történt, a John Boleyn elleni vádirat, amelyben az állt, hogy május 15-én megölte a feleségét, Edithet, Boleyn tanúvallomása, amelyben ártatlannak vallja magát, a halottkém jelentése és végül, talán végzetes módon, a helyi konstábler tanúvallomása, amelyben az állt, hogy megtalálta a sáros csizmát és a hajjal és vérrel bemocskolt kalapácsot Boleyn istállójában. Az a juhász is tanúvallomást tett, aki megtalálta a holttestet, és Boleyn új felesége is, aki úgy emlékezett, hogy a férje aznap este otthon volt, erre azonban nem mert volna megesküdni, mert Boleyn lefekvés előtt két óra hosszát töltött a dolgozószobájában, és kifejezetten azt kérte, hogy ne zavarják, mert a birtokaival kapcsolatos okiratokat akarta átnézni. Aggasztotta a szomszédjával, Witheringtonnal folytatott birtokvita.

–Vajon mit csinált a dolgozószobájában? – tűnődtem. – Birtokhatárvita volt. És a holttestet a két birtok vitás határát jelölő patakmederben találták meg. Az a tény azonban, hogy a holttest a mederben volt, felhívja a figyelmet a viszályra és Boleynre is. Miért tett volna ilyet a szomszéd? – Megráztam a fejem. – Az ügy kulcsa az a körülmény, hogy a holttestet éppen abban a mederben találták meg, és abban az állapotban. És ez a körülmény eltereli Boleynről a gyanút. Ha ő ölte volna meg a feleségét, gondosan eltüntette volna a holttestet. Véleményem szerint azért hagyták ott, ahol, hogy minél jobban megalázzák a halott asszonyt.

–Boleyn új feleségének is lett volna oka gyűlölni őt – jegyezte meg Nicholas.

–Már nem a felesége. A törvény szerint, mivel Edith egész idő alatt életben volt, a halottá nyilvánítási okirat érvénytelenné vált Boleyn új házasságával együtt. És ha az új feleségnek köze lett volna a gyilkossághoz, ő is elrejtette volna a holttestet.

Nicholas elgondolkodott.

–Boleyn fiainak tanúvallomása nem volt a dokumentumok között. Két tizennyolc éves fiú, igaz?

–Igen, ikrek. Talán nem tartózkodtak otthon. Vajon rájuk milyen hatással volt ez az ügy? Az anyjuk elhagyta őket; mert pontosan ezt tette, amikor még kicsik voltak… azután így találnak rá, annyi év után. Vajon milyen lehetett a kapcsolatuk a második feleséggel? – Hátradőltem. – Nos, holnap többet is megtudok Copuldyke ügyvédtől.

–Mikor indulunk Norfolkba?

–Azt hiszem, hétfőn. – Elmosolyodtam. – Ne aggódj, eleget teszünk a szombati vacsorameghívásunknak, és alkalmad lesz találkozni Kenzy úrhölggyel! Utána viszont valószínűleg hetekig távol leszünk. Meg kell beszélnem Skellyvel, hogy helyettesítsen. – Felsóhajtottam. – Egy porcikám sem kívánja azt a hosszú utat. És bérelnem kell egy másik lovat. Genesis öregszik, csakúgy, mint a gazdája. Egy fiatalabb állatra lesz szükségem ehhez az úthoz. A te lovad viszont megfelelő lesz.

Nicholas elmosolyodott.

–Igen, Lancelot nagyszerű jószág. – Nicholas két hónappal ezelőtt vásárolt egy fiatal és erős, herélt lovat, ami sejtésem szerint alaposan megcsapolta a tartalékait. Egy pillanatig habozott, azután megkérdezte: – Csupán a hosszú út aggaszt, uram?

–Igen. El akarok menni. – Önkéntelenül ökölbe szorítottam a kezem. – Az agyamnak szüksége van egy kis mozgásra. Még akkor is, ha a részletek szennyesek.

–Elképzelhető, hogy találkozni fogunk egy gyilkossal.

Bólintottam.

–John Boleynnel mindenképpen találkozni fogunk.

–És ha valaki más tette?

Elmosolyodtam.

–Akkor te ott leszel mellettem, és gondoskodsz róla, hogy senki ne kólintson fejbe. – Ránéztem, és komolyabban folytattam: – Kivéve, ha nem érzel kedvet hozzá.

–De igen. Számomra csak az a fontos, hogy az egésznek nincs köze a politikához. Nem kívánok a hatalmasságok közé keveredni. Olyan könnyedén ölnek embert, mint más legyeket.

–Sajnálom, hogy általam kellett megismerned a legrosszabb énjüket. De nem azért megyünk Norfolkba, hogy politikai játszmákat vívjunk, hanem hogy Erzsébet érdekeit képviseljük. Habár a dolgok jelenlegi állása szerint nincs kimondottan előnyös politikai helyzetben.

–Azt is figyelembe kell vennünk, hogy a birtokviták is képesek elfajulni – mondta Nicholas.

–Így van. Az efféle ügyekben az ügyvédek alaposan megtömhetik a zsebüket. És ezek a birtokviták néha a törvény kikerülésével oldódnak meg. Parry azt mondta, hogy Boleyn és a szomszédja között erőszakosságig fajult a nézeteltérés.

Nicholas felcsípett a tányérjáról egy darabka kenyeret, és elgondolkodva morzsolgatni kezdte hosszú ujjai között.

–Az apám… – kezdte, de hirtelen elhallgatott.

–Igen?

–Öt évvel ezelőtt vitába keveredett az egyik szomszédos földbirtokossal. Az apámhoz hasonlóan neki is jogában állt jószágokat legeltetni a közlegelőn. Az apám keverte a bajt azzal, hogy egyre több jószágra tett szert. A fű csak bizonyos számú állatnak elegendő. A szomszédja az úriszékhez fordult, az apám viszont megkente a majorság lordját, ezért továbbra is legeltethetett.

–Ha a szomszédja a felsőbb bíróságok egyikéhez fordult volna, és a feudális szokásjogra hivatkozott volna…

–Te is tudod, hogy az milyen sokáig elhúzódhat. Telnek az évszakok, és a jószágoknak enniük kell. A szomszéd összeállt a falu szegény bérlőivel, mivel az ő legeltetési jogukat szintén sértette a dolog, és kihajtották az apám állatait a legelőről. Azzal fenyegették, hogy bunkósbottal támadnak neki, ha legközelebb visszamegy oda. Apám olyasmiket kiáltozott, hogy ő is fel fog bérelni néhány embert, de a helyi békebíró közbelépett, az apám ellen döntött, és azt mondta, hogy nem akar bandaháborút a területén. – Nicholas arcvonásai megkeményedtek. – Apám heves természetű, de nem elég bátor ahhoz, hogy ujjat húzzon a törvény emberével.

Ledörzsölte az ujjáról a maradék morzsát.

Ránéztem, és mint már annyiszor, most is elgondolkodtam azon, vajon milyen lehet neki egy szigorú és igazságtalan ember egyetlen fiaként. Nicholas fanyarul elmosolyodott.

–Apám rettenetesen dühös volt. Azt mondta, hogy mivel egy maroknyi parasztnak sikerült megfélemlítenie, folt esett a becsületén.

–Vagy legalábbis a rangján – mondtam.

–Ez nem a becsületről szólt. Becsületességre kell törekedni. Ez a helyes, az úriemberek közötti őszinte viszony, és a helyes társadalmi rend elismerése. Abban legalább igaza volt, hogy a szomszédjának nem lett volna szabad odáig süllyednie, hogy felbérel néhány embert a közrendűek soraiból.

–De elmondásod szerint a szegény bérlők is fenyegetve voltak.

–Nekik is megvannak a jogaik, de a helyük is. – Az asztalra szegezte a pillantását. – Nos, engem ez már nem érint.

–Valami hasonló történhetett Norfolkban.

–De ezúttal ügyvéd vagyok, és megőrizhetem a pártatlanságomat.

Keserűen felnevetett. Megmosta a kezét a kézmosótálban, azután megtörölte a szalvétában.

–Azt hiszem, az lesz a legjobb, ha lefekszem. Hosszú napunk volt.

–Valóban, de érdekes módon én nem vagyok fáradt. Túlságosan megerőltettem az agyam. Azt hiszem, sétálok egyet, hogy kiszellőztessem a fejem.

†

Odakint még mindig világosság fogadott, a levegő pedig friss volt és tiszta. Whetstone falu alig néhány házból állt, amelyek a régi templomhoz vezető út mentén sorakoztak. A templom ajtaja nyitva volt; arrafelé indultam. Beléptem a kertkapun, és követtem a sírok között kanyargó gyalogutat.

Odabent egy férfi éppen az egyik falat meszelte. A széles ecsetvonások egy festményt takartak el, rajta színes angyalok álltak ábrázolt lobogó palásttal. A többi falat már lemeszelték. Az ólomüveg ablakok is eltűntek, és egyszerű üveggel helyettesítették őket Cranmer érsek utasítása szerint. A szentélykorlátot is eltávolították, így az oltár nyitott lett a templom felé. Az egyik falra a tízparancsolatot festették fel fekete, gótikus betűkkel. A múlt bálványait és képeit Isten szavai helyettesítették, habár a nyáj túlnyomó része valószínűleg analfabéta volt.

Leültem a gyülekezet idősebb tagjainak előkészített egyik székre, és a meszeléssel foglalatoskodó férfit figyeltem. Elérkezett hát az idő, gondoltam, amikor a hitet megtisztítják azoktól a pápista ceremóniáktól és rituáléktól, amelyek ellen fiatalkoromban olyan hevesen tiltakoztam. Ennek ellenére vidéki gyerekként arra is emlékeztem, hogy milyen csodálatos élmény volt, amikor a szürke, téli hónapokban vasárnap színben és fényben úszott a templom, amikor beszívhattam a tömjén illatát, és megcsodálhattam a falfestményeket. Az érzékek által a spirituális dolgokra terelődtek az ember gondolatai. A halkan duruzsoló, latin nyelvű istentiszteletbe is beleborzongtam. Nos, én magam utasítottam el mindezt, és most, amikor teljesült a kívánságom, az eredményt ridegnek, keménynek és kopárnak éreztem.

A férfi abbahagyta a meszelést, és mosni kezdte az ecsetet egy vízzel teli vödörben. Rémülten ugrott egyet, amikor meglátta fekete taláros alakomat, azután meghajolt, és elindult felém.

–Elnézést, uram, nem vettelek észre.

Az ötvenes éveiben járhatott, és ráncos arcát mészfoltok pettyezték.

Elmosolyodtam.

–Úgy látom, sokáig dolgozol, barátom.

–Biza. És holnap hajnalban folytatnom kell a munkát. Az új lelkészünk azt akarja, hogy minden elkészüljön vasárnapra, amikor az új imakönyv szerint fog istentiszteletet tartani.

–Alapos munkát végzel.

–Jól megfizetnek. Habár… – A férfi elhallgatott, és kék szemével egyenesen a szemembe nézett, ami vakmerő dolog volt egy munkásembertől. – Bizonyos értelemben a saját és az őseim pénzéből fizetnek.

–Ezt hogy érted?

–Ezt a munkát a templom pénzéből kell elvégeztetni, de csak úgy engedhettük meg magunknak, hogy eladtuk az összes régi ezüstneműt, amelyeket szintén el kellett távolítanunk a templomból. Volt köztük egy gyönyörűen megmunkált, ezüst gyertyatartó, amelyet az ükapám családja vásárolt annak a gyertyának, amelyik az ükapám üdvéért égett állandóan a templomban. – Ránézett az egyik üres falfülkére, azután leszegte a fejét, és sietve hozzátette: – Tudom, hogy engedelmeskednünk kell Eduárd király utasításainak, ahogyan Henrik királynak is engedelmeskedtünk. Sajnálom, ha megsértettelek.

–A változás néha nem könnyű – jegyeztem meg halkan.

–A lelkészhez jöttél, uram?

Kissé kétségbeesettnek látszott. Attól félt, hogy túlságosan beszédes volt.

–Nem, átutazóban vagyok, csak véletlenül tévedtem be ide.

A férfi megkönnyebbülten bólintott.

–Most be kell zárnom éjszakára.

Kimentem a templomból, és mikor becsuktam magam mögött a kaput, a csattanás hangosan visszhangzott az épület csupasz belsejében.

†

Még nem volt kedvem visszamenni a fogadóba. Találtam egy padot a templom mellett, leültem, és a naplementében gyönyörködtem. Arra gondoltam, hogy maga Henrik király sem értett volna egyet azzal, ami mostanában történik. Ám a hatalom Somerset grófja és Cranmer kezében volt, ők pedig Zwingli és Kálvin – Európában terjedő – radikális eszméit pártolták. Természetesen támogatóik is akadtak, elsősorban Londonban; ott néhány templomban még az oltárt is egy egyszerű, áldozati asztalra cserélték. Ennek ellenére az elmúlt tizenhat év vallási vonatkozású változásaihoz hasonlóan az utasítás ezúttal is felülről érkezett, ha tetszett az embereknek, ha nem. Eszembe jutott a férfi tekintetéből áradó félelem, miután megemlítette a gyertyatartót. Eszembe jutott Jack Barak cinizmusa, aki mindkét álláspontot megvetette. „Marhaság az egész!”, mondta nekem néhány héttel ezelőtt, legutóbbi találkozásunkkor; az egyik kocsmában, a Tower közelében söröztünk, Tamasin ismerősei ott nem láthattak meg bennünket.

Tamasin. Szomorúan megcsóváltam a fejem. Ott voltam, amikor megismerkedett a férjével, és éveken keresztül jó barátságban voltunk. Osztoztam vele az első gyermeke elvesztése miatt érzett fájdalmában, és együtt örültem vele, amikor megszületett a második gyermekük. Az elmúlt három évben azonban viselkedése ellenségessé vált. Eszembe jutott az a borzalmas éjszaka, amikor megtudta, hogy Barakot megcsonkították, és elképzelhető, hogy meg fog halni. És én vettem rá Barakot Tamasin tudta nélkül, hogy segítsen nekem. Emlékeztem Tamasin ökölbe szorított kezére és dühös arcára, miközben azt kiáltotta, hogy „Hagyj békén bennünket, és soha többé ne gyere a közelünkbe!”. Engem hibáztatott a történtekért, és bizonyos mértékig én is magamat hibáztattam, Barak viszont makacsul azt hajtogatta, hogy a saját tetteiért kizárólag ő felel.

Miután Barak felépült, Guy addig ügyeskedett, amíg talált egy műkezet, amely megfelelően helyettesítette a jobbját. Az eszközt szíjak erősítették a karjához a könyöke fölött, és egy fémcsonkban végződött, amelyből egy rövid kés állt ki, alatta pedig egy hajlított fémdarab volt, amellyel Barak cipekedni és, némi gyakorlást követően, lovagolni is tudott. A kést étkezéshez, kilincsek lenyomásához és dobozok kinyitásához használta, és végszükség esetén arra is alkalmas volt, hogy megvédje magát vele a veszélyes londoni utcákon. A protézis esetlen eszköznek látszott, Barak azonban megtanulta ügyesen használni, ezenkívül legnagyobb ámulatomra megtanult a bal kezével írni. Nem voltak szépek a betűi, de tökéletesen ki lehetett olvasni őket.

Amikor Tamasin megtiltotta Baraknak, hogy nekem dolgozzon, a férfi a bírósági innek barristereiből élő tiszteletreméltó és kevésbé tiszteletreméltó jogtanácsosoknál keresett munkát. Könnyen talált is, mivel a segédemként jó hírnevet szerzett magának. Jelenleg több jogtanácsosnak dolgozott, tanúkat kutatott fel, vallomásokat vett fel, bizonyítékokat tárt fel, és néha bizonyára kénytelen volt megfenyegetni vagy megkenni valakit. Ezenkívül évente kétszer a bíráknak is segédkezett a körútjuk során, akik polgári ügyeket és bűnügyeket tárgyaltak vidéken, hogy biztosak lehessenek abban, hogy a magisztrátusok betartják a kormányzó utasításait. Baraknak kellett ellenőriznie az esküdteket, neki kellett meggyőznie a vonakodó tanúkat, segédkeznie kellett a papírmunkában, és ő mérte fel a kocsmákban a helyi hangulatot. Csak azokat a körutakat vállalta, amelyek a legközelebb estek Londonhoz, így aztán a város körüli hat megyét és a Norfolkot érintő körúton dolgozott, amely Buckinghamshire-ben indult és Kelet-Angliában végződött. Mindegyik körút egy hónapig tartott, és annak ellenére, hogy jól fizetett, Barak mindig nemet mondott a távolabbiakra, mert Tamasin nem akarta, hogy sok időt töltsön távol tőle és a gyermekeiktől. Sejtésem szerint ebben az is közrejátszott, hogy a fogyatékossága miatt fárasztotta volna a hosszú lovaglás. Amikor találkoztunk, néha láttam rajta, hogy fáj a karja, habár erről sohasem tett említést.

Barak az egyik legutóbbi találkozásunk alkalmával azt mondta nekem, hogy kezd elege lenni a körutakból. A helybéliek féltek a városaikba vérvörös köpenyben, ünnepélyesen, hivalkodóan belovagoló bíráktól.

–A gyilkossági ügyek zavarnak a legjobban – mondta Barak. – A bírák nem biztatják az esküdteket arra, hogy vegyék figyelembe az ártatlanság vélelmét, ahogyan korábban tették a főbenjáró vétségek esetében. Egyre több vádlott végzi az akasztófán, mégpedig a felülről érkező utasítások miatt.

–Rich kancellártól származnak ezek az utasítások? – kérdeztem.

–Azt hiszem, hogy a kormányzótól és az embereitől. A kálvinistáktól, akik gyökerestől ki akarják irtani a bűnt, és büntetni akarnak.

–Pedig a kormányzó nyugalmasabb időszakot ígért, amikor hatályon kívül helyezte a régi, árulásra vonatkozó törvényt.

Barak kiköpött a kocsma poros padlójára.

–Nyugalmasabb időszakot a protestáns radikálisok számára! Gardiner érsek tömlöcben van, az engedély nélküli prédikációkat pedig betiltották. Különös fogalmai vannak a nyugalomról.

–Kik lesznek a bírák a norfolki körúton ezen a nyáron?

–Reynberd és Gatchet.

–Vigyázz Reynberddel! – figyelmeztettem. – Engedékeny és álmatag idős férfinak látszik, de nagyon okos, és éber, mint egy macska.

–Gatchettel voltam már körúton – mondta Barak. – Ő is okos, de kemény a szíve, mint a kő, ráadásul kálvinista. Sok dolga lesz a hóhérnak.

†

A nap már majdnem a horizont alá bukott. Felálltam, és halkan feljajdultam, mert a hátam és a lábam elgémberedett. Időközben annyira besötétedett, hogy alig láttam a templomkertből kivezető utat. Arra gondoltam, hogy ha találkozom Barakkal Norfolkban, és Tamasin tudomást szerez róla, úgy érzi majd, a férje elárulta őt. Hirtelen elfogott a düh. A véletlen sodort bennünket ugyanarra az esküdtbíróságra, ami könnyen előfordul a jogászok kicsi és zárt világában, és nem tehetünk úgy, mintha nem ismernénk egymást. És miért ne lehetne a segítségemre a tudakozódásban? Nála jobban senki sem tudott fülelni.

Megbotlottam az egyik tölgyfa kiálló gyökerében, és káromkodtam egyet. Óvatos léptekkel kimentem a kapun, és elindultam az utcán a fogadó kivilágított ablakai felé, amelyek megmutatták a helyes irányt.


ÖTÖDIK FEJEZET

Másnap reggel korán útnak indultunk Whetstone-ból, de csak kora délután érkeztünk Londonba, mert néhány mérföldnyire a várostól feltartott bennünket egy szekérkaraván. A hatalmas, frissen égetett téglákkal telerakott kocsikat egyenként nyolc izmos ló húzta, a hajtók a kormányzó piros-sárga egyenruháját viselték. Csigalassú tempóban követtük az imbolygó szekereket, amelyek kerekei mély nyomokat vájtak az útba.

–Még több tégla a Somerset-házhoz – dünnyögte bosszúsan Nicholas.

–Biza, Edward Seymour palotája fél Londont fel fogja zabálni, mire felépül.

Mióta Somerset grófjából kormányzó lett, egy hatalmas palotát kezdett építtetni a Strandon. Az öreg bérházakat ledöntötték, sőt még a Szent Pál-székesegyház régi csontházát is feltúrták, és szekérszámra szállították London egykori kiválóságainak maradványait a Finsbury Fieldsre, ahol a törmelékkel temették el őket újra.

–Úgy hallottam, hogy kétmillió téglát rendelt a witshire-i családi birtoka felújításához – mondta Nicholas. – Hogy is hívják? Farkaslyuk?

–Farkasterem. És természetesen a köznép pénzéből fizetik, habár a kincstár kong az ürességtől.

A Moorgate kapu előtt meg kellett állnunk, mert a szekerek is alig fértek át rajta. A kapu külső oldalán a király új kiáltványa díszelgett, amelyben az állt, hogy mostantól fogva sötétedéskor be fogják zárni a kapukat, és őriztetni fogják őket.

–Vajon zavargásokra számítanak az új vasárnapi istentisztelet miatt? – kérdezte Nicholas. – Pedig a londoniak többsége protestáns.

–Nem mindenki – feleltem.

Azon a tavaszon feszült volt a hangulat a városban. Sok röpirat tiltakozott a pápa és az új mise ellen. A színielőadásokat és a köztéri vígjátékokat már betiltották, és a szolgálóknak és a fiataloknak tilos volt sötétedés után az utcára lépniük. A májusi vidéki zavargások és a város peremén táborozó, Skóciába induló katonák erőszakos viselkedése szintén aggasztotta a hatóságokat.

Az utolsó szekér megbillent egy mély vájatban, amikor áthaladt a kapun, és majdnem kilapította az egyik városőrt, aki falfehér arccal bámult utána.

–Induljunk! – mondtam. – Végre mi következünk.

†

A Cheapside felé lovagoltunk. A házam a Chancery Lane-en állt. A város ugyanolyan nyüzsgő és zajos volt, mint máskor. Kék kabátos inasok, bőr- vagy gyapjúkabátos munkások és főkötőt és kötényt viselő asszonyok igyekeztek a dolguk után. A karddal és pajzzsal felfegyverzett nemesek a csatlósaik társaságában próbálták átverekedni magukat a tömegen. A nyeregből számtalan beesett és kétségbeesett arcot láttam. Ez volt az év legnehezebb időszaka: a kamrákból kezdett kifogyni a télire felhalmozott étel, még két hónap volt az aratásig, és egyre magasabbra szöktek az árak. A kapualjakban rongyos pokrócokba takarózó koldusok kuporogtak, a cheapside-i feszület körül pedig hordába gyűltek, és alamizsnáért rimánkodtak mindenkihez, aki arra járt.

–Gyere el hozzám! – mondtam Nicholasnak. – Átöltözhetsz, azután felkeressük Copuldyke-ot. Ő is a Lincoln’s Inn tagja, ezért hála Istennek nincs messze. A találkozó után visszamehetsz a szállásodra.

†

Elhaladtunk a Szent Pál-székesegyház mellett, azután átmentünk a Newgate kapu alatt, és végül odaértünk a Chancery Lane-en álló házamhoz. Az intézőmnek, John Goodcole-nak meghagytam, hogy hozza be a csomagjainkat, lássa el a lovakat, és készítsen elő vizet, hogy megmosakodhassunk. Azután bementem a hálószobámba, és lefeküdtem, hogy pihentessem a hátamat. Odalentről a ház ismerős zajai szűrődtek fel hozzám. Négy évvel ezelőtt meghalt a régi intézőm, Joan, és azóta kettőt is el kellett küldenem súlyos vétségek miatt. Két évvel ezelőtt azonban John Goodcole, a felesége és a tizenkét éves lányuk állt be hozzám, miután a régi gazdájuk, aki szintén a Lincoln’s Inn ügyvédje volt, meghalt. Saját agglegényéletemmel szemben neki népes családja volt, ezért a Goodcole család viszonylag könnyű megélhetéshez jutott. De lelkiismeretesen végezték a munkájukat, és összetartóak voltak. Az Innben azt pletykálták róluk, hogy a régi vallás hívei, ám efölött boldogan szemet hunytam.

Kopogtak az ajtón, felültem, és behívtam Goodcole-t; a mosdótálamat hozta. Ideje volt szalonképes állapotba hozni magam, és meg kellett kérnem Goodcole-t, hogy béreljen nekem egy lovat, amellyel hétfőn elindulhatok Norfolk felé.

†

Aymeric Copuldyke irodája a Lincoln’s Inn Squre egyik sarki épületében volt. Meglehetősen jól ismertem a barrister társaimat, de ahogy Parrynek is mondtam, Copuldyke-kal csak egyszer találkoztam. Elsősorban Norfolkban praktizált, és gyakran volt távol. Nem látszott túlságosan boldognak, amikor megpillantott engem és Nicholast, de behívott bennünket. Horgas orrú, nagy tokájú, alacsony, kövér, ötvenes férfi volt, elégedetlenség és jelentős önbizalom áradt belőle. Hellyel kínált bennünket, és hanyagul egy jókötésű, szürke zekés fiatal férfi felé intett, aki egy apró asztalnál ült az ablak előtt.

–Ő Tobby Lockswood. A norfolki ügyekben segédkezik nekem.

A férfi felállt, meghajolt felénk, azután visszaült. Sűrű, göndör, fekete haja, sűrű szakálla volt, kerek arcán pisze orr csücsült. Világoskék szeme értelmesen csillogott. Ez volt az a férfi, akiről Parry azt állította, hogy eszesebb a gazdájánál.

Copuldyke hátradőlt a székén.

–Csúnya ügybe kevert bele bennünket Parry úr – mondta bosszúsan, azután megrázta a fejét. – Nem akartam a nevemet adni hozzá, de Parry úrnak, pontosabban az úrnőjének meglehetősen mély a zsebe, amint azt ti is tudjátok. – Alaposan végigmért. – Éppen ezért nagyon örülök, hogy te fogsz képviselni ebben az ügyben, Shardlake serjeant, én pedig Londonban maradhatok. Egyetlen ügyem sincs a nyári esküdtbíróságon – tette hozzá. – Mivel norfolki vagyok, tudom, milyen kellemetlenné válhatnak arrafelé a viták. – Résnyire húzta a szemét. – Ráadásul a kormányzó bizottságának a tagjai is hamarosan útnak indulnak, hogy kivizsgálják az illegális bekerítésekkel kapcsolatos ügyeket. Úgy hallottam, hogy a norfolki parasztok ragaszkodni fognak a legeltetési jogukhoz, mert szerintük ők is ugyanannyit érnek, mint a gazdáik. Szeretnék kimaradni ebből. Ha jól tudom, te a Court of Requestsen dolgoztál, ezért van tapasztalatod a bugrisok jogi képviselete terén – tette hozzá csípősen.

Figyelmen kívül hagytam a megjegyzést; Copuldyke nem érdekelt annyira, hogy vitába szálljak vele.

–Elvállaltam Boleyn úr képviseletét, indulnom kell Kelet-Angliába. Szükségem lesz egy meghatalmazásra tőled, uram, hogy eljárhassak a nevedben, mivel a te neved szerepel a hivatalos dokumentumokon.

–Már elő is készítettem. Toby!

Copuldyke odaintett a segédjének, és a fiatal, szakállas férfi átadta nekem a dokumentumot.

–Köszönöm – mondtam. – Úgy látom, rendben van, Copuldyke testvér. Kérlek, írd alá!

–Ezer örömmel.

Copuldyke elvette a papírt, és lendületesen aláírta. Amikor visszatolta elém, megkönnyebbülten felsóhajtott. Lockswood felé fordultam.

–Ha jól tudom, te is velünk tartasz.

–Így van, uram – felelte halkan a fiatal férfi.

Copuldyke nem beszélt tájszólással, Lockswood kiejtésén viszont hallatszott, hogy norfolki.

–Parry úr szerint jól ismered Norfolkot.

Copuldyke közbevágott, mielőtt Lockswood válaszolhatott volna:

–Ó, Toby úgy ismeri Norfolkot, mint a tenyerét! Mióta nekem dolgozik, többnyire ott tartózkodik. Az apja szabad kisbirtokos, de nincs elég földje ahhoz, hogy a fiainak is jusson belőle, ezért hát felvettem Tobyt, amikor úgy döntött, szerencsét próbál a joggal – taglalta Copuldyke leereszkedően, azután Nicholas felé fordult: – És te hogy haladsz a joggal, fiatalember?

–Jól, uram.

–A rövid talárodból ítélve még nem tetted le a vizsgát.

–Remélem, hamarosan sor kerül rá, Copuldyke úr! – felelte kissé bosszúsan Nicholas.

–Hétfőn kell indulnunk – mondtam. – Parry úr tájékoztatott az ügy legfontosabb részleteiről, de tőled és Lockswoodtól talán többet is megtudhatok. – A fiatalember felé fordultam. – Úgy tudom, meglátogattad Boleyn urat a börtönben.

Lockswood a gazdája felé fordult, és csak akkor válaszolt, amikor az beleegyezően bólintott.

–Múlt héten meglátogattam a kastély börtönében, ahol a tárgyalásig raboskodik. Nem valami kellemes hely az, uram, és Boleyn úr meglehetősen kétségbeejtő állapotban volt. Mintha még most sem akarná elhinni, mi történt vele. Remegett a dühtől, és azt hajtogatta, hogy ártatlan. És a felesége sorsa miatt is aggódott. Tájékoztattam arról, hogy Erzsébet hercegnő kincstárnoka érdeklődik az ügy iránt, és küldeni fog egy gyilkossági ügyekben megfelelően tapasztalt ügyvédet. Ha szabad egy megállapítást tennem…

Ránéztem Copuldyke-ra, aki vállat vont, és legyintett egyet. Lockswood folytatta:

–Véleményem szerint, uram, egy bűnös ember, aki közszemlére tette Edith Boleyn holttestét, nem lenne ennyire megdöbbenve azon, hogy tömlöcbe került.

–Elképzelhető, hogy jó színész – jegyezte meg Nicholas.

–Ez igaz, uram.

–A házába is elmentél? – kérdeztem.

–Igen, uram, az ő kérésére. Csinos birtok, habár a cselédség többsége távozott, miután a gazdájukat letartóztatták. Csak a második felesége volt ott, és az előző házasságából származó két fia. Szegény Boleyn úrhölgy meglehetősen siralmas állapotban volt. Azt mondta, hogy kerülik a szomszédok.

–Talán nem ildomos Boleyn úrhölgyként emlegetni – jegyezte meg Copuldyke. – Miután Edith Boleyn visszatért, Boleyn úr második házassága semmissé vált, függetlenül attól, hogy Edith azóta meghalt. Mi is a lánykori neve?

–Heath – felelte Lockswood. – Isabella Heath.

–Korábban dolgozott a norwichi White Hart fogadóban – mondta Copuldyke, és ugatva felnevetett. – Nem csoda, hogy sokan rossz szemmel nézték, hogy a felesége eltűnése után beköltöztette a házába, és feleségül vette. Úgy hallottam, pimasz kis szajha.

Lockswood figyelmen kívül hagyta a megjegyzést, és halkan folytatta:

–Néhányan úgy vélik, hogy Isabellának köze volt Edith halálához. A férjéhez hasonlóan neki is volt indítéka, miután Edith felbukkant a semmiből. De természetesen, ahogy a férjének, neki sem lett volna oka arra, hogy groteszkül közszemlére tegye a holttestet.

–Számunkra inkább úgy hangzott, mintha egy harmadik személy követte volna el a gyilkosságot, aki gyűlölte Edithet – mondta Nicholas.

–És aki talán John Boleynt és Isabellát is gyűlölte – tettem hozzá.

–Amikor felkerestem Isabellát az otthonában, és elmondtam neki, hogy egy londoni ügyvéd fogja a kezébe venni az ügyet, aki hamarosan oda is utazik, rendkívül hálás volt – mondta Lockswood. – Azt mondta, hogy ettől máris jobban érzi magát. Valószínűleg évekig szenvedett, mert megszólták a származása miatt. – Lockswood hangja egyre dühösebbé vált, de uralkodott magán. Vetett egy pillantást Copuldyke-ra, azután folytatta: – Úgy hallottam, bensőséges volt a viszonya a férjével.

–És mi helyzet az ikrekkel, Edith fiaival? – kérdeztem.

Copuldyke bosszúsan közbevágott:

–Elkényeztetett kölykök! Teljesen elvadultak. Egyetlen házitanító sem bírta mellettük. Egy alkalommal, amikor ellovagoltam a házuk közelében, megdobálták kövekkel a lovamat, még a sapkát is leverték a fejemről. Neveletlen gazfickók. – Összeráncolta a szemöldökét. – De nem is csoda, hiszen az anyjuk elhagyta őket, és egy kocsmárosné gondjaira lettek bízva.

Lockswood türelmesen kivárta, amíg a gazdája befejezi, azután válaszolt a kérdésemre:

–Geraldnak és Barnabasnak hívják őket. Állítólag már akkor gondok voltak velük, amikor az anyjuk még otthon volt. Úgy hasonlítanak egymásra, mint két tojás, csak Barnabasnak egy hosszú seb van az egyik arcán. Mindketten az anyjukra ütöttek. Szőkék és erősek.

–És milyen volt a viszonyuk Isabellával? – kérdeztem kíváncsian.

–Tudomást sem vettek róla. Éppen egy utazásra készülődtek, amikor megérkeztem. Megkérdezték tőlem, fel fogják-e menteni az apjukat, és amikor azt feleltem, hogy nem tudom, azt kérdezték, hogy a király el fogja-e venni a birtokait, ha bitófára jut. Azt mondták, hogy az adószedő és a vagyonkezelő emberei már megjelentek, és körbeszimatoltak. Kénytelen voltam azt válaszolni, hogy az apjuk vagyonát el fogják kobozni, ha bűnössége bebizonyosodik. Ekkor az egyikük azt mondta a másiknak, hogy beszélniük kell erről a nagyapjukkal.

–És ő kicsoda?

–Edith apja, Gawen Reynolds. Gazdag norwichi kereskedő és a városi tanács tagja. John Boleyn szülei már régen meghaltak, és ő örökölte a vagyonukat, többek között a brikewelli birtokot, ahol laknak, és még két másikat Norfolkban. Elég jómódú, és pontosan ezért szaglásznak Southwell emberei és Flowerdew, a vagyonkezelő megbízottja. Habár azt beszélik, hogy nem voltak rendben az anyagi ügyei. Az infláció miatt megcsappant a bérleti díjakból származó bevétele, és néhány évvel ezelőtt vásárolt egy nagy házat Londonban, amivel alaposan kiköltekezett.

–Úgy tűnik, hogy a fiúkat jobban érdekelte a vagyon, mint az apjuk – jegyeztem meg elgondolkodva.

–Így igaz – helyeselt Lockswood. – Meg sem kérdezték, hogy szerintem bűnös-e.

–Láttad valami jelét annak, hogy gyászolják az anyjukat?

Lockswood megrázta a fejét.

–Egyetlen szóval sem említették. Isabella az ajtóban állt, míg én a fiúkkal beszélgettem, és különös arckifejezéssel méregette őket. Azt hiszem, nem kedveli őket, ugyanakkor fél tőlük.

–A nagyapjukat, Reynolds urat is felkerested? – kérdeztem. – Őt és a feleségét bizonyára megdöbbentette a hír. Azt hitték, hogy a lányuk kilenc évvel ezelőtt eltűnt, azután kiderült, hogy néhány nappal korábban meggyilkolták.

Lockswood megint megrázta a fejét.

–Nem lett volna értelme bejelentkezni hozzájuk. Reynoldsék gazdagok, nem fogadnának egy egyszerű írnokot. Veled viszont talán beszélnének, uram, habár úgy hallottam, hogy a feleségével elzárkóztak a külvilágtól, mióta kiderült a lányuk halála. A szóbeszéd szerint Reynolds meg van győződve, hogy John a tettes, és alig várja, hogy felakasszák.

Ránéztem Nicholasra a szemem sarkából. Edith Hatfieldben azt állította, hogy a szülei meghaltak. Ha nehézre fordult a sora, és nem akart visszamenni a férjéhez, akkor nyilvánvalóan a szüleihez kellett volna fordulnia segítségért. De nem így történt. Nem említhettem Copuldyke és Lockswood előtt, hogy Edith Hatfieldben járt, de elhatároztam, hogy beszélni fogok Edith szüleivel, amilyen hamar csak lehet.

–A királyi hivatalnokok érdeklődése természetesen érthető – vetette közbe Copuldyke. – A birtok eredetileg apátsági föld volt, Boleyn a régi király révén jutott hozzá a lovagi szolgálataiért cserébe. Ha azonban Boleyn bitófára jut, a fiúk a király gyámsága alá kerülnek, és jogában áll kiházasítani őket. Pontosabban Mária hercegnőnek, a király adóbeszedőjének, bár ő Sir Richard Southwellt bízta meg ezzel a munkával. Persze nem úgy tűnik, mintha a fiúk kívánatos férjjelöltek lennének, különösen akkor, ha Boleyn földjeit elkobozzák.

–Ha jól tudom, a vagyonkezelő megbízottját, aki elvégzi majd az elkobzással kapcsolatos papírmunkát, John Flowerdew-nak hívják.

Copuldyke kuncogni kezdett.

–Flowerdew serjeant, csakúgy, mint te, Shardlake testvér. Elfoglalt, kötekedő fickó, aki mindenbe beleüti az orrát, és állandóan munkálkodik valamin. Alig várom, hogy megismerkedj vele. – Elkomolyodott a hangja. – Southwell-lel azonban óvatosnak kell lenned. Jelenleg ő az egyik legfontosabb ember Norfolkban. Húszezer birkája van, és hamarosan be fogják választani a királyi tanácsba. – Csúszkálni kezdett a székén. – Veszélyes alak, már többszörösen megvádolták, egyebek között sikkasztással, egy örökösnő elrablásával, hamis tanúzással a régi gazdája, Norfolk grófja ellen, sőt még gyilkossággal is. Csak egy hajszál híján úszta meg.

–Gyilkossággal?

–Úgy van. Húsz évvel ezelőtt összetűzésbe keveredett egy másik norfolki földbirtokossal, és egy verekedés során leszúrta Londonban. Egyértelmű volt, hogy gyilkosság történt, de kegyelemért folyamodott a régi királyhoz, és megkapta.

–Ahogy a gazdagok esetében szokás – mondta halkan Toby.

Copuldyke folytatta:

–Ne haragítsd magadra, uram, különösen azért, mert Mária képviselője, te pedig Erzsébetnek dolgozol! – Hirtelen feszültté vált a hangja. – Ne feledd, hogy hivatalosan engem képviselsz, és nem akarok bajt Southwell-lel!

–Valóban nem érdemes vele ujjat húzni – helyeselt Lockswood.

–Talán ha John Boleynt kivégzik, Mária megvásárolja a földjeit, és hozzácsapja őket a norfolki birtokaihoz, hogy bosszantsa a húgát.

–Ennek ellenére Southwell és Flowerdew embereinek látogatása meglehetősen… elhamarkodottnak tűnik. Még el sem ítélték John Boleynt.

–Mindenki arra számít, hogy ez a sors vár rá – jegyezte meg komoran Lockswood. – Nem örvend nagy népszerűségnek, különösen azóta, mióta feleségül vette Isabellát. Ráadásul összerúgta a port a szomszédjával.

–Arról mit tudsz?

Copuldyke kissé sértődötten vette tudomásul, hogy közvetlenül a segédjét kérdeztem, nem pedig őt.

–Felelj a kérdésre, Toby! – adta ki az utasítást. – Bocsásd Shardlake serjeant rendelkezésére a norfolki birtokjoggal kapcsolatos, hatalmas tudásodat! – Felém fordult. – Még arra is vette a fáradságot, hogy egy vázlatos térképet készítsen neked.

Lockswood elvörösödött a gazdája atyáskodó hanghordozása hallatán.

–Ha a segítségedre lehet, uram…

–Bizonyára így lesz.

Elővett egy papírlapot az egyik fiókból, és letette az asztalra. Mindannyian fölé hajoltunk, hogy szemügyre vegyük. Nem volt tökéletesen pontos, de látszott rajta, hogy gondos munkával készült.

–Ez nagyszerű, Lockswood – mondta elismerően Nicholas.

Lockswood kissé összeráncolta a szemöldökét. Legalább öt évvel idősebb volt Nicholasnál, és valószínűleg több tapasztalattal rendelkezett a jog terén, de mivel írnok volt, rangban valamivel alatta állt.

–Ez John Boleyn birtokának, Észak-Brikewellnek a térképe – magyarázta Lockswood. – Amint említettem, több birtoka is van, de ez a legnagyobb. Itt lakik. – A térkép tetejére mutatott. – A ház itt áll, a meglehetősen kicsi falu mellett. És itt lent folyik a Brikewell-patak. Az választja el a birtokot Dél-Brikewelltől, amely a szomszédja, Leonard Witherington tulajdonában van. Mindkét birtokot a szokásos vetésforgóban művelik, két szántóföldet bevetnek, a harmadikat pedig parlagon hagyják. Mindegyik szántó sávokra van osztva, és mindegyik bérlőnek egy vagy több sávja van.

–Shardlake serjeant birtokperes ügyvéd, Lockswood – szólt közbe otrombán Copuldyke. – Azt hiszem, még a segédje is tisztában van a vetésforgó működésével.

Nicholas rámutatott a szántóföldekre.

–Elég nagy foltokat látok a sávok között. Itt is az történt, hogy a bérlők egymáshoz csatoltak néhány sávot, és különálló gazdaságot hoztak létre?

–Pontosan.

–Az apám lincolnshire-i birtokán is ezt tette néhány bérlő.

–Norfolkban több a bekerített birtok, mint a többi megyében. És ha szemügyre veszitek a térkép jobb alsó sarkát, látni fogjátok, hogy Witherington bekerített néhány részt a közlegelőből a birkái számára, a saját birtokával szemben. És a bekerített legelőnek van egy olyan része, amely korábban Dél-Brikewell közlegelőjéhez tartozott.

–Hogyan jutott hozzá? – kérdeztem.

–Sejtelmem sincs – felelte Lockswood. – Talán kijelentette, hogy hűbérúrként neki is jár egy rész a közlegelőből, azután bekerítette, és sikerült érvényesítenie az akaratát.

Fanyarul elmosolyodtam.

–Mint egy római császár, aki fokozatosan terjeszkedik. Witheringtonnak mennyi birkája van?

–Körülbelül háromszáz. A gyapjúnak jó ára van, ezért a következő nyíráskor szép kis haszonra fog szert tenni. Jobban jár, mint ha műveli a szántóját. Egész Norfolkban ez történik – tette hozzá komolyan Lockswood.

Copuldyke megint csúszkálni kezdett a székén.

–A földbirtokosoknak is hasznot kell termelniük, ha úriemberként kívánnak élni – jelentette ki bosszúsan. – Egyre magasabbak lesznek az árak, a bérleti díjakat pedig harminc évvel ezelőtt határozták meg.

–Éppen ezért a földbirtokosok bekerítik a bérlők földjeit, amikor lejár a bérlet, vagy bekerítenek egy részt a közlegelőből a birkáik számára, ami néha ellentmond a hűbéri jognak.

Komoran elmosolyodtam, Copuldyke viszont elutasítóan legyintett egyet.

–Ha a bérlők úgy érzik, hogy igazságtalanság érte őket, a bíróságokhoz fordulhatnak.

–Az eljárás gyakran évekig húzódik, és költséges. A szegény gazdálkodóknak viszont az év minden napján művelniük kell a földjeiket.

–Úgy beszélsz, mint egy köztársaságpárti – szólt rosszallóan Copuldyke. – Néha Lockswoodra is rá kell szólnom a megjegyzései miatt.

–Azért mondtam, mert ezt tapasztaltam a Requestsen. – Mivel nem akartam vitába bocsátkozni, ismét a térkép felé fordultam. – Ez az elrendezés nem szokványos. Az erdő, a közlegelő és a parlag a birtokok között van, nem a szántóföldek körül.

–Azért, mert a birtokokat elválasztó patak pontosan középen folyik – magyarázta Lockswood. – Csapadékos időben a két partján lévő földek átáznak, habár az évek során több víznyelő is készült, hogy enyhítsék a problémát. A terület keleti vége meglehetősen mocsaras. Ezt közös parlagnak használják. A falubeliek innen vágnak maguknak nádat, és vízimadarakra vadásznak. A nyugati oldalt pedig az erdő foglalja el.

–Mit jelöl az X? – kérdezte Nicholas. – Ott találták meg Boleyn úrhölgy holttestét?

–Igen.

–Ez a hely nagyon közel van a patak fölött átívelő, egyetlen hídhoz – állapítottam meg. – Talán a gyilkos a hídnál találkozott vele, és ott ölte meg. Különben elég messzire kellett volna cipelnie a holttestet.

Egy darabig mindenki hallgatott. Végül Copuldyke törte meg a csöndet.

–A birtokok szinte tükörképei egymásnak.

–Nem egészen, uram – mondta óvatosan Lockswood. – Észak-Brikewell jóval kisebb. 1538-ban, amikor a bencés apátság feloszlott, John Boleyn és Leonard Witherington helybéli földbirtokosokként terjeszkedni akartak, és mind a ketten vásároltak egy-egy birtokot. Eredetileg csak egy ház állt a területen, ahol korábban a bencések intézője lakott, és John Boleyn azt vette meg. Witherington maga építtette fel a saját házát oda, ahol a térképen látjátok. Boleynhez hasonlóan neki is vannak még birtokai ezen kívül, és ő a gazdagabb kettejük közül.

Megint ránéztem a térképre.

–Úgy látom, Richard Southwellnek is vannak földjei Brikewelltől északra és keletre.

–Úgy van – vette át a szót Copuldyke. – És mind a két birtokon birkákat tenyészt. Amennyiben John Boleynt bűnösnek találják, elképzelhető, hogy Southwell meg akarja vásárolni Észak-Brikewellt, hogy egyesítse a földjeit. Minél nagyobb területen legelnek a birkák, annál magasabb a profit. Talán új juhászokat sem kell fogadnia.

–Ehhez azonban el kell távolítania a jelenlegi bérlőket a birtokról – jegyezte meg Nicholas.

Copuldyke legyintett egyet.

–Ez csupán feltételezés, és nem tartozik ránk.

–Átlagosan mekkora földjük van a bérlőknek? – kérdeztem.

–Elég kicsi, tíz, legfeljebb tizenöt hold – felelte Lockswood. – Néhány bérlőnek nagyobb területe van, például azoknak, akiknek sikerült bekeríteniük a földjeiket, de sokan kunyhókban laknak, és napszámos vagy iparos munkát vállalnak, hogy meg tudjanak élni. De miután Boleyn és Witherington egyre nagyobb területen legeltet birkát, egyre kevesebb dolgos kézre van szükség. Észak-Brikewellben körülbelül huszonöt család él, Dél-Brikewellben pedig harmincnál is több.

Követtem az ujjammal az Észak-Brikewell erdejének, legelőjének és parlagon heverő földjének közepén áthaladó kipontozott vonalat; a felirat régi patakmeder-ként jelölte.

–Witherington szerint ez a vonal jelöli a terület valódi határát?

–Igen – felelte Copuldyke. – A szerzetesek több száz éves adománylevelében az áll, hogy a két birtok között „a Brikewell-patak” képezi a határt. A régi meder bizonyíthatóan ott húzódott, ahol a kipontozott vonal jelöli, az elmúlt négyszáz év során azonban a patak új medret mosott ki magának; ilyesmi gyakran előfordul a megyében, mert a talaj homokos. Érdekes jogi probléma. Vajon mi számít napjainkban valódi telekhatárnak? A patak jelenlegi medre, vagy az, amelyikben a dokumentum keletkezésekor folyt? Az efféle kérdésekből születnek a hosszadalmas és jól fizető bírósági ügyek, igaz, testvér?

Elmosolyodott, és megdörzsölte a tenyerét.

–Tíz évvel ezelőtt, amikor Boleyn és Witherington megvásárolta a birtokokat, nyilvánvalóan elfogadták az új határt – jegyeztem meg.

Copuldyke felemelte az ujját.

–Witherington azonban azt állítja, hogy csak a vásárlást követően kapta meg a régi okiratokat. Különben megkérdőjelezte volna a birtokhatárt. Te is tudod, milyen lassan dolgozik az augmentációs bíróság.

–Biztosra veszem, hogy a bíróság úgy döntene, hogy Witherington köteles lett volna ellenőrizni a telekhatárokat.

Lockswood megköszörülte a torkát.

–Véleményem szerint jelenleg az a legsúlyosabb probléma, hogy Witherington bérlői elégedetlenkednek a közlegelő bekerítése miatt. A bérlők arra panaszkodnak, hogy nem maradt elég legelőjük a lovaik és az ökreik számára, amelyek az ekéiket húzzák, a teheneik számára, amelyek a tejet adják…

Copuldyke gúnyosan felnevetett.

–És így tovább, és így tovább. A bérlők manapság azonnal felordítanak, ha elveszítenek egy tenyérnyi területet a közlegelőből. Witherington azonban megoldást ígért a bérlőinek. Ha sikerül megszereznie a régi és az új patakmeder között fekvő területet, a felét a bérlői rendelkezésére fogja bocsátani közlegelőként, és csak a felét fogja megtartani a saját birkái számára.

–Ha meg tudja szerezni – mondtam.

Lockswood felém fordult.

–Ha Witherington kerül ki győztesen a vitából, az észak-brikewelli bérlők jókora területet elveszítenek a közös földjükből. A két falu lakói között ellenséges a viszony, de mindkét faluban vannak olyanok, akik Witherington terveit ellenzik. Néhány hónappal ezelőtt, amikor Witherington megpróbálta az észak-brikewelli közlegelőre terelni a birkáit, a két falu bérlői összeverekedtek egymással. Azt hiszem, a Boleyn fiúk is részt vettek a csetepatéban.

–Witherington mégsem fordult a bírósághoz – mondtam. – Talán az ügyvédje figyelmeztette, hogy veszíteni fog. Annyi bizonyos, hogy Witheringtonnak jó oka volt eltávolítani John Boleynt az útból. Akkor megpróbálhatta volna megvásárolni Észak-Brikewellt, és teljesült volna a kívánsága.

–De azt Southwell nézte ki magának, és Witherington nem mert volna szembeszállni vele – mondta Copuldyke, azután vállat vont. – Habár az is elképzelhető, hogy valamiféle egyezséget kötöttek volna.

–Köszönöm, Lockswood – mondtam határozottan. – Ezek után jobban értem az ottani helyzetet. És örömömre szolgál, hogy velünk tartasz.

Lockswood kissé meghajolt.

–Örülök, hogy a segítségedre lehetek.

Copuldyke felsóhajtott, és elkínzott arcot vágott.

–Pillanatnyilag nagy szükségem lenne Tobyra, Parry úr azonban fontos ügyfél. És van még egy feladatunk – tette hozzá. – Amikor Toby meglátogatta John Boleynt a börtönben, Boleyn azt kérte, hogy valaki menjen el a londoni házába, és hozza el onnan a birtokaival kapcsolatos iratokat. Amikor nem tartózkodik a városban, fizet a városőröknek, hogy tartsák szemmel a házat. Nincs messze, a Strand északi oldalán áll, Somerset házával szemben. Tobynál van a kulcs.

–Talán most rögtön odamehetnénk – javasoltam.

–Rendben van. De utána azonnal gyere vissza, Toby! Van néhány feladatom a számodra, mielőtt elmégy Norfolkba.

Felálltam, és meghajoltam Copuldyke felé.

–Köszönöm a segítségedet, testvér.

Aggodalmas pillantást vetett rám.

–Pusztán annyit kérek, hogy tartsd távol tőlem ezt az ügyet, Shardlake serjeant.

Ha Boleyn Londonban tartja a birtokaival kapcsolatos dokumentumokat, gondolkodtam kifele menet, akkor miért állította azt, hogy Edith meggyilkolásának estéjén két órán keresztül ezekkel foglalatoskodott az észak-brikewelli dolgozószobájában?


HATODIK FEJEZET

John Boleyn háza a Strand északi oldalán állt, Somerset házának hatalmas építési területével szemben. Miközben végigballagtunk Nicholasszal és Lockswooddal a Chancery Lane-en, szemügyre vettem, ki is lesz a segítségünkre a norfolki események kapcsán. Az enyhe fuvallat összeborzolta a fiatal férfi haját és a szakállát, ám az arca kifejezéstelen volt.

–Régóta dolgozol Copuldyke úrnak? – érdeklődtem.

–Öt éve.

–És egy gazdálkodó fia vagy? Az apám kisbirtokos volt Lichfieldben.

–Úgy hallottam, arrafelé jó termőföldek vannak – felelte közönyösen.

Eszembe jutott, hogy Copuldyke azt mondta, hogy az apja gazdasága túlságosan kicsi volt ahhoz, hogy eltartsa a fiát, ezért témát váltottam.

–A John Boleyn házában lévő papírok a Brikewell-birtok iratai?

–Azt hiszem. Amikor meglátogattam a börtönben, azt mondta, hogy azért hozta el őket Londonba, mert beszélni akart egy ügyvéddel.

–Ezek szerint Witherington talán mégis a bírósághoz akart fordulni a birtokhatár miatt.

–Igen. Talán abban reménykedett, hogy a hosszadalmas bírósági procedúra során John Boleyn tönkremegy.

–Számomra úgy tűnik, hogy Witherington örülne, ha Boleynt felakasztanák – mondta Nicholas.

–Nem tudom. John Boleyn visszavonultan élt a birtokán, és néha a londoni házában töltött egy kis időt, Witherington úr viszont az a fajta ember, aki igyekszik minél több földet és pénzt felhalmozni, és abban reménykedik, hogy idővel lovagi címet kap. Ahogy a mondás is tartja, „Angliában még sohasem volt ilyen sok nemesember, és ilyen kevés nemes gesztus” – tette hozzá szomorúan Lockswood.

–Eltúlzod a dolgot, cimbora – mondta Nicholas abban az atyáskodó hangnemben, amellyel néha az alacsonyabb rangúakkal beszélt. – Sok kiváló és becsületes úriember él Angliában.

–Bizonyára igazad van, uram – felelte Lockswood, és ismét kifejezéstelenné vált az arca.

Rákanyarodtunk a Strandra, és elhaladtunk a Temple Bar boltíve alatt. A sűrű por köhögésre ingerelt, és az utca nyugati oldala felől, ahol több száz férfi dolgozott Somerset házán, fűrészelés és kalapácsolás zaja hallatszott. A hatalmas, oszlopokkal díszített palota már majdnem elkészült, a kisebb épületek viszont még nem. Az emberek árkokat ástak, alapokat fektettek le, fát fűrészeltek, a kötényes kőművesek pedig hatalmas kőtömböket faragtak.

–Emlékszel, hogy tavaly, amikor puskaporral felrobbantották a Szent Pál egykori csontházát, az egész várost beterítették az előkelőségek csontjai? – kérdezte Nicholas, ahogy elhaladtunk az utca túloldalán.

–Természetesen. Az egyik combcsont a szomszédom kertjében landolt, és szövetdarabok is voltak rajta.

Nicholas megragadta a karomat, és megállított.

–Nézd! – mondta izgatottan, miközben az út túloldala felé mutatott. – Az ott a kormányzó?

Követtem a tekintetét, és megpillantottam egy magas, sovány, szőkés szakállú férfit. Színpompás köpeny lógott a vállán, és három fegyveres őr állt körülötte, akik Seymour egyenruháját viselték. A kecskelábú asztalra kiterített tervrajz fölé hajolt, a hosszú köpenyes építész pedig egy pálcával mutogatott valamit. A régi király idejében futólag találkoztam Edward Seymourral, Somerset grófjával és kormányzóval, és döbbenten láttam, milyen sokat öregedett azóta. Keskeny arca beesett volt és komor. A szakállát simogatta, miközben az építészt hallgatta.

–Valóban ő az? – kérdezte kíváncsian Lockswood. – A jóságos gróf?

Azt a gúnynevet használta, amelyet azért ragasztottak rá, mert azt állította magáról, hogy a szegények pártfogója.

–Igen, ő az.

–Úgy fest, mintha a világ összes gondja az ő vállára nehezedne.

–A királyság gondjait kétségtelenül ő cipeli – jegyezte meg Nicholas. – Még sohasem láttad őt, Lockswood?

–Egyszer, de csak messziről. Két évvel ezelőtt elmentem a parlament ünnepélyes megnyitójára, és a király mellett lovagolt. Természetesen a királyt figyeltem; lila és aranyszínű ruhákat viselt, és annyi ékszer volt rajta, hogy szikrát hánytak a napsütésben. – Megcsóválta a fejét. – A király még csak kisfiú volt. Azt mondják, sokat nőtt azóta.

–De csak hat év múlva éri el a felnőttkort – mondtam.

–Talán addigra Somerset háza is elkészül – jegyezte meg Nicholas.

–Talán. Induljunk! – mondtam. – A bámészkodás illetlen dolog, és bántja a szememet a por.

†

A Strand déli oldalán magasodtak a hatalmasságok házai. A kertjeik egészen a folyóig nyúltak, ahonnan csónakkal könnyen el lehetett jutni Londonba vagy Westminsterbe. Az északi oldalon sorakozó házak öregebbek és kisebbek voltak, és a közöttük lévő utcák a mögöttük elterülő rétekre vezettek. Boleyn zegzugos háza az egyik ilyen utca elején, egy központi udvar köré épült. Valószínűleg egy régi gazdaság lakóépülete lehetett. Észrevettem, hogy a tetőn megcsúszott néhány cserép, és a homlokzatról foltokban levált a festék. Lockswood elővette a kulcsot, és kinyitotta a nehéz bejárati ajtót. Amikor beléptünk, megállapítottam, hogy a ház csak félig van bebútorozva, és mindent vastag porréteg borított az utca túloldalán zajló építkezés miatt. Dohos szag ütötte meg az orromat.

–Úgy látom, sok munka lesz még vele, mielőtt megfelelő állapotba kerül egy úriember számára – jegyezte meg Nicholas.

–Talán Boleyn étvágya nagyobb volt, mint az erszénye. – Lockswood felé fordultam. – Azt hiszem, meg kellene keresnünk azokat a papírokat.

–Boleyn úr azt mondta, hogy az irodája az emeleten van. Megkeressük őket, körbenézünk, hogy minden rendben van-e, azután elmegyünk a helyi konstáblerhez. Kaptam Copuldyke úrtól fél fontot, oda kell adnom neki, hogy figyeljen oda a házra. – Lockswood megeresztett egy gúnyos félmosolyt. – Be fogja vezetni a könyvelésébe, és vissza fogja kérni Parry úrtól.

Felmentünk a lépcsőn. A lépcsőfordulóból több szoba nyílt, és az egyik ajtaja félig nyitva állt. Irodai bútorokat láttam odabent: asztalt, néhány széket és egy hatalmas faládát. A csupasz falakon csupán egy portré lógott; szigorú tekintetű, fekete hajú férfit ábrázolt, az illető a londoni tanácstagok vörös köpenyét viselte. A keretre erősített fémtáblán a következő szöveg állt: Geoffrey Boleyn, 1401-1463.

–Boleyn Anna dédapja, aki Londonba költözött, és megcsinálta a szerencséjét – mondtam.

–John Boleyn dédapjának a fivére volt – magyarázta Lockswood.

–Tudsz valamit a családról?

–A munkám miatt ismernem kell a norfolki köznemeseket, uram. Amikor követeléseket támasztanak Erzsébet hercegnővel szemben, a gazdám elküld, hogy keressem meg az őseiket.

Lockswood kék szemében megint tettvágy tükröződött, ami nem illett az óvatos megjegyzéséhez. Odalépett a ládához, és elővett egy másik kulcsot. Nem fordult el a zárban. Lockswood összeráncolta a szemöldökét, és megpróbálta felemelni a láda tetejét. A tető felnyílt, és mindannyian belenéztünk a ládába. Tele volt rekeszekkel, bennük papírok, iratok és írószerszámok sorakoztak.

–Különös – mondta Lockswood. – Boleyn úr azt mondta, hogy kulcs kell hozzá. – Turkálni kezdett a papírok között, és végül elővett egy irattartót, amelyben régi térképek, továbbá latin és normann-francia nyelvű pergamenek voltak. – Azt hiszem, ez az.

Elkértem tőle a térképet, és óvatosan széthajtottam. A több száz éves, megsárgult pergamenen az észak- és a dél-birkewelli birtokok kifakult, színes térképe volt, és a birtokhatár a régi patakmedret követte.

–Igen – mondtam. – Valóban ez az.

Rohanó léptek zaja hallatszott a folyosóról, a ház hátsó részéből. Ránéztem az ajtóra, azután az ablak felé fordultam, mert mozgást láttam odakint. Egy piszkos, mezítlábas, rongyos, tíz év körüli fiú rémülten rohant keresztül a kikövezett belső udvaron. Hirtelen felkiáltott és elvágódott. Piszkos vászoningét átitatta a vér. Megpróbált feltápászkodni, de amikor lábra állt, feljajdult, és megint elesett, és az egyik karját szorongatta.

–Eltaláltam! – kiáltotta valaki.

–Én is! Fejenként egy találat!

A második hang nagyon hasonlított az elsőhöz. Iskolázottan formálta a szavakat, de kissé elnyújtotta a magánhangzókat. Azután két tömzsi, szőke fiatal férfi rohant el az iroda ajtaja előtt. Nem vettek észre bennünket, és leszaladtak a lépcsőn. Rájöttem, hogy a ház hátsó részében voltak, és ezért nem hallották, amikor bejöttünk.

Nicholassal meglepetten egymásra néztünk, és a segédem megfogta a kardja markolatát.

–Ez meg mi az ördög volt? – kérdeztem.

Lockswood arca hirtelen elkomorult.

–Az ikrek.

Végignéztük, ahogyan a szőke sihederek kirohannak a házból az udvarra. A testalkatuk tökéletesen egyforma volt; finom zekét viseltek, és mind a kettő egy parittyát tartott a kezében. Valószínűleg kavicsokkal lövöldöztek a gyerekre az ablakokból, aki megint megpróbált felállni. Az egyik iker a bordái közé rúgott, és a fiú felkiáltott a fájdalomtól és a félelemtől.

–Ennek véget kell vetnünk – közölte Lockswood, és elindult az ajtó felé, de elkaptam a karját.

–Ezek John Boleyn fiai?

–Igen, uram. Valószínűleg feljöttek Londonba, hogy kiderítsék, elemelhetnek-e valamit a házból. – Vett egy mély lélegzetet. – Ha nem állítjuk meg őket, lehet, hogy megölik azt a gyereket – mondta komolyan.

Mind a hárman lesiettünk a lépcsőn, és kiléptünk a napfényre. A rongyos fiú megint megpróbált eliszkolni, de egy jól irányzott rúgástól ismét a földre került.

–Azt hiszed, tábort verhetsz az apánk házában, te koldus tolvaj? – kérdezte az egyik iker.

–Mit loptál el, ha? – vette át a szót a másik. – Remélem, elég lesz ahhoz, hogy felakasszanak!

Gúnyosan beszéltek, de nem emelték fel a hangjukat.

–Gerald úr, Barnabas úr! – kiáltotta Lockswood. – Kérlek, hagyjátok abba!

A fiúk felpillantottak. Szögletes arcuk volt, lapos orruk, keskeny szájuk, és apró, kék szemük. Csupán az egyikük arcán végigfutó hosszú, keskeny sebhelyről lehetett megkülönböztetni őket. A heg a fiú szájától a füléig húzódott, fehéren világított a napbarnított bőr mellett.

A sebesült fiú a macskaköveken feküdt és zokogott. A két iker ridegen meredt ránk. Aztán a sebhelyes arcú iker elvigyorodott, és kivillantak szögletes, fehér fogai.

–Nézd csak, Gerald! – mondta. – Ez az a kíváncsi írnok, Lockswood. Adjon Isten, Toby Lockswood! Mi szél hozott ide, fiacskám?

–Hogy ityeg a fityeg, Toby? – kérdezte a fivére. – Ügyvédeket hoztál ide? Egy púpost és egy hosszú fickót?

–Nem hallottátok, hogy bejöttünk? – kérdezte Lockswood.

–Nem értünk rá – felelte az ép arcú fiú. – Remekül szórakoztunk.

Lockswood elvörösödött, de higgadtan beszélt.

–Azért vagyunk itt, hogy ellenőrizzük apátok házát, és elvigyünk néhány iratot. Mit műveltek azzal a szerencsétlen gyerekkel?

–Szerencsétlen gyerek? – felelte az ép arcú iker. – Piszkos kis tolvaj és betörő! Mi is azért vagyunk itt, hogy ellenőrizzük a házat. Éppen indulni készültünk, amikor rátaláltunk a konyhában erre a gazfickóra. Úgy tűnik, elvégeztük helyettetek a munkátokat.

–Apátok engedélyével vagytok itt? – kérdeztem metsző hangon.

–Te meg ki a lószar vagy, púpos úr?

Nicholas megmarkolta a kardját.

–Azt ajánlom, viselkedjetek tisztelettudóan a gazdámmal! – mondta.

A fiúk egymás mellé húzódtak, és rezzenéstelen arccal állták Nicholas tekintetét.

–Ne merészelj fenyegetőzni, te hosszú húgycsík!

Nicholas elindult feléjük, de elkaptam a karját, és megállítottam.

–Shardlake úr vagyok, és Copuldyke úr bízott meg apátok képviseletével. A jövő héten Norfolkba megyek, hogy segítsek előkészíteni a védelmét az anyátok meggyilkolása ügyében – közöltem. Azt reméltem, hogy ha nyíltan beszélek a szüleikkel történt szörnyűségekről, megszelídülnek, de mind a ketten megrántották a vállukat, mintha a legkevésbé sem érdekelte volna őket a dolog. Ránéztem a földön heverő fiúra. – Mi a szándékotok vele?

Az ép arcú fiú, akit Lockswood elmondása szerint Geraldnak hívtak, hanyagul válaszolt:

–Csak vadászgattunk egy kicsit a házban. Testmozgásra támadt kedvünk, és Londonban nincsenek vadak.

–Nyugodtan elvihetitek a konstáblerhez – tette hozzá Barnabas. – Hiányzik néhány ezüstholmi a házból, úgyhogy biztosan felkötik ezt a kis nyulat.

–Vagy legalább megbillogozzák, és munkára fogják az új törvény szerint – mondta Gerald.

A fiú rám nézett.

–Nem loptam el semmit – mondta kétségbeesetten. – A Mindenhatóra esküszöm!

Észrevettem, hogy Barnabas és Gerald derekán dugig tömött erszények lógnak, és eszembe jutott, hogy Lockswood azt mondta, hogy azért jönnek ide, hogy lopjanak. Szigorúan végigmértem őket.

–Talán megmutathatnátok, hogy mi van az erszényeitekben – mondtam, és a szemem sarkából ránéztem Nicholasra, aki továbbra sem engedte el a kardját.

Az ikrek egymásra pillantottak, és valószínűleg rájöttek, hogy szorult helyzetbe kerültek.

–Inkább nem – felelte Gerald. – Azt hiszem, előhozzuk a lovainkat, és visszamegyünk Brikewellbe.

Megfordult a fejemben, hogy kényszerítem őket, de éreztem, hogy nem hagynák magukat, és nem akartam azzal kezdeni ezt a nyomozást, hogy ráuszítom Nicholast és Lockswoodot Boleyn fiaira.

–Kinyitottátok az apátok irodájában lévő ládát? – kérdeztem inkább.

–Igen – felelte gorombán Gerald. – Miért ne nyitottuk volna? Ha felakasztják, mi leszünk az örökösei. Ki akartuk deríteni, mi lesz a jussunk, de egy szót sem értettük azokból a latin és francia zagyvaságokból.

–Ha az apátokat felakasztják, a király vesz benneteket gyámsága alá – mondtam.

Gerald résnyire húzta a szemét.

–Úgy hallottam, hogy néha, amikor az örökös még kiskorú, a király visszaadja a földet.

–És Somerset kormányzót megindítják a szomorú történetek – tette hozzá a fivére.

–Először meg kell győznötök a vagyonkezelőt – mondta Lockswood. – John Flowerdew a helyi megbízottja, és ő a felelős a földekért. Bizonyára hallottatok már róla.

Gerald vállat vont.

–Nos, annyi bizonyos, hogy az a lotyó Isabella nem kap semmit. Gyerünk, Barney! Hagyjuk itt ezeket a vérszívó ügyvédeket!

A két fiú megfordult, és visszamentek a házba. Hallottam, hogy becsapódik a bejárati ajtó. A fiú, akire vadásztak, lábra állt, és remegve nekidőlt az udvar falának.

–Megsebesítettek? – kérdeztem tőle szelíden.

–Először az oldalamat találták el egy kővel, aztán a bordáimat. – Lenéztem a földre, és láttam néhány hegyes kavicsot. – Egyszer csak bejöttek, és amikor megpróbáltam elmenekülni, üldözőbe vettek. Hallottam, hogy az egyik azt kiáltotta, hogy az első, aki betöri fejem, fél fontot kap. – Elcsuklott a hangja, és megint sírni kezdett. – Én csak tetőt szerettem volna a fejem fölé. Egészen mostanáig hideg és nyirkos volt az idő.

Felsóhajtottam, és adtam neki két shillinget az erszényemből.

–Most menj! Lezárjuk a házat, és a saját érdekedben jobban tennéd, ha nem jönnél vissza. Itt nem vagy biztonságban.

–Nem loptam el semmit, uram. Esküszöm. A konyha melletti szobában aludtam, és fémes csörömpölésre ébredtem. Ha hiányzik valami, akkor ők vitték el.

–Rendben van. Most menj! Vágj keresztül a házon, és menj ki az ajtón!

A fiú szánalmas látványt nyújtott. Sovány volt, piszkos ingét vérfoltok pettyezték, és az arca tele volt varas sebekkel. Miközben elbicegett, rájöttem, hogy nem kérdeztem meg a nevét.

Egy darabig némán álltunk az udvaron.

–Tehát ők voltak John Boleyn fiai – mondtam végül.

Lockswood bólintott.

–Visszataszító páros. Gyermekkoruk óta rossz a hírük.

–Látszólag egy cseppet sem érdekelte őket, hogy az apjuk börtönben ül, az anyjuk pedig meghalt – mondta Nicholas.

Ránéztem Lockswoodra.

–Szerinted csupán színlelték a közönyt, hogy erősnek mutassák magukat?

Lockswood felsóhajtott.

–Nem tudom. De nem lep meg, hogy úgy vadásztak egy kiszolgáltatott gyermekre, mint egy nyúlra. – Megkeményedtek az arcvonásai, és látszott rajta, hogy dühös. Őszintén szólva magam is megborzongtam a fiúkból áradó ridegségtől. Lockswood folytatta: – Néhány hónappal ezelőtt ők is részt vettek a birtokhatár miatti verekedésben. A bandájuk nemesi származású gazfickókból áll, közülük néhányan Sir Richard Southwellnél szolgálnak. Többször is felajánlották a szolgálataikat azoknak a földbirtokosoknak, akik meg akartak szabadulni a bérlőiktől. Azt beszélik, hogy megcsonkították a jószágokat, felgyújtották a szénaboglyákat, és néhányan súlyosan megsérültek.

–Hogyan szerezte Barnabas azt a sebet? – kérdezte Nicholas.

–Erről négy évvel ezelőtt szárnyra kapott egy történet, de senki sem tudja, igaz-e. – Lockswood mély levegőt vett. – Állítólag Edith Boleyn, Isten irgalmazzon a lelkének, rossz anya volt. Miután a fiúk megszülettek, azonnal egy szoptatós dajkára bízta őket, és attól fogva rájuk sem akart nézni. Amikor a fiúk nagyobbak lettek, kerülte őket, amennyire csak tudta, noha mind a ketten rá hasonlítanak. Szőkék és erősek. – Eszembe jutott, hogy Parry azt mondta, hogy az a nő, aki Hatfieldben járt, szörnyen sovány volt, de azt is elmesélte, hogy Edith néha éheztette magát. Lockswood folytatta: – Sohasem viselkedett anyaként, bárhogy igyekeztek felhívni magukra a figyelmét. Állandóan csak korholta és büntette őket, és az bosszantotta a legjobban, hogy gyakran összekeverte a fiúkat. Egy alkalommal a gyerekek a konyhában nyaggatták, és Edith azt mondta, hogy bármit megadna azért, ha meg tudná különböztetni őket egymástól, mert akkor tudná, kit büntessen meg a szolgálókkal való pimaszkodásért és az elcsent almákért. A fiúk ekkor állítólag kimentek az udvarra. Az egyik szolgáló látta, hogy összedugják a fejüket, azután az egyikük hozott két szalmaszálat, és a másik elé tartotta őket, aki a rövidebbiket húzta. Ezután fém csillant, és kiáltás hallatszott. Egy pillanattal később a fiúk visszamentek a konyhába, megálltak egymás mellett az ajtóban, csakhogy mivel Gerald felhasította Barnabas arcát egy késsel, amelyet a fiókból csent el, Barnabás tiszta vér volt. Amikor az anyjuk rájuk kiáltott, hogy mit műveltek már megint, Gerald azt válaszolta, hogy „A kedvedért csináltuk, hogy meg tudj különböztetni minket egymástól”.

Nicholas zavartan felnevetett. Én döbbenten meredtem Lockswoodra.

–Szerinted igaz ez a történet?

Vállat vont.

–Ezt mesélik a környéken. Az ikrek viszont sohasem beszélnek Barnabas sebhelyéről, és nem szeretik az ezzel kapcsolatos kérdéseket. Annyira gonoszak, hogy talán ők találták ki az egészet. Én csupán annyit tudok, hogy a kétségbeesésbe kergették az apjukat. Az emberek gyakran mondogatták, hogy akasztófán fogják végezni. És most mégis az apjuk ül börtönben gyilkosság vádjával.

Nicholasszal egymásra néztünk. Ha valóban ilyen volt a gyermekkoruk, akkor volt egy bizarr indítékuk Edith Boleyn meggyilkolására, és könnyedén el tudtam képzelni róluk, hogy abban a groteszk és megalázó pózban helyezték el az anyjuk holttestét. Ennek ellenére eddig csupán pletykákat és szóbeszédeket hallottam, és azt is tudtam, hogy az efféle történetek sziklaszilárdan tartják magukat azon a környéken, ahol megszülettek, még akkor is, ha csupán egy morzsányi igazságot tartalmaznak.

†

Miután lezártuk a házat, Lockswood elindult megkeresni a konstáblert, hogy odaadja neki a pénzt, és megkérje, hogy figyeljen oda a házra. Megbeszéltük, hogy hétfőn reggel találkozunk a Moorgate-nél, és indulunk Norwichba.

Nicholasszal lassan baktattunk a Temple Bar felé, ahonnan ő a szállására ment, én pedig elhatároztam, hogy kihasználom a kínálkozó alkalmat, és meglátogatom Guyt. A Boleyn-házban lezajlott események mindkettőnket elgondolkodtattak.

–Úgy tűnik, hogy egyre több személy bukkan fel, akiknek alapos indítékuk volt a gyilkosságra – mondta Nicholas. – John Boleyn, a második felesége, Isabella Heath, a szomszédja és azok a fiúk. De egyiküknek sem állt érdekében közszemlére tenni a holttestet.

–Azok a fiúk… – nehezen találtam a megfelelő kifejezést – nem épelméjűek.

–Nem, nem azok.

–Ha igaz az a történet, hogy sorsot húztak, hogy melyikük sebesítse meg a másikat, hogy az anyjuk meg tudja különböztetni őket egymástól, akkor rendkívül fegyelmezettek. Vajon a szeretet vezérelte őket, vagy a gyűlölet?

Nicholas megcsóválta a fejét.

–Nemesembernek tartják magukat, de úgy viselkednek, mint a közönséges gazfickók.

–Mi a véleményed Lockswoodról?

–Hűséges szolga, és volt bátorsága szembeszállni azokkal a fiúkkal.

–És a gazdájáról?

Nicholas elnevette magát.

–Egy lusta és kövér semmirekellő.

–Vajon Lockswood hogy tudja elviselni? – töprengtem hangosan.

Nicholas vállat vont.

–Copuldyke-tól kapja a fizetését. Pénzt kap azért, hogy elviselje. Így működnek ezek a dolgok.

Elmosolyodtam.

–Akkor talán mostantól kezdve én is így fogok beszélni veled.

Nicholas belement a játékba.

–Ó, de én nem csak egy írnok vagyok!

–Az voltál, amikor felvettelek.

–Lockswood még sokra viheti. Copuldyke tunyasága miatt Lockswood szerez kapcsolatokat, és beható ismeretekkel rendelkezik a norfolki ügyekről. Ezt pénzzé tudja tenni.

–Mi jó hasznát fogjuk venni, annyi bizonyos. Minél többet tudok a Boleyn családról és a szomszédjaikról, annál hálásabb vagyok azért, hogy lesz egy vezetőnk ebben a pöcegödörben. – Megcsóváltam a fejem. – Meg fogom kérdezni tőle, szerinte mi történt Edithtel abban a kilenc évben, amíg el volt tűnve. Akadályozza a munkákat, hogy hallgatnunk kell arról, hogy Hatfieldben járt közvetlenül a halála előtt.

–Ezt a feltételt szabta Parry.

–Kíváncsi vagyok, képes lesz-e hűséges maradni Erzsébet hercegnőhöz és az igazsághoz egyaránt. Istenre mondom, imádkozni fogok, hogy nekünk sikerüljön.


HETEDIK FEJEZET

Amikor odaértünk a Temple Barhoz, Nicholas a szállása felé, én pedig Guyhoz indultam. Végigsétáltam a Cheapside-on. A csíkos ponyvatetős piaci bódéknál szokás szerint heves alkudozás folyt az árusok és a fehér posztósapkás asszonyok között. Manapság azonban nem a szokásos, kellemes hangulatban folyt az alkudozás, hanem a vásárlók kétségbeesetten, dühös érvekkel igyekezték meggyőzni a kofákat, hogy legalább közel a névértékén fogadják el az új shillinget. A fonnyadt káposztalevelek, rothadt almák és a többi szemét között megpillantottam egy röpiratot, és magamhoz vettem. Ez is a közlegelők illegális bekerítése ellen tiltakozott, és a királyt figyelmeztette:

…őszintén igazságot kívánsz szolgáltatni, be óhajtod tiltani a kizsákmányolást és az elnyomást, támogatni kívánod az állattenyésztést és a földművelést, hogy ezáltal az emberek gyarapodhassanak és megélhessenek. A te jóságos szíved nem kívánhatja az elvadult szörnyetegek felemelkedését, és az ember bukását, a területek bekerítését, ami oda vezet, hogy az alattvalóid hiányt szenvednek ételben és megélhetésben. Az az egy ember, aki bekeríti a szántóföldeket és a legelőket, felemelkedik, és ezáltal százak buknak el.



Beletettem a röpiratot az erszényembe.

Guy a Cheapside és a folyó között elterülő, zegzugos patikusnegyedben lakott. A gyógyszerészek üzleteiben kitömött indiai gyíkok és görbe szarvak díszelegtek – utóbbiakról azt állították, hogy egyszarvúaktól származnak. Guy, mint engedéllyel rendelkező orvos, valami fényűzőbbet is megengedhetett volna annál az apró üzletnél, amely fölött a szobái voltak, de évek óta itt élt, és sok idős emberhez hasonlóan ő sem kedvelte a változást. Láttam, hogy a kirakat spalettája be van csukva. Néhány hónapja, mióta megbetegedett, Guy nem fogadott pácienseket, ami rossz jel volt, mert a munkája volt az élete.

Bekopogtam, és Guy segédje, Francis Sybrant, azonnal ajtót nyitott. Guyhoz hasonlóan ő is a hatvanas évei közepén járt, és Guyhoz hasonlóan egykor ő is szerzetes volt. Mindig is kövérkés alkatú volt, de az elmúlt néhány évben rengeteget hízott. Egy bőrtáska lógott a vállán.

–Adjon isten jó napot, Shardlake úr – mondta. – Nem számítottunk az érkezésedre.

Kissé nyugtalannak látszott.

–Neked is jó napot! Hogy van a gazdád?

–Ugyanúgy, uram – felelte szomorúan. Fáradtnak tűnt. – Változatlan az állapota. Bocsáss meg, de gyógyszereket kell vinnem néhány betegének.

–Azt hittem, már nem praktizál.

–A régi páciensek továbbra is gyógyszerekért és kúrákért nyaggatnak bennünket, és én készítem el őket Guy úr utasításai alapján. Ha megbocsátasz… késésben vagyok. Rengeteg a munkám. Kérlek, menj fel hozzá! Ébren van.

Egy meghajlás kíséretében beinvitált, azután döcögő léptekkel útnak indult.

Szemügyre vettem a rendelő polcain sorakozó, gondosan felcímkézett gyógynövényes üvegeket, azután elindultam felfelé a lépcsőn. Barátom hálóingben feküdt az ágyban, és olvasott. A feje fölött egy hatalmas, spanyol feszület lógott, amely Krisztust ábrázolta. Az efféle feszületeket manapság eltávolították a templomokból, és felgyújtották őket. Még egy magánházban is felkeltette volna a hivatalos szervek gyanúját, Guy azonban makacsul katolikus maradt.

Felpillantott, és rám mosolygott. A fogai még mindig fehérek voltak, de ezt leszámítva meglehetősen rosszul festett. Mindig is sovány volt, de most annyira beesett volt az arca, hogy vékony orra kiugrott belőle, mint egy torony, és a mórokra jellemző, barna bőre betegesen sárgás árnyalatot öltött. Mindig is hajlamos volt a lázra, amit a mocsaras területen lévő kolostor rossz levegőjével magyarázott, de mostanában egyik rohama követte a másikat, ezért nem volt elég ideje rendesen felépülni. Láttam rajta, hogy egyre jobban megviseli a dolog. Csak abban reménykedhettem, hogy ezek a rohamok meg fognak szűnni.

–Adjon isten jó napot, Guy! – mondtam.

–Matthew! Nem számítottam a látogatásodra.

Habozott, mintha mondani akart volna még valamit, azután vetett egy pillantást az ajtóra, de végül újra elmosolyodott.

–Most értem vissza Hatfieldből, és gondoltam, eljövök hozzád. Hogy érzed magad?

Guy felemelte vékony kezét, azután visszaejtette a paplanra.

–Gyönge vagyok és fáradt. És bár orvos vagyok, fogalmam sincs, mit tegyek. – Szomorúan elmosolyodott. – Éppen olvastam. – Megmutatta a könyvet. – Morus Tamás, Erősítő párbeszéd balsors idején. Tudom, hogy nem kedveled őt, de tanult ember.

–Előszeretettel kínozta meg és égette el az eretnekeket. – Sokszor vitatkoztunk erről. Elvettem Guytól a könyvet, ránéztem arra az oldalra, ahol nyitva volt, és hangosan idéztem belőle: – „A gazdag ember vagyona a szegény ember életének forrása.” Ismerem ezt az elméletet. Ahogy a gazdagok vagyona egyre gyarapszik, egyre több pereg le belőle a szegényekhez, mint a homok. Nos, huszonöt éve vagyok jogász, és úgy tapasztaltam, hogy az a homok kizárólag felfelé pereg. – Elővettem az utcán talált röpiratot, és odaadtam Guynak. – A szerzője pontosan erre panaszkodik, és jogosan.

Guy átfutotta a szöveget.

–A bekerítések már évek óta zajlanak. Morus Tamás is tiltakozott ellenük az írásaiban.

–És amikor Wolsey érsek törvényesen tiltakozott ellenük a bíróságon, Morus ellene ítélt.

Guy halkan elnevette magát.

–Állandóan vitatkozol, ahogy egy jó ügyvédhez illik. De most fáradt vagyok a vitához.

–Ne haragudj! Felkeltél ma az ágyból?

–Csak azért, hogy kimenjek az illemhelyre. Mostanában az is kimerít, ha egy széken kell ülnöm. Nos, így legalább nem tudok kimozdulni, hogy meghallgassam Cranmer angol nyelvű istentiszteletét egy lecsupaszított templomban. – Megcsóválta a fejét. – Nem hittem volna, hogy Angliában idáig fajulnak a dolgok.

Barna szemét elfutották a könnyek.

–Láttam egy kimeszelt templomot Hatfieldből jövet – mondtam halkan. – Ridegnek és szívtelennek tűnt, hiába voltak bibliai idézetek a falakon.

–Szóval még te is úgy gondolod, hogy túlságosan messzire mentek?

–Igen. Azt hiszem, eltúlozták a dolgot.

–Miért voltál Hatfieldben?

–Erzsébet hercegnővel találkoztam.

Guy halványan elmosolyodott.

–Ó, a protestáns hercegnő! Habár ő is csak úrhölgy, mint a nővére, Mária. Mindkettejük anyjának a házassága semmissé lett nyilvánítva. Jane Seymouré viszont nem. Vajon a fivére, a kormányzó, nyomatékosítja a szavait azzal, hogy megtagadja tőlük a hercegnői rangot?

–Meglehet.

–Továbbra is te foglalkozol Erzsébet hercegnő birtokvásárlási ügyeivel?

–Igen. És a megbízására hétfőn Norwichba kell utaznom.

–Norwichba? – kérdezte meglepetten Guy. – Miféle ügyről van szó?

Haboztam, de mindig nagy hasznát vettem a barátom meglátásainak.

–Egy szokatlan ügyről. Erzsébet hercegnő egyik távoli rokonát esküdtbíróság elé fogják állítani gyilkosság miatt. A hercegnő azt akarja, hogy óvatosan szaglásszak körbe, és gondoskodjam arról, hogy igazságos ítélet szülessen.

Guy szeme izgatottan felcsillant.

–Régen keveredtél ilyesmibe. Utoljára akkor, amikor Barak elvesztette a kezét.

–Ez az ügy más. A norfolki köznemesekhez van köze, nem a politikához.

–Magaddal viszed Nicholast?

–Igen, velem akar jönni, és az igazat megvallva nem is bánom, Guy. Ráuntam az irkálásra. Ráadásul elképzelhető, hogy ezt a férfit igazságtalanul vádolják a felesége meggyilkolásával, habár ezt még nem tudom.

–Elmeséled a részleteket? Legalább elterelné a figyelmemet.

Örömmel vettem az érdeklődését, és röviden összefoglaltam a tényeket, de arról természetesen nem beszéltem, hogy Edith Boleyn Hatfieldben járt. Miután végeztem, Guy hátradőlt. Először azt hittem, hogy kifárasztottam, de kiderült, hogy csupán elgondolkodott.

–Talán az ikrek azért követték el azt a csínytevést gyermekkorukban, hogy kivívják az anyjuk szeretetét, vagy legalább magukra vonják a figyelmét. Sorsot húztak, hogy ki torzítsa el a másikat, ami meglehetősen kétségbeesett cselekedet.

–Valóban az.

–Ennek ellenére az anyjuk dühösen reagált?

–Úgy tudom, habár csak másod- és harmadkézből hallottam a történetet.

–Ha a saját gyermeke megcsonkítására dühösen reagált, akkor ezzel talán azt az üzenetet közvetítette a fiúk számára, hogy a vérontás egyszerű dolog. – Elgondolkodott. – És milyen ember az apjuk, akit a felesége meggyilkolásával vádolnak?

–Nem tudom. Megbotránkoztatta a szomszédait azzal, hogy beköltöztette magához az egyik közeli fogadó kocsmárosnőjét, miután a felesége eltűnt. És az egyik szomszédjával birtokvitába keveredett. És a Boleyn továbbra is baljós név. Mindez ellene szólhat a bíróságon, mivel az esküdtek helybéliek lesznek. A jövő héten már többet tudok majd.

–Remélem, épségben visszaérsz! – mondta halkan Guy.

–Úgy lesz, és remélem, addigra te is jobban leszel!

Guy legyintett egyet vékony kezével.

–Elképzelhető, hogy hamarosan véget érnek a vándorlásaim ezen a Földön. Hatvanhat éves vagyok.

–A Biblia hetven esztendőt engedélyez.

–Te is tudod, hogy kevesen élnek addig. Azok után, ami Angliával történt, és azt az egyházat, amelynek az életemet szenteltem, végleg és tökéletesen elpusztították, talán elérkezett az időm.

–Ostobaság. – Szándékosan könnyed hangnemben beszéltem. – Betegeid vannak, gondoskodnod kell róluk. Beismerem, hogy nem végeztem el lelkiismeretesen a gyakorlatokat. Meg fogom fizetni az árát a Norfolk felé vezető úton, és elképzelhető, hogy meg kell vizsgálnod, miután visszatértem.

Rám nézett.

–Lovaglás közben magasan ülj a nyeregben, a medencecsontodon! Ne görnyedj előre, és ne nézz lefelé! Tudom, hogy a testalkatod miatt ez lenne kényelmesebb, de felfelé kell nézned, büszkén!

–Igyekezni fogok.

Előrehajoltam, és megfogtam a kezét. Alig volt hús az ujjain. Egy darabig mind a ketten hallgattunk, és hirtelen kopogtatás törte meg a csöndet. Guy vetett rám egy aggodalmas pillantást.

–Lépj be! – kiáltotta végül.

Tamasin Barak lépett be a szobába. Az egyik kezében egy tele kosarat tartott, a másik kezét pedig egy szőke hajú fiúcska fogta.

–Hoztam mindent, amit…

Amikor meglátott, hirtelen elhallgatott. Szabályos vonású arca, amelyet fehér főkötője alól kikandikáló, szőke hajtincsek kereteztek, azonnal olyan hideg lett, mint a jég.

Évek óta nem láttam; feltűnt, hogy megöregedett. Friss ráncok húzódtak a szeme és a szája körül. A kisfia, George – hivatalosan a keresztfiam – már majdnem négyéves volt. A születésekor még jó barátságban voltunk Tamasinnal. A lányukat még nem láttam. George kíváncsian méregetett.

–Adjon isten jó napot, Tamasin! – mondtam halkan.

Guyhoz fordult, mintha ott sem lettem volna.

–Beviszem ezeket a konyhába – közölte tárgyilagosan. – A húst és a zöldségeket kint hagyom Francisnak, hogy főzhessen egy levest, amikor visszajön. A hús nem túl szép, megint felment az ára, és nem volt elég pénzem egy szép darabra.

–Nem számítottam Matthew látogatására – mondta Guy. – És nem szóltam neki, hogy mindjárt megjössz a bevásárlásból. Azt hittem, ha újra találkoztok, talán…

Tamasin remegő hangon a szavába vágott:

–Haza kell mennem. Marris úrhölgy vigyáz Tildára.

–Tamasin, Tamasin! – könyörgött neki Guy. – Matthew hamarosan Norfolkba utazik, és örülne a szívem, ha kibékülnétek, mielőtt elmegy. Jusson eszedbe Krisztus parancsa a megbocsátásról!

Egy darabig mindannyian hallgattunk.

–Ki az a fekete köpenyes ember? – törte meg végül a csöndet csengő hangon George, és ujjával felém bökött. – Görbe a háta. Az egy púpos?

–Csitt, George! – figyelmeztette Tamasin, és magához húzta a gyermeket. Azután felém fordult. Az arca rideg volt, a hangja nyers. – Sohasem fogom megbocsátani neked, ami a férjemmel történt. Miattad került veszélybe. Minden este leveszem róla azt az átkozott vacakot, ami a keze helyén van, és bedörzsölöm olajjal azt az átkozott csonkot. Látom Barakon, hogy gyakran vannak fájdalmai. És közben néha rád gondolok, de nem megbocsátással.

A végén megremegett a hangja.

–Jack maga döntött – mondta Guy.

–Tudom, hogy miattam került szorult helyzetbe – mondtam Tamasinnak. – De egykor barátok voltunk. Nem lehetnénk ismét azok? Vagy legalább viselkedhetnénk civilizáltan egymással?

–Ezt szeretnéd? Valóban? – kérdezte Tamasin. – Civilizáltan viselkedjek, noha a szívem tele van gyűlölettel? – Ránézett Guyra. – Szólnod kellett volna neki, hogy jövök, és meg kellett volna kérned, hogy távozzon. – Visszafordult felém. – Szóval Norfolkba mégy?

–Igen. Egy ügy miatt Norwichba kell utaznom.

–A férjem is ott lesz az esküdtbíróság miatt. Azt ajánlom, hagyd békén! Meg fogom kérdezni tőle, hogy találkozott-e veled, ha hazajön, és a te érdekedben kívánom, hogy nemmel feleljen. Most pedig lemegyek a konyhába.

Sarkon fordult, és George-dzsal együtt kiment a szobából. A kisfiú visszanézett rám a válla fölött. Guy megsemmisülten a párnára dőlt.

–Ne haragudj – mondta. – Mostanában Tamasin intézi a bevásárlást, mert Francis nem bírja egyedül a munkát. Azt reméltem, hogy ha találkoztok… – Megcsóválta a fejét. – Nem lett volna szabad szóba hoznom Norfolkot. Elfelejtettem, hogy Jack is ott lesz.

Felsóhajtottam. Gyötört a szégyen és a fájdalom, de némi haragot is éreztem.

–Tamasin mindig is makacs volt – jegyezte meg Guy.

–Igen – helyeseltem. – Valóban az.

–És a baleset óta nagyon aggódik Jackért. Azt hiszem, Jack kezdi megelégelni, hogy anyáskodik fölötte. Szólnom kellett volna neked az érkezéséről, hogy esélyt adjak neked a távozásra. Önzően viselkedtem.

–Nem, te csak jót akartál.

Elmosolyodott.

–Tudom, hogy Jackkel titokban találkoztok egymással.

–Igen, és Norfolkban is találkozni akarok vele.

Guy egyenesen a szemembe nézett.

–Ne keverd bajba!

–Nem fogom, de ki akarom használni az alkalmat, és találkozni fogok vele.

Guy bólintott. Észrevettem, hogy egyre jobban elnehezül a szemhéja a fáradtságtól.

–Azt hiszem, jobb lesz, ha elmegyek – mondtam. – Két vagy három hét múlva találkozunk.

–Alig várom, Matthew.

Kiléptem az ajtón, és miközben lefelé mentem a lépcsőn, halk zajokat hallottam a konyhából. Tamasin sohasem vesztette el az önuralmát. Egy darabig haboztam, azután elindultam az ajtó felé, és kiléptem az utcára.


NYOLCADIK FEJEZET

Másnap reggel, szombaton, korán keltem. Gyönyörű júniusi reggel volt, de nem volt alkalmam kiélvezni. A Lincoln’s Innben volt dolgom. Készséges barristereket kellett keresnem, akik átveszik az ügyeimet arra a két-három hétre, amíg Norfolkban leszek. Szerencsére gyakoriak voltak az efféle kérések, különösen az esküdtbíróság idején. És mindenről megfelelően tájékoztatnom kellett Skellyt. Este pedig a barátom, Philip Coleswyn házában vacsoráztam.

Reggeli közben John Goodcole beszámolt arról, hogy bérelt négy jó lovat; ezekkel utazhatunk Nicholasszal és Lockswooddal Norwichba. A jószágok hétfőn reggel a rendelkezésünkre álltak. Egy levelet is adott nekem, amelyet egy lovas hozott Hatfieldből. Kinyitottam, és láttam, hogy Parrytől érkezett:

Üdvözöllek, Shardlake úr,

Úgy küldöm ezt a levelet, hogy eljusson hozzád, mielőtt Norfolkba indulsz. Foglaltam szobákat neked és Overton úrnak két hétre június 13-tól, az érkezésetek várható legkorábbi dátumától a Maid’s Head fogadóba. Ez az egyik legjobb fogadó a városban. A Tombland nevű városrészben van, a piactér közelében, a székesegyház mellett; itt található a várbörtön és a bírósági tárgyalások helyszíne, a Shire Hall is. Az ügyvédek többsége a piactéri fogadókban fog megszállni, ezért nem fognak pletykálni rólad.

Tegnap alkalmam volt találkozni William Cecil úrral, a kormányzó titkárával. Tudom, hogy ismeritek egymást. Távoli rokonom, és nyíltan lehet beszélni előtte Erzsébet hercegnő dolgairól. Említettem neki a Boleyn-ügyet, és a diszkrécióját kértem arra az esetre, ha eljutna hozzá a szóbeszéd. Arról is említést tettem neki, hogy Norfolkba mégy, hogy diszkréten vizsgálódj.

Kérlek, írj nekem Norwichból! Tudni szeretném, hogy biztonságban megérkeztetek.

 

Szerető barátod,

Thomas Parry

 

Nem tudtam, hogy Parry és William Cecil rokonok. Parry bizonyára megkérte Cecilt, hogy tartsa távol a kormányzótól a Boleynnel kapcsolatos pletykákat. És egy olyan fogadóban foglalt nekem szobát, amely távol esik a többi ügyvéd szállásától. Értettem, miért törekszik a diszkrécióra, ugyanakkor ez a körülmény hátráltatta az alapos vizsgálódást, márpedig Erzsébet hercegnő kérése erre irányult. Eszembe jutott a kegyelmi kérvény, amelyet Erzsébet nyújtott át nekem, mielőtt elindultunk. Az iratot gondosan elzártam a házamban. Őszintén reméltem, hogy nem lesz szükségem rá.

